
Cuvânt la Duminica Vameşului si a Fariseului 

Ideea şi vrednicia smereniei 

Smerenia nu înseamnă ca un păcătos să se socotească pe sine cu adevărat 
păcătos, ci aceea este smerenie, când cineva se ştie pe sine că a făcut multe şi 
mari fapte bune, şi totuşi nu cugetă lucruri înalte despre sine, ci zice ca Pavel: 
„Cu nimica pe mine nu mă ştiu vinovat, însă aceasta nu mă îndreptează pe mine" 
(/ Cor. 4, 4). Şi iarăşi: „Iisus Hristos a venit în lume ca să mântuiască pe cei 
păcătoşi, dintre care cel dintâi sunt eu" (/ Tim, l, 15). 

Aceea este smerenie, când cineva cu faptele cele bune ale sale este mai 
presus de toţi, şi totuşi se înjoseşte înlăuntrul său. Iară pentru ca să cunoaşteţi cât 
de bine este a nu gândi cineva lucruri înalte despre sine, închipuiţi-vă două 
trăsuri care se întrec între ele. Trăgătorii uneia să fie dreptatea cu mândria, iar 
trăgătorii alteia - păcatul cu smerenia; şi veţi vedea că trăsura păcatului învinge 
pe cea a dreptăţii; nu pentru că păcatul ar fi având aşa de multă putere proprie, ci 
prin tăria smereniei celei legate cu dânsul. Şi trăsura dreptăţii rămâne în urmă, 
nu pentru că dreptatea ar fi foarte slabă, ci pentru greutatea şi povara mândriei. 
Adică, precum smerenia, prin puterea ei cea însemnată, covârşeşte puterea 
păcatului si ne ridică până la cer, aşa pe de altă parte, mândria, prin greutatea şi 
povara ei cea mare, pune stăpânire pe dreptate şi o doboară la pământ. 

Si ca să vezi că un păcătos smerit întrece pe un drept mândru, adu-ţi 
aminte ele fariseul şi ele vameşul din Evanghelie. „Mulţumesc ţie, Dumnezeule, 
că nu sunt ca ceilalţi oameni, răpitori, nedrepţi, desfrânaţi, sau ca şi acest vameş" 
(Le. 18, 11). O, ce nebunie! Mândria acestui fariseu nu numai că îl făcea să se 
înalţe pe sine mai presus de tot neamul omenesc, ci într-un chip nebunesc 
batjocorea pe vameşul, care sta nu departe de dânsul. Dar acesta ce a făcut? El 
nu a răsplătit ocara cu ocară, nu s-a aprins prin batjocorire, ci a suferit totul cu 
îngăduinţă, însă săgeata vrăjmaşului a fost pentru el leac de vindecare, ocara i-a 
adus lui mărire, pâra - cununa de cinste. 

Astfel de bine este smerenia, astfel de câştig urmează, când cineva nu se 
tulbură de batjocoriri şi nu se iuţeşte ele semeţia altora. Căci noi şi ele la cei ce 
ne batjocoresc putem să tragem mare folos, precum aceasta s-a întâmplat cu 
vameşul. Adică, pe când el primea batjocura, s-a dezbrăcat de păcate, şi după ce 
a strigat: „Milostiv fii mie, păcătosului", el s-a întors miluit la casa sa, iară acela 
nu. De această dată cuvintele au biruit faptele. 

Fariseul, adică, a numărat înaintea lui Dumnezeu dreptatea sa, postul său 
şi plata zeciu-ielilor, celălalt însă a grăit cuvintele smereniei, şi păcatele sale i s- 
au iertat. Cu toate acestea, Dumnezeu n-a ascultat numai cuvintele acelea, ci s-a 
uitat în inima elin care ieşeau, şi aflâncl-o smerită şi înfrântă, s-a îndurat de 
dânsul, în a Sa iubire de oameni. 

Totuşi, în toate acestea nu se zice că noi am putea păcătui ca vameşul, ci 
numai că noi trebuie să fim smeriţi ca dânsul. Căci dacă vameşul, acest mare 



păcătos, a dobândit harul lui Dumnezeu, pentru că a fost smerit, în ce treaptă 
înaltă trebuie să eiobânelească bunăvoinţa lui Dumnezeu aceia care totodată cu 
smerenia lor unesc fapte mari şi îmbunătăţite ? De aceea, vă rog, vă îndemn şi vă 
conjur să mărturisiţi totdeauna cu smerenie păcatele voastre înaintea Domnului! 

Aşa, deschide conştiinţa ta înaintea lui Dumnezeu, arată-I lui rănile tale, şi 
cere ele la Dânsul doctoria cea vindecătoare. El nu te va pedepsi pentru acestea, 
ci le va vindeca; şi dacă tu ai vrea să le taci către Dânsul, El totuşi ştie totul. 
Spune-le dar pentru ca aceasta să-ţi folosească; spune-I Lui păcatele tale, pentru 
ca tu să te eliberezi ele ele, să te duci de acolo curăţit si să scapi de scaunul cel 
înfricoşat al Judecăţii. 

Noi am şi cunoscut în cele zise până acum vrednicia cea înaltă a 
smereniei, însă ea ni se arată mai mărită în cele următoare. 

Căci cu adevărat smerenia stă mai sus chiar decât mucenicia. Când fiii 
lui Zevedeu s-au rugat Domnului, ca să le dea locurile cele mai dintâi întru 
împărăţia Sa, după povestirea Evanghelistului Marcu, Domnul le-a zis aşa: 
„Deşi veţi bea paharul Meu şi vă veţi boteza cu botezul Meu [adică veţi fi 
munciţi ca şi Mine], însă a şedea de-a dreapta Mea şi de-a stânga Mea, nu este al 
Meu a da, ci celor ce s-au gătit" (Mc. 10, 39-40). 

Din acest răspuns noi învăţăm taina că chiar moartea mucenicească nu 
este de ajuns pentru cinstirea cea mai înaltă şi pentru locul cel mai de sus în 
cer. Căci vedeţi, Domnul a zis către dânşii, că măcar de ar suferi ei moartea cea 
mucenicească, prin aceasta totuşi nu vor dobândi locurile cele dintâi. 

Aşadar, trebuie să fie alţii, care vor putea să arate încă şi mai mare 
vrednicie. Aceasta a însemnat şi Hristos prin cuvintele: „Puteţi să beţi paharul pe 
care Eu îl beau, şi cu botezul, cu care Eu mă botez, să vă botezaţi; iară a şedea 
de-a dreapta Mea şi de-a stânga Mea, nu este al Meu a da, ci celor ce s-au gătit' 1 . 
El nu vorbeşte numai de şedere, ci ele şedere de-a dreapta şi de-a stânga, spre a 
rosti îndulcirea de cea mai înaltă cinste, de posedarea locurilor celor mai de sus. 
El vrea să zică prin aceasta: „Preoţia ele a fi mai cinstiţi decât alţii şi ele a fi ridi- 
caţi peste toţi, nu o puteţi dobândi numai prin mucenicie. Deşi voi veţi rabdă 
acestea, nu sta în puterea Mea de a vă da vouă cea mai înaltă cinste,ci ea se 
cuvine acelora cărora li s-a gătit". 

Dar care sunt aceştia ? Voim să vedem cine sunt acei fericiţi şi ele trei ori 
fericiţi, care vor dobândi aceste mărite cununi. Cine sunt ei oare, şi ce au făcut ei 
oare ca să se încununeze atât ele mărit? Ascultă ce zice Domnul! Când ceilalţi 
Apostoli s-au supărat pe cei doi fii ai lui Zevedeu, pentru că aceştia ar fi vrut să 
aibă numai pentru dânşii locurile cele dintâi, iată cum Hristos aduce orânduială 
patimii acelora şi acestora. El a strigat către dânşii si a zis: „Căpeteniile 
neamurilor le stăpânesc pe ele, şi cei mai mari ai lor peste ele domnesc. Iară 
între voi nu va fi aşa; ci care va vrea să fie mai mare între veri, să fie vouă slugă; 
şi care va vrea să fie mai întâi, să fie cel mai ele pe urmă decât toţi" (Mc. 10, 42- 
43). 



Vezi, ei voiau să fie cei dintâi, cei mai mari, cei mai însemnaţi, asemenea 
principilor. Pentru aceasta a zis Iisus: „Care vrea să fie cel mai mare, acela 
trebuie tuturor slugă să fie. Dacă voi voiţi să dobândiţi locul cel dintâi şi cinstea 
cea mai înaltă, sârguiţi-vă a fi cei mai de jos, cei mai smeriţi, cei mai mici şi mai 
ascultători". 

Aşadar, fapta bună a smereniei dă cinstea cea mai înaltă, precum şi Fiul 
lui Dumnezeu S-a smerit pe Sine, spre a întemeia împărăţia Sa cea mare şi a 
dobândi milioane şi milioane de slujitori. Iar tu, creştine, te vei teme oare ca nu 
cumva să te înjoseşti prin smerenie ? Atunci vei fi tu mai mare şi mai înalt decât 
alţii, mai strălucit şi mai mărit, când te vei înjosi pe tine însuţi, când nu vei 
umbla după rangul cel dintâi, când vei răbda de bună voie umilinţa, jertfirea de 
sine şi primejdia, când tu te vei sârgui a fi sluga tuturor, gata a face şi a suferi 
toate pentru aceasta. 

Să cumpănim acestea, iubiţilor, şi cu toată râvna să ne sârguim la 
smerenie. De am fi trataţi de alţii cu semeţie, de am fi batjocoriţi, luaţi în râs şi 
dispreţuiţi, să le suferim toate cu răbdare! Căci nimica nu ne poate aşa înălţa, 
nici face aşa de cinstiţi şi mari, ca fapta bună a smereniei. Dacă noi vom întipări- 
o în viaţa noastră, atunci vom fi părtaşi tuturor bunătăţilor, prin harul Domnului 
nostru Iisus Hristos, căruia împreună cu Tatăl şi cu Duhul Sfânt se cuvine lauda, 
mărirea şi închinăciunea, acum şi în vecii vecilor ! Amin. 



Cuvânt la Duminica Fiului Risipitor 

„Asa va fi bucurie in cer 
pentru un păcătos ce se pocaieste" 

(Le. 15. 7) 

Omul nu trebuie sa deznadajduiasca pentru păcatele sale, 
dar nici sa nu fie leneş si uşuratic la minte 

Când noi ştim ca suntem păcătoşi, nu trebuie nici sa deznadajduim, nici sa 
fim uşuratici la minte si leneşi, căci amândouă acestea ne-ar duce la pieire. 
Adică deznadajduirea ne impiedica de a ne scula din căderea in păcate, iară 
uşurătatea mintii face, ca si cei ce stau, sa se poticnească si sa cada. Aceasta, 
aşadar, ne răpeşte binele pe care ii posedam, iară aceea, adică deznadajduirea, nu 
ne lasă a ne elibera de relele sub care noi suspinam. 

Uşurătatea mintii ne impinge iarasi afara din cer, unde noi ne aflam, iară 
deznadajduirea ne arunca in bezna răutăţii. Daca noi insa nu deznadajduim, 
putem curând sa scapam de aceasta bezna. Socoteşte acum puterea amândurora, 
atât a uşurătăţii de minte, cat si a deznadajduirii! 

Satana a fost la inceput un inger bun, clar fiindcă din capul locului a fost 
uşuratic la minte si apoi a deznădăjduit, de aceea a căzut asa de adânc, incat 
niciodată nu se va mai scula. Cum ca el la inceput a fost un inger bun, invatam 
din cuvintele Sfintei Scripturi, unde se zice: „Vazut-am pe Satana ca un fulger 
din cer cazând" (Le. 10, 18). Aceasta asemănare cu fulgerul ne arata atât 
strălucirea cea dinainte a Satanei, cat si repeziciunea căderii sale. 

Pavel a fost la inceput un hulitor al lui Iisus Hristos, prigonitor si vrăjmaş 
al credincioşilor. Dar pentru ca nu a deznădăjduit după ce a cunoscut rătăcirea sa 
cea grozava, de aceea el s-a făcut asemenea ingerilor. 

Iuda dimpotrivă, dintâi inceput a fost Apostol, dar pentru ca era uşuratic la 
minte, s-a lăsat smintit de păcat, si s-a făcut vânzător al Dumnului. insa tâlharul 
cel de pe cruce, măcar ca săvârşise asa de multe păcate, nu a deznădăjduit si de 
aceea a intrat in rai. 

Fariseul, uşuratic fiind la minte, s-a bizuit prea mult pe faptele sale cele 
bune, si de aceea a căzut in pieire; vameşul, dimpotrivă, nu a deznădăjduit, si de 
aceea s-a inaltat asa, intrecandu-i pe alţii. 

Trebuie oare sa va mai arat ca aceasta s-a intamplat si unei cetati intregi? 
Toata cetatea cea mare Ninive s-a mântuit, pentru ca nu a deznădăjduit, măcar ca 
hotărârea cea dumnezeiasca ii luase toata nădejdea. Adică proorocul nu zisese: 
„Daca va veţi pocăi, va veţi mântui"; ci el zisese de-a dreptul: „inca 40 de zile si 
Ninive se va prăpădi" (Iona 3, 4). insa cu toate ca Dumnezeu ii ameninţase, cu 
toate ca proorocul le vestise aceasta, iar cuvintele lui nu cuprindeau nici 
amânare, nici condiţii, ei totuşi nu au deznădăjduit, nu au părăsit increderea. 
Dumnezeu nu le pusese condiţii, iar proorocul nu le zisese: „Daca va veţi pocăi, 



va veţi mântui"; si el n-a făcut aceasta pentru ca si noi, când auzim asemenea 
hotărâre a lui Dumnezeu, sa nu ne indoim si sa nu părăsim nădejdea, ci sa privim 
la exemplul Ninivei. Nici o săgeata a Satanei nu este asa de tare si primejdioasa 
ca deznadajduirea, si când noi deznadajduim, ii facem chiar mai multa bucurie 
decât când păcătuim. 

Dumnezeu, insa, totdeauna este gata a ierta si pe cel mai mare păcătos, 
daca ei da prilej de a fi cruţat, adică daca vine la pocăinţa. Voiesc sa va arat cum 
insusi Domnul ne asigura si ne făgăduieşte aceasta, printr-o pilda. 

Au fost doi fraţi care erau moştenitori ai tatălui lor. Unul dintre dansii a 
rămas in casa, iar celalalt, care a cheltuit toata moştenirea sa, s-a dus in 
străinătate, pentru ca nu putea suferi ocara sărăciei. Eu va amintesc aceasta 
pilda, ca sa vedeţi ca păcatele noastre se iartă numai daca deschidem ochii 
asupra stării noastre. Eu insa zic aceasta, nu spre a face pe cineva uşuratic la 
minte, ci mai vârtos pentru a feri pe oricine de deznadajduire, căci 
deznadajduirea este inca si mai rea decât uşurătatea mintii. Fiul cel pierdut este 
icoana păcătosului. Dar ce a grăit acest fiu, când se afla in cea mai mare 
ticăloşie? 

„Intoarce-ma-voi la tatăl meu", a zis el (Le. 15, 18). Tatăl nu-1 oprise de a 
se duce in străinătate, pentru ca el sa invete, din incercare, cat de norocit era fiul 
care rămăsese acasă. Adică adeseori Dumnezeu oranduieste asa, ca noi, când nu 
ne folosesc cuvintele, sa ne invatam si sa ne facem mai cu minte printr-o 
incercare amara. Aceasta a spus-o insusi Dumnezeu iudeilor, prin profetul 
Ieremia. Când profeţii de mii de ori sfatuisera si indemnasera pe acest popor, iar 
el nu urma si nu asculta, Dumnezeu le-a trimis certări si profetul le-a zis: 
„Cerceta-te-va viclenia ta, si răutatea ta te va pedepsi" (Ier. 2, 19). Adică fiindcă 
ei erau atât de nebuni, incat nu ascultau sfatuirile si mustrările lui Dumnezeu si 
petreceau in păcatele lor, de aceea El i-a predat nenorocirii, pentru ca sa se certe 
si iarasi sa se invredniceasca de Dansul. 

Deci, in acelaşi chip, fiul cel trecut prin o amara incercare,a invatat sa 
cunoască cat de rau este a pierde casa părinteasca, drept care el acum s-a intors 
indarat. Iară tatăl n-a pomenit rătăcirea lui, ci 1-a primit cu braţele deschise. 
Pentru ce a făcut el aceasta ? Pentru ca el era tata al lui, iară nu judecător. De 
aceea, el a poruncit sa se facă sărbătoare de bucurie si ospat, si toata casa sa 
serbeze si sa se veselească. 

Ce gândeşti tu ? Păcatul oare se răsplăteşte asa? Nu, nu păcatul, ci 
reîntoarcerea; nu călcarea de lege, ci indreptarea. 

Iară când fratele cel mare s-a supărat ele toate acestea, tatăl 1-a liniştit cu 
cuvintele: „Tu in toata vremea eşti cu mine, acesta insa era pierdut si s-a aflat, 
era mort si a inviat" (Le. 15, 31-32). 

Cu acestea el vrea sa zică: când este vorba de a mântui pe un pierdut, 
nu este locul de a-i face judecata si a porni aspra cercetare asupra lui, ci 
trebuie cineva sa fie milostiv si sa ierte. Aceasta este ca la doctor. Când cineva 
s-a imbolnavit din pricina unei vieţi fara randuiala, doctorul nu-i face mustrări in 



loc de a-i da doctorii, nici nu-1 pedepseşte in loc de a-1 tămădui. Cată vreme a 
fost depărtat de la noi, gândeşte părintele, el a fost lăsat foamei, ruşinii si celor 
mai infricosate ticăloşii de tot felul. De aceea zice el: „A fost pierdut si s-a aflat, 
mort si a inviat". El prin aceasta voieşte sa zică celuilalt fiu: „Uita-te nu la cele 
de fata, ci cumpăneşte mărimea ticăloşiei lui celei de dinainte. Tu ai acum 
inaintea ta un frate, nu un străin"! El s-a intors la tatăl, si acesta nu-si mai poate 
aminti cele de dinainte, ci isi mai aminteşte numai de acele ce ii mişca la com- 
pătimire, la indurare, la pogoramant si cruţare. De aceea el si vorbeşte numai ele 
cele ce pătimise fiul sau, nu insa si de cele ce făcuse el. Nu pomeneşte ca acela 
cheltuise in destrăbălări toata averea sa, ci numai ticăloşia cea inmiita cu care 
avusese a se lupta. 

Cu aceeaşi râvna, ba chiar cu mai mare, pastorul cel bun a căutat oaia cea 
pierduta, in pilda cea dinainte, fiul cel rătăcit s-a intors singur; insa pastorul a 
alergat după oaia cea rătăcita, iar când a aflat-o, a luat-o pe umerii sai si s-a 
bucurat pentru dansa mai mult decât pentru celelalte, care nici când nu se 
pierduseră (Le. 15, 5). Dar socoteşte cum a adus el indarat oaia cea pierduta. El 
n-a certat-o, nici n-a pedepsit-o, ci a luat-o pe umerii sai si a adus-o el insusi la 
turma indarat. 

Deci, ştiind noi ca Dumnezeu pe păcătoşii ce se intorc la El nu numai ca 
nu-i respinge, ci ii primeşte tot asa de prietenos ca si pe cei drepţi, si nu numai 
ca nu-i pedepseşte, ci El insusi umbla după dansii si-i caută, si aflandu-i se 
bucura de ei mai mult decât de cei drepţi; ştiind noi acestea, de suntem păcătoşi, 
sa nu deznadajduim, iară, pe de alta parte, nici de faptele cele bune ale noastre sa 
nu ne inchipuim nimica. 

Sa tremuram pentru noi, ca nu cumva prin bizuinta sa cădem in păcat; iar 
daca am căzut, sa aducem pocăinţa. Precum am zis de la inceput, doua lucruri ne 
arunca in pierzare, adică bizuirea noastră cea falsa, când ne semeţim, si 
deznadajduirea, când am căzut. De aceea, Pavel, spre a-i face atenţi pe cei ce 
cred a sta neclintiţi, zice: „Celui ce i se pare ca sta neclintit, sa ia aminte sa nu 
cada" (I Cor. 10, 12). Iară pentru a scula iarasi pe cei cazuti, si spre a deştepta in 
ei o râvna noua mai mare, scrie el către Corinteni: „Voi plânge pe mulţi [dintre 
voi], care au păcătuit si nu s-au pocăit" (II Cor. 12, 21). 

El socoteşte prin aceasta ca aceia care nu s-au pocăit sunt mult mai de 
jelit decât cei ce au păcătuit. Iară profetul Ieremia a zis: „Au doară cel ce cade 
nu se scoală; sau cel ce se abate nu se intoarce?" (Ier. 8, 4). La fel ne sfătuieşte 
David, când zice: „O de I-ati auzi glasul care zice: „Sa nu va invartosati inimile 
voastre..." (Ps. 104, 8). 

Aşadar, sa nu deznădăjduiţii, ci sa avem nădejde tare la Dumnezeu, sa 
gândim la noianul cel nemăsurat al harului Sau si al iubirii de oameni, sa ne 
scapam de conştiinţa cea rea si, cu toata râvna si osârdia, sa ne sarguim la fapta 
cea buna, facand pocăinţa sincera si serioasa; pentru ca noi inca de aici sa 
lepădăm toate păcatele cele săvârşite, ca sa ne putem infatisa la scaunul judecaţii 
lui Hristos si sa dobândim imparatia cea cereasca, căreia fie ca noi toţi sa-i fim 



părtaşi prin harul si iubirea de oameni a Domnului nostru Iisus Hristos, căruia 
impreuna cu Tatăl si cu Duhul Sfanţ se cuvine cinstea si mărirea, acum si in 
vecii vecilor! Amin. 



Cuvânt 
la Duminica Lăsatului sec de carne 



"Atunci vor vedea pe Fiul Omului venind pe nori, 
cu putere si cu slavă multă" (Le. 21, 27) 



Gândirea la iad şi la împărăţia cerului 
trebuie să ne ferească de păcat 



"Noi toţi trebuie să ne arătăm înaintea scaunului Judecăţii lui Hristos, ca 
să ia fiecare după cele săvârşite prin trup, ori bine ori rău" (II Cor. 5, 10). 

Să ne înfăţişăm, rogu-vă, înaintea scaunului Judecăţii lui Dumnezeu, ca şi 
cum El ar sta înaintea noastră, ca şi cum Judecătorul ar fi aşezat pe dânsul şi ca 
şi cum toate faptele noastre ar fi descoperite. Aşa, noi trebuie nu numai să ne 
arătăm înaintea acestui scaun de judecată, ci vom fi înaintea lui cu totul 
dezveliţi. Nu roşiţi oare ? Adeseori am voit noi mai bucuroşi să murim decât 
unele fapte de ruşine ale noastre să fie cunoscute prietenilor noştri celor vrednici 
de cinste. Dar ce vom simţi noi atunci când păcatele noastre vor fi descoperite 
îngerilor şi oamenilor, si nouă înşine ne vor fi ţinute înaintea ochilor? 

Dumnezeu chiar zice, prin Psalmistul: „Mustra-te-voi şi voi pune înaintea 
feţei tale păcatele tale" (Ps. 49, 22). Deci noi chiar acum, când Ziua Judecăţii 
este încă departe şi numai se vesteşte, murim de groaza conştiinţei, ce va fi cu 
noi atunci când toată lumea va fi adunată, când toţi îngerii şi ostile cereşti vor fi 
de faţă, când trâmbiţele vor suna, când drepţii se vor răpi în nori şi se va înălţa 
un grozav ţipăt de tânguire al păcătoşilor ? Ce groază ne va cuprinde atunci ? 
„Unul - zice Domnul - se va lua, altul se va lăsa" (Mt. 24, 40). Ce vor simţi ei, 
când vor vedea că unii s-au luat cu cinste mare, iar ei, dimpotrivă, au fost 
respinşi cu multă ruşine ? Această durere, eu zic şi mă jur, că nu este cu putinţă a 
se descrie prin cuvinte. Văzut-aţi pe cineva care se duce la moarte ? Ce socotiţi 
voi că trebuie să simtă un astfel de biet păcătos când face această tristă cale de 
pe urmă ? Ce n-ar face şi n-ar suferi el bucuros, numai să scape de această 
înfricoşată pedeapsă de moarte ? 

Dar ce vorbesc eu despre cel osândit la moarte ? La o execuţie se adună 
mulţime de popor, dintre care aproape nici unul nu cunoaşte bine pe nenorocitul 
acela, însă dacă ar putea cineva să se uite în inimile acelor mii, ce stau împrejur, 
cu greu s-ar putea afla unul care să fie aşa de vârtos la inimă sau aşa de crud şi 
nesimţitor, încât duhul lui să nu fie cuprins de frică, mâhnit şi zdrobit. Iară dacă 
noi ne tulburăm si ne mişcăm atâta când se duc la moarte alţii, care nu sunt 
aproape de noi, ce vom simţi oare noi atunci când ne va ajunge pe noi înşine o 



soartă cu mult mai înfricoşată, când noi vom fi încuiaţi afară de bucuria cea 
negrăită si osândiţi la munca cea veşnică ? 

Chiar dacă n-ar fi iad, totuşi ar fi o pedeapsă grozavă de a fi scos afară 
din mărirea aceea negrăită. Sau credeţi voi că ar fi un chin mic aceste de a nu fi 
cineva în partea acelor fericiţi şi a nu se învrednici de acea mărire negrăită, a fi 
scos din acea ceată mărită şi din acele bucurii nesfârşite ? Dar dacă la acestea se 
mai adaugă încă întunericul, încă scrâşnirea dinţilor, încă lanţurile cele 
nedezlegate, viermele care nu moare niciodată, focul cel nestins, spaima şi 
chinurile de tot felul; dacă limba arde ca la îmbuibatul cel bogat, de pildă; dacă 
noi ţipăm fără a fi auziţi de cineva şi suspinăm de durere fără a fi băgaţi în 
seamă, nefiind nimeni care să ne mângâie — nu suntem noi oare atunci cei mai 
nenorociţi şi cei mai vrednici de plâns dintre toate făpturile ? 

Când noi vizităm o temniţă si vedem pe cei nenorociţi, pe unii legaţi cu 
lanţuri de fier, pe alţii zăcând în camere întunecoase, ne înfiorăm şi ne străduim 
să facem totul ca să nu ajungem şi noi într-o asemenea ticăloşie. Dacă la o astfel 
de privire noi ne cutremurăm, ce se va întâmpla oare cu noi atunci când, 
încătuşaţi, ne vom arunca în prăpastia iadului? Lanţurile de acolo nu sunt de fier, 
ci de foc, care niciodată nu se stinge, iar căpeteniile temniţei nu sunt din neamul 
nostru, că poate li s-ar insufla compătimire şi milă de noi, ci sunt duhurile cele 
rele, înfricoşate şi nemilostive, care ne muncesc şi ne chinuiesc pentru păcatele 
noastre. 

La ele nu folosesc cu nimic banii şi darurile şi toate mituirile; încă sunt 
zadarnice şi toate rugăminţile şi vorbele cele prieteneşti, neputând aduce nici o 
uşurare. Aici nu este iertare, nici pogorământ. 

Chiar dacă Noe, Iov şi Daniil ar vedea pe rudele lor în acest loc de 
pedeapsă, nu ar cuteza să mijlocească pentru dânşii, nici n-ar putea să le întindă 
vreo mână de ajutor (Iez. 14, 14). 

De aceea, nimeni, care nu este bun, nu poate nădăjdui după moarte o 
soartă bună, chiar de ar număra mii de sfinţi între strămoşii săi, căci 
fiecare, zice Apostolul, „va lua după cum a lucrat în viaţa cea trupească, ori 
bine, ori rău" (II Cor. 5, 10). 

Aceste cuvinte, iubiţilor, trebuie să străbată în auzul nostru şi să ne facă 
mintoşi. 

De arde în tine focul poftelor celor păcătoase, gândeşte la focul acelei 
pedepse, şi focul cel dintâi se va stinge în tine. 

Gândeşti tu să spui vreun neadevăr ? Adu-ţi aminte de scrâşnirea dinţilor 
cea din iad, şi frica de dânsa va fi frâu pentru gura ta. 

Plănuieşti tu să săvârşeşti o răpire ? Ascultă glasul Judecătorului, care 
zice: „Legaţi-i mâinile şi picioarele şi-1 aruncaţi întru întunericul cel mai 
dinafară" (Mt. 25, 40); dacă gândeşti la aceasta, îndată vei goni de la tine pofta 
cea rea. 

De eşti împietrit şi nemilostiv, adu-ţi aminte de cele cinci fete nebune, 
care nu aveau untdelemnul faptelor celor bune şi milostive, iar pentru aceea au 



fost încuiate în afara cămării mirelui; numai gândeşte la aceasta, si tu îndată te 
vei face blând şi milostiv. 

Sau dacă tu eşti dedat la beţie şi la îmbuibare, o, atunci gândeşte numai la 
îmbuibatul cel bogat, cum zicea el: „Trimite pe Lazăr, să-şi întindă vârful 
degetului în apă şi să-mi răcorească limba mea cea învăpăiată" (Le. 16, 24). 
Gândeşte cum el nu şi-a ajuns dorinţa, şi curând te vei lăsa de această patimă, în 
acelaşi chip vei putea tu să împlineşti şi toate celelalte porunci ale lui 
Dumnezeu, căci Dumnezeu n-a poruncit nimica ce ar fi prea greu. 

Pentru ce însă poruncile Lui par a fi aşa grele ? 

Aceasta provine de la lenevirea noastră şi de la uşurătatea minţii, adică, 
precum cele mai grele şi ostenitoare sunt uşoare când noi avem râvnă, aşa pe de 
altă parte, când noi ne lenevim, până şi cele uşoare ni se par de tot grele şi de 
neîndurat. 

Dacă noi vom cumpăni toate acestea, nu-i vom ferici pe cei ce duc o viaţă 
desfătată, ţinând masă scumpă, ci vom privi numai spre sfârşit. Aici ei îşi ung 
trupul cu mirodenii, dar acolo îi aşteaptă viermele şi focul. 

Tot aşa de nenorociţi sunt şi aceia care se îmbogăţesc prin răpire. Căci 
care este sfârşitul lor ? Aici ei au truda şi primejdia, iar dincolo îi aşteaptă 
închisoarea cea veşnică şi întunericul cel mai dinafară. 

Dar nici cei ce caută mărirea nu sunt norociţi. Aici ei trăiesc în 
prefăcătorie si în zgârcenie, căci pururea caută la judecata altora, iară dincolo îi 
ajunge pedeapsa cea mare şi nenorocirea cea veşnică. 

Dacă noi vom gândi şi vom judeca aşa, de-a pururea punând astfel de 
cugetări împotriva patimilor noastre celor rele, atunci noi degrabă vom săvârşi 
fapta cea bună, vom înăbuşi dragostea către cele pământeşti şi simţitoare şi vom 
aprinde dorinţa de cele viitoare şi veşnice. 

Sau oare viaţa cea de acum are ea ceva aşa de statornic, aşa de minunat, 
aşa de rar, încât noi să întoarcem spre ea toată râvna noastră ? Nu vedem noi 
oare cum toate în lume se învârtesc, vin şi se duc, schimbându-se ca ziua şi 
noaptea, ca vara şi iarna ? De aceea noi totdeauna să aţâţăm în noi mai mult 
dorinţa bunurilor celor viitoare şi veşnice, căci pe cei drepţi îi aşteaptă o mare 
mărire, care nu se poate spune prin cuvânt. Adică noi, la înviere, vom primi 
trupuri ce nu putrezesc şi vom fi soţi ai împărăţiei şi măririi lui Iisus Hristos. 

Ce va să zică aceasta puteţi vedea din cele următoare. Negreşit, noi nu 
putem cunoaşte cu desăvârşire mărirea ce ne aşteaptă la înviere; eu însă mă voi 
încumeta, pe cât este cu putinţă, a lămuri aceasta printr-un exemplu luat din 
viaţa cea pământească, închipuieşte-ţi că tu ai fi bătrân şi foarte sărac, şi că 
cineva ţi-ar făgădui deodată a-ţi da iarăşi tinereţea, a te face iarăşi înfloritor şi 
puternic, ca oricine, ba încă a-ţi da pe o mie de ani o împărăţie mare si întinsă, 
care se va îndulci de cea mai mărită pace; ce nu ai face şi ce nu ai suferi tu oare 
pentru ca să dobândeşti cu adevărat o asemenea făgăduinţă ? 

Dar, iată, Hristos îţi făgăduieşte nu numai atâta, ci încă cu mult mai mult. 
Căci deosebirea între tinereţe şi bătrâneţe nu este aşa de mare, ca între 



putreziciune şi neputreziciune, iar depărtarea dintre împărăţie si sărăcie nu este 
aşa de mare ca între viaţa cea de acum şi mărirea cea viitoare. Aseamănă-le una 
cu alta şi vei vedea că ele stau una către alta ca umbra şi adevărul. Dar eu 
nicidecum n-am zis îndeajuns, căci marea deosebire între viaţa cea viitoare şi 
aceasta de acum nu se poate rosti prin cuvinte. 

Dacă se uită cineva la deosebirea duratei timpului, deosebirea între 
amândouă vieţile este atât de mare că nici o gândire nu o poate cuprinde; sau 
cum ar putea cineva să pună în alăturare viaţa noastră cea scurtă de acum cu 
cealaltă, care nu are margine şi care durează veşnic ? Ba încă orice ar voi cineva 
să aducă, deosebirea între amândouă vieţile nu se poate descrie după cuviinţă. 
Dacă strălucirea trupului celui înviat aş asemăna-o cu razele soarelui, cu lumina 
fulgerului, totuşi aş zice prea puţin. Si pentru o astfel de mărire nu trebuie noi să 
jertfim şi bani, şi viaţă şi totul ? Dacă un împărat pământesc te-ar primi în 
palatul său şi te-ar face mai însemnat decât toţi ceilalţi, te-ar cinsti şi te-ar dărui, 
nu te-ai crede tu oare cel mai norocit? 

Iară când Dumnezeu voieşte a te primi în palatul Său cel împărătesc din 
cer, când împăratul împăraţilor voieşte a te cinsti şi a te face însemnat, când tu ai 
să străluceşti între îngeri şi ai să te îndulceşti de mărirea cea negrăită, tu te 
stânjeneşti, pe când ar trebui cu bucurie şi săltând să jertfeşti însăşi viaţa ta 
pentru aceasta. 

Tu faci toate numai ca să dobândeşti o dregătorie, un post de cinste pe 
pământ; iară când ţi se făgăduieşte împărăţia cerului, o împărăţie veşnică, atunci 
tu te leneveşti şi te retragi. 

O, închipuie-ţi în duhul tău cerul, această înălţime nesfârşită, această 
lumină strălucitoare, cetele îngerilor şi ale arhanghelilor, şi toate puterile cereşti 
şi stăpânirile, şi totodată gândeşte la Ziua Judecăţii; atunci vei socoti mică toată 
mărirea cea pământească şi vei vedea o privelişte care te va umple de fiori şi de 
groază! Tu vei vedea, cu duhul, cum cerul se deschide şi Unul Născut Fiul lui 
Dumnezeu, întru mărirea Sa pogoară la Judecată, înconjurat nu de sute, ci de 
multe mii de îngeri. Toate se vor umple de groază şi de frică, pământul se va 
despica şi toţi oamenii, de la Adam, vor ieşi şi vor învia. Iar Hristos însuşi se va 
arăta cu o mărire care, prin strălucirea Sa, va întuneca lumina soarelui şi a lunii. 
Ah, ce nepricepere ar fi, când pe noi ne aşteaptă astfel de bucurii şi mărire, să nu 
ne lipsim cu totul de acestea de acum şi să nu gândim la amăgirea Satanei, care 
ne abate de la nişte lucruri aşa ele mari, dându-ne pulbere şi noroi pentru ca să 
răpească cerul, aratându-ne chipuri de umbre pentru ca să ne smulgă bunurile 
cele adevărate! Iar chipuri de umbră sunt bucuriile şi bogăţiile cele pământeşti. 
Când va veni atunci lumina, se va arăta că cei ce adeseori păreau cei mai bogaţi, 
sunt într-adevăr cei mai săraci. Acum noi, iubiţilor, ştiind toate acestea, să 
fugim de înşelăciunea Satanei, ca să nu ne osândim împreună cu dânsul şi să nu 
ne zică Judecătorul: „Duceţi-vă de la mine, blestemaţilor, în focul cel veşnic, 
care este gătit diavolului si îngerilor lui" (Mt. 25, 41). 



Aşa, însuşi Domnul ne îngrozeşte cu iadul. De aceea să nu ne îndoim de 
existenţa iadului, ca să nu ajungem într-însul. Căci cine nu crede că este iad, 
pururea va fi uşuratic la minte si leneş, iară cel ce va fi aşa, desigur va ajunge în 
iad. De aceea să nu ne îndoim de iad, ci foarte mult să vorbim despre dânsul, ca 
astfel cu atât mai puţin să păcătuim. 

Amintirea acestor conversaţii şi grăiri, dacă ele sunt vii între noi, ne vor 
putea curaţi de toată răutatea, ca o doctorie amară. Să întrebuinţăm cu sârguinţă 
această doctorie, ca să ne putem curaţi de păcate şi învrednici să vedem pe 
Dumnezeu, împărtăşindu-ne de fericirea cea cerească, prin harul şi iubirea de 
oameni a Domnului nostru Iisus Hristos, căruia se cuvine cinstea în vecii 
vecilor! Amin. 



Cuvânt 
la Duminica Lăsatului sec de brânza 

Omilia despre profetul Iona si despre post 

Fost-a cuvântul Domnului către Iona: „Scoala-te si mergi la Ninive, 
cetatea cea mare" (Iona 1, 1-2). Dar ce trebuia el sa vestească acolo? El trebuia 
sa strige: „inca trei zile si Ninive se va prăpădi" (Iona 3, 4). Dar pentru ce, o 
Dumnezeule, porunceşti sa se vestească mai inainte nenorocirea pe care voiesti 
sa o trimiţi ? Răspunsul lui Dumnezeu este: „Tocmai ca sa nu fac ceea ce am 
poruncit sa se vestească". Pentru aceea Dumnezeu ne-a ameninţat si cu iadul, 
pentru ca sa nu ne arunce in iad. El zice către noi cam asa: „ Teme-te de cuvintde 
Mde, si nu vei tremura defaptde Mde ". 

Insa pentru ce oare hotărăşte El un termen asa de scurt de iertare ? Pentru 
ca tu sa cunoşti fapta cea buna a ninivitenilor, care in asa de puţine zile s-au 
pocăit de asa de multe păcate si le-au stârpit. Totodată, trebuie sa te minunezi de 
indurarea lui Dumnezeu, căreia i-a fost de ajuns o pocăinţa atât de scurta pentru 
atât de multe păcate; de aceea tu nu trebuie sa cazi in deznadejduire, măcar de ai 
fi săvârşit mii de păcate. Precum un om leneş si delăsător, care, deşi are timp de 
pocăinţa, totuşi nu săvârşeşte nimic insemnat, ci din uşurătatea mintii, intarzie 
de a se impaca cu Dumnezeu; pe când dimpotrivă, cel ravnitor si dispus la 
pocăinţa, in timp scurt poate face indestulare pentru pacatde multor ani. 

Nu s-a lepădat oare Petru de Domnul de trei ori ? Si a treia oara n-a făcut 
el oare aceasta cu jurământ ? Nu s-a temut el oare de vorbde unei slujnice 
nebăgate in seama ? Si ce ? Avut-a el oare trebuinţa de mulţi ani spre a se pocăi 
? Nicidecum, ci intr-o noapte a căzut si iarasi s-a ridicat, intr-o noapte s-a 
imbolnavit si iarasi s-a insanatosit. Dar cum s-a făcut aceasta ? El a plâns si s-a. 
vaitat, si nu in chip obişnuit, ci plin de râvna si de seriozitate. De aceea 
Evanghelistul nu zice numai: „a plâns", ci: „a plâns cu amar" (Mt. 26, 75). 

Insa cat de mare a fost puterea acestor lacrimi, cuvintde nu o pot spune; 
dar urmarea lucrului arata aceasta. Adică, după acea cădere grea - si ce cădere in 
păcat putea fi mai cumplita decât lepădarea de Domnul ? -Hristos iarasi a aşezat 
pe Petru in vrednicia sa cea de mai inainte si iarasi i-a dat dregatoria intaietatii in 
Biserica, si, ceea ce este mai mult, el ne spune ca dragostea lui Petru este mai 
mare decât a tuturor celorlalţi Apostoli, când ii intreaba: „Petre, Ma iubeşti tu 
mai mult decât aceştia?" (In. 21, 15). 

Poate tu vei zice ca pe niniveteni de aceea i-a iertat Dumnezeu asa de 
uşor, căci ei nu erau invatati in religia cea adevărata, după cum zice Sfânta 
Scriptura: „Sluga care nu a ştiut voia Domnului sau, si a făcut cde vrednice de 



batai, se va bate puţin" (Le. 12, 48). Pentru ca tu sa nu pui aceasta impotriva, ti- 
am adus căderea Sfanţului Petru, care, desigur, cunoştea cu desăvârşire voia 
Domnului, insa iată ca el, măcar ca a păcătuit, ba inca a săvârşit cel mai mare 
păcat, totuşi a dobândit din nou cea mai mare incredere. De aceea, nu 
deznadajdui nici tu pentru pacatde tale. 

Mai rau decât insusi păcatul este impietrirea in păcat; si inca si mai rau 
este, la cădere, când cineva nu se scoală iarasi. Aceasta o deplânge Pavel mai 
mult si o socoteşte mai vrednica de tanguit, când scrie Corintenilor: „Ma tem ca 
nu cumva, venind iarasi, sa ma smerească Dumnezeul meu la voi si sa plâng pe 
mulţi care au păcătuit mai inainte si nu s-au pocăit de necuratia, de desfranarea 
si de necumpatarea pe care le-au făcut" (7/ Cor. 12, 21). 

Dar care timp ar putea fi mai potrivit pentru pocăinţa decât tocmai timpul 
postului ? 

Dar sa ne intoarcem la istoria profetului Iona. După ce a auzit el aceste 
cuvinte ale Domnului, s-a sculat si s-a dus la Iopi, „spre a fugi de la fata 
Domnului la Tharsis" (Iona 1, 3). O, omule, unde voiesti sa fugi ? 

Nu ştii tu oare, ce zice Psalmistul: „Unde ma voi duce de la duhul Tau, si 
de la fata Ta unde voi fugi?" (Ps. 138, "7). Poate undeva pe pamant ? Insa „al 
Domnului este pământul si plinirea lui" (Ps. 23, 1). Sau in lumea cea de desubt ? 
Dar "de ma voi pogori si acolo - zice Psalmistul -Tu de fata eşti" (Ps. 138, 8). 
Sau in cer? Insa „de ma voi sui in cer, Tu acolo eşti" (loc. cit.). 

Sau poate cumva in mare ? „Dar si acolo mana ta ma va apuca'", zice 
Sfânta Scriptura (biidem, 10), precum tocmai s-a intamplat lui Iona. Cu toate 
acestea, păcatul are acea insusire ca umple sufletul nostru de multa nebunie. 
Adică, precum cei ameţiţi si beţi nebuneşte si fara prevedere sovaiesc in toate 
părţile, chiar si când in apropierea lor ar fi o bezna sau o prăpastie adânca, sau 
altceva asemănător, in care ar putea sa se rostogolească, tot asa se li intampla si 
păcătoşilor, imbatati, ca de vin, de pofta de a savarsi păcatul, ei sovaiesc in toate 
părţile, nu ştiu ce fac si nu vad nici primejdia cea de fata, nici pe cea viitoare. 

Pentru ce, spune-mi, Iona, pentru ce vrei tu sa fugi de Domnul ? Rabdă 
puţin si cu fapta te vei incredinta ca nu poţi sa fugi la mare, care si ea este o 
sluga a lui Dumnezeu. Deci, abia s-a suit Iona in corabie, ca marea a inaltat 
valurile sale si a aruncat undele sale pana la cer. Marea a făcut ca robul cel 
credincios, care intalnind pe un alt rob care a prădat pe stăpânul sau, nu-1 pierde 
din vedere si impiedica pe oricine ar voi sa-1 ia, pana ce robul cel necredincios 
nu s-a intors indarat, indata ce ea a intampinat si a cunoscut un alt rob 
necredincios, pricinuieste mii de greutăţi corabierilor care l-au primit, mugeşte 
si, măcar ca nu face chiar judecata, totuşi ameninţa a inghiti corabia impreuna cu 
oamenii, daca nu se va preda robul cel necredincios. 

Deci, ce au făcut corabierii in acea furtuna ? Au aruncat proviziile din 
corabie {Iona 1, 5). Corabia insa nu s-a uşurat, căci povara cea mai grea rămăsese 
in ea, adică profetul cel păcătos; atât de greu nu prin trupul sau. ci prin păcat. 



Căci nimica nu este asa de greu si apăsător ca păcatul; de aceea, pro- 
fetul Zaharia 1-a infatisat sub icoana unui bulgare de plumb (Zah. 5, 7); iară 
David descrie firea păcatului prin cuvintde: „Păcatele mele au covarsit-capul 
meu, ca o sarcina grea s-au ingreuiat peste mine" (Ps.37, 5) 

Si Hristos a strigat către cei ce au trăit cu multe păcate: „Veniţi către Mine 
toţi cei osteniţi si impovarati, si Eu va voi odihni" (Mt. 11, 28). 

Aşadar, păcatul lui Iona a ingreunat corabia si o ameninţa cu pieirea. Intre 
acestea, Iona zăcea dedesubt in corabie si dormea. Somnul, deşi era greu, nu era 
plăcut, ci trist; era un somn in care el căzuse nu din nepăsarea de primejdie, ci 
din melancolie. 

Adică, robii care nu s-au inrautatit, pricep indata ca au greşit. Asa a fost si 
cu Iona. După ce a săvârşit păcatul, el indata a cunoscut mărimea greşelii sale. 
Asa este firea păcatului. Odată păcatul născut, el pricinuieste sufletului, ce 1-a 
născut, nenumărate dureri. Se intampla cu totul altfel decât la naşterea cea 
fireasca. 

Odată ce femeia a născut, vaietele ei inceteaza. Dimpotrivă, păcatul 
tocmai după naşterea sa chinuieşte mai mult sufletul din care s-a născut. 

Deci, ce face cârmaciul corăbiei ? „A venit la Iona si i-a zis: „Scoala-te si 
roagă pe Dumnezeul tau" (Iona 1,6). Aşadar, el ştia din experienţa ca aceea nu 
era o furtuna obişnuita, ci era trimisa de Dumnezeu, impotriva căreia nu ajunge 
meşteşugul oamenilor si mana cârmaciului nimica nu isprăveşte. El a văzut ca in 
cazul de fata avea trebuinţa de un alt cârmaci mai puternic, adică de acela care 
carmuieste toata lumea, de ajutorul cel ceresc. De aceea, corabierii au părăsit 
cârma si odgoanele si toate celelalte, si au ridicat mâinile lor la cer, spre a chema 
pe Dumnezeu in ajutor. 

Si când aceasta n-a folosit la nimic, atunci ei, zice Sfânta Scriptura au 
aruncat sorti, iar sortii au descoperit pe cel vinovat (Iona 1, 7). Insa ei nu l-au 
aruncat indata in mare, ci l-au ţinut in mijlocul furtunii si al freamătului, ca si 
cum ar fi fost linişte, au format judecata in corabie, ca el sa vorbească pentru 
sine si sa se apere, si totul s-a cercetat cu asa amănunţime ca si cum ei ar fi 
trebuit sa dea cuiva socoteala despre hotărârea lor de judecata. 

Asculta numai cum totul seamănă a fi cercetat judecatoreste: „Spune noua 
ce este lucrul tau si de unde vii si incotro mergi, si din ce tara si din ce popor eşti 
tu?" (Iona 1,8)! 

Marea cea mugitoare 1-a parat, soarta 1-a aflat si a mărturisit contra lui, ei 
totuşi nu au rostit indata hotărârea de osânda asupra lui, ci au urmat ca la o curte 
de judecata, unde, cu toate ca sunt de fata paraţii, martorii si dovezile, totuşi 
osânda morţii nu se rosteşte, pana ce paratul insusi nu mărturiseşte nelegiuirea 
sa. Asa au făcut si corabierii aceia. Măcar ca erau oameni neinvatati si neştiutori, 
ei totuşi au urmat obiceiul judecătoriei, si inca intr-o astfel de mugire si invaluire 
a marii, incat ei abia puteau răsufla. De unde oare, iubiţilor, venea aceasta putere 
atât de prevăzătoare impotriva profetului ? 

Ea venea de la pronia si de la intdepciunea lui Dumnezeu. 



Adică Dumnezeu a ingaduit acestea, ca sa aducă aminte profetului ca el 
trebuie sa fie blând si iubitor de oameni. Aceasta era ca si cum ar fi strigat către 
dansul si i-ar fi zis: „Urmează acestor corabieri, acestor oameni altminteri 
neinvatati. Ei nu socotesc lucru mic o singura viata, se poarta nu fara cruţare 
chiar si cu o singura persoana; tu, dimpotrivă, ai expus la primejdia pieirii o 
cetate intreaga, cu atât de multe mii de locuitori. Ei, măcar ca au descoperit pe 
pricinuitorul răutăţii izbucnite asupra lor, totuşi, nu s-au năpustit asupra lui cu 
judecata osândirii; tu insa, măcar ca nu ai parat pe nimeni dintre niniveteni, 
totuşi ii arunci in nenorocire si in pierdere. 

Eu ti-am poruncit sa te duci la dansii si, prin predicarea ta sa-i chemi la 
mântuire; tu insa n-ai ascultat; dimpotrivă, aceşti corabieri, fara a le cere cineva, 
fac totul ca sa te scape ; de pedeapsa pe tine, cel vinovat. Adică, cu toate ca 
marea s-a infatisat ca paras al profetului si sortii au mărturisit contra lui, si el 
insusi a recunoscut si a mărturisit fuga sa, cu toate acestea ei nu s-au grăbit a- 1 
pierde, ci s-au oprit, au cercat si au făcut totul ca, la o asemenea vădita 
vinovăţie, de va fi cu putinţa, sa nu-1 predea marii, insa marea, sau mai bine 
Dumnezeu, n-a ingaduit aceasta, voind, atât prin corabieri, cat si printr-un 
monstru din mare, sa aducă pe profet la o cale mai buna. Deci, când ei au auzit 
pe Iona zicând: „Luati-ma si ma aruncaţi in mare, si se va alina marea asupra 
voastră" (Iona l, 12), ei n- u voit sa facă aceasta, ci au cârmit spre tarm; valurile 
insa i-au impiedicat. 

Tu pana acum ai judecat pe profet pentru fuga lui; asculta-1 acum cum 
grăieşte in pântecele chitului de mare si cum mărturiseşte nedreptatea sa. Acolo, 
adică in fuga, el a greşit ca un om de rând, iar aici s-a arătat ca un profet. 
Aşadar, marea 1-a luat si 1-a inchis in pantecde unui monstru, ca intr-o temniţa. 
El nu s-a nimicit nici de valurile cele infricosate, nici de monstrul cel inca si mai 
infricosat care 1-a inghitit; ba mai mult, acesta din urma 1-a mântuit si 1-a dus la 
Ninive; iară el s-a dus apoi acolo si a vestit hotărârea Domnului pentru pierderea 
cetăţii. Ninivetenii au auzit aceasta, au crezut cuvintele lui, nu le-au nesocotit, ci 
s-au grăbit indata la post, bărbaţi si femei, si robi si stăpâni, căpetenii si supuşi, 
copii si bătrâni; ba chiar nici animalele cele fara de minte n-au fost scutite de 
pazirea acestei datorii. 

Pretutindeni se vedeau haine de pocăinţa, pretutindeni cenuşa, 
pretutindeni lacrimi si suspine, insusi imparatul s-a pogorât de pe tron, a depus 
coroana sa si s-a imbracat in vestmânt de pocăinţa; si cu chipul acesta ei au 
mântuit cetatea de pieire. Aici s-a putut vedea ceva rar, adică porfira stand 
indarat, in dosul hainei celei de pocăinţa. 

Ceea ce n-a putut porfira, a isprăvit vestmântul cel de pocăinţa, iar ce n- 
a putut coroana, a putut cenuşa. 

Aşadar, vezi cat de adevărat este ceea ce zic eu, ca cineva nu trebuie sa se 
teama de post, ci sa se teama de viata cea desfătata, de lăcomie si de imbuibare, 
indoparea si imbuibarea au zguduit cetatea Ninivei si au dus-o aproape de pieire. 
Postul insa iarasi a intarit cetatea. 



Cu postul a intrat Daniil in groapa leilor, umblând printre fiarde acelea 
grozave ca printre nişte oi. Cu postul au intrat cei trei tineri in cuptorul cel 
infocat din Babilon, mult timp petrecând in flacăra. lata rodurile cele mărite ale 
postului! 

Dar vei zice, poate: postul slăbeşte trupul. Dar asculta ce invata Sfânta Scriptura: 
„Chiar daca omul nostru cel din afara se trece, cel dinlăuntru insa se innoieste 
din zi in zi" (II Cor. 4, 16). 

Afara de aceasta, daca vei cumpăni lucrul mai cu de-amanuntul, vei afla 
ca postul este chiar folositor sănătăţii, intreaba pe doctori, si ei cumpătarea si 
infranarea o vor numi mama a sănătăţii, pe când din imbuibare si din viata cea 
desfătata provin mii de boli. Acestea sunt nişte lucruri otrăvite, care ies dintr-un 
izvor otrăvit, si vatama atât sănătatea trupului, cat si a sufletului. 

Aşadar, sa nu ne infricosam de post, care ne liberează de nenumărate 
rautati. Eu zic aceasta nu fara temei, ci pentru ca ştiu ca unii se tem de post, ca 
de un tiran cumplit, astfel ca ei insisi se vatama pe sine, prin imbuibare si 
necumpatare. Eu, deci, va indemn sa nu pierdeţi prin desfătare si beţie folosul 
adus de post. Când cineva, pentru stricarea de stomac, trebuie sa ia doctorie, dar 
mai intai isi incarca stomacul cu mâncări nesănătoase, atunci el, deşi simte 
amărăciunea doctoriei, nu are de la ea nici un folos. Tocmai asa se intampla cu 
tine, când inainte de a incepe postul, mai intai te umpli cu mâncare si cu băutura, 
ca apoi a doua zi sa primeşti doctoria postului. Tu simţi atunci numai neplăcerea, 
dar n-ai nici un folos de la dansa, fiind luata toata puterea doctoriei, prin 
necumpatarea cea săvârşita de tine. Când tu insa vei lua doctoria postului cu 
cumpătare trupeasca si cu trezvie sufleteasca, ea va putea curaţi multe din 
pacatde tale cele vechi. 

Aşadar, sa nu intram in post beţi si ameţiţi, nici sa nu trecem de la post 
iarasi la beţie, ca sa nu se intample cu noi ceea ce se intampla cu un trup slab, 
care, impins fiind mai tare, cade. Acelaşi lucru se intampla sufletului nostru, 
daca el la inceputul si la sfârşitul postului se inveleste de norul necumpatarii si al 
beţiei. Aceia care se lupta cu fiarele cele sălbatice păzesc si invelesc in tot chipul 
cu putinţa membrele cele de căpetenie. Asemenea fac acum mulţi oameni in fata 
postului. 

Ei privesc postul ca pe o fiara sălbatica, cu care trebuie sa se lupte, si deci 
se inarmeaza cu imbuibarea, se invelesc cu lăcomia si cu imbuibarea si asa 
aşteaptă venirea postului, care totuşi nu este sălbatic si infricosat, ci infatisarea 
lui este blânda si lina. Daca intreb pe vreunul: „De ce te imbeti tu astăzi ?", el 
zice: „Pentru ca mâine am sa incep postul", insa spuneţi, nu este aceasta oare o 
nebunie infricosata, de a voi sa inceapa cu suflet necurat aceasta mărita 
indeletnicire cu fapta cea buna ? 

Am mai avea multe de zis, dar pentru cei intelegatori este destul aceasta, 
de vor voi sa facă indreptare vieţii lor. Fie ca noi, prin postul nostru, sa ne facem 
vrednici de imparatia cerului, pe care sa ne-o dea harul si iubirea de oameni a 



Domnului nostru Iisus Hristos, căruia impreuna cu Tatăl si cu Duhul Sfanţ se 
cuvine mărirea, acum si-n vecii vecilor ! Amin 



Cuvânt 
la Duminica întâi a Sfântului şi Marelui Post 



„Atunci dus a fost Iisus în pustie de duhul, 
ca să se ispitească de diavolul" 

(Mt. 4, 1) 



Nu arunca vinovăţia păcatelor tale asupra Satanei 



Astăzi vom vedea că, deşi Satana ne ispiteşte, el totuşi nu este vinovat în 
nenorocirea noastră numai dacă noi înşine vom lua seama bine asupra noastră. 
Cine însă este uşuratic la minte şi nu are un îndemn tare spre bine, acela cade în 
păcat şi se aruncă pe sine în pierzare, chiar de nu ar fi diavolul. Satana negreşit 
voieşte să ne piardă; eu ştiu aceasta, şi nimeni nu o tăgăduieşte. Dar să luaţi 
aminte la cele pe care am să le zic acum. 

1. Spre a arăta că nu Satana, ci propria noastră neîngrijire este pricina 
păcatelor noastre, voi vorbi mai întâi despre plăsmuirea lumii. Oricât de bună şi 
aleasă este ea, totuşi celor neîngrijitori le slujeşte spre pietre. Ce să zicem noi 
despre plăsmuirea cea mărită şi vrednică de mirare ? Este ea oare rea şi 
îndreptată spre pierderea noastră ? Cine ar putea să fie aşa de nebun şi 
nepriceput încât să hulească plăsmuirea şi să o învinovăţească ? Aşadar, ce 
să zicem despre dânsa ? Nu este rea, ci mărită, fiind o dovadă despre 
înţelepciunea, puterea şi bunătatea lui Dumnezeu. Ascultă cum Psalmistul 
se minunează de plăsmuire zicând: „Cât de mari sunt lucrurile tale, 
Doamne, toate întru înţelepciune le-ai făcut" (Ps. 103, 24). 

Psalmistul însă nu înşiră aceste lucruri cu de-amănuntul, ci numai se 
închină adâncului celui necuprins al înţelepciunii dumnezeieşti. 

Iară cum că Dumnezeu a făcut spre folosul nostru plăsmuirea cea atât de 
mărită şi de faimoasă, de asemenea ne-o spune Sfânta Scriptură, în cartea 
înţelepciunii, unde se zice: „Din mărimea şi frumuseţea făpturilor se cunoaşte 
însuşi făcătorul lor" (Sir. 13, 5). Ascultă încă şi pe Apostolul Pavel, când scrie: 
„Fiinţa cea nevăzută a lui Dumnezeu de la zidirea lumii, din făpturi socotindu- 
se, se vede" (Rom. 1, 20). 



Fiecare din aceste graiuri biblice ne dau a înţelege prin cuprinderea lor că 
făptura ne duce la cunoştinţa Făcătorului ei, care este Dumnezeu. Deci, 
când vedem că această făptură, mărită şi vrednică de mirare pentru mulţi, s-a 
făcut pricină de necucernicie - putem noi oare să învinovăţim făptura ? Nu, 
desigur nu, ci pe aceia care aşa de rău s-au slujit de dânsa. 

Dar poate veţi întreba: cum poate făptura, care duce la cunoştinţa lui 
Dumnezeu, să fie pricina necucerniciei ? Apostolul răspunde la aceasta aşa: „Ei 
s-au întunecat în cugetele lor şi s-au închinat făpturii în locul Făcătorului" (Rom. 
1,21- 25). El aici cu nici un cuvânt nu pomeneşte de Satana, sau de vreun duh 
rău, ci vorbeşte numai despre făptură, care altminteri duce la cunoştinţa lui 
Dumnezeu. 

Dar cum oare s-a făcut ea pricina necucerniciei ? Nu prin ea însăşi, nici 
prin propria ei însuşire, ci prin lenevirea şi uşurătatea oamenilor care nu au 
socotit deosebirea între făptură şi Făcătorul. Vom dori oare nimicirea făpturii, 
când ea pentru mintea cea uşuratică a multora s-a făcut pricina răului? 

Dar ce vorbesc eu despre făptură ? Să vorbim despre membrele noastre 
proprii, încă şi acestea se fac pricină a pierderii noastre, când noi suntem 
nebăgători de seamă şi uşuratică. Nu din sine şi prin propria lor însuşire 
membrele trupului nostru se fac pricină a pieirii noastre, ci prin vinovăţia 
noastră. 

Iată, ochiul ţi s-a dat pentru ca să priveşti făptura lui Dumnezeu si să lauzi 
pe Făcătorul şi Domnul. Insă dacă tu întrebuinţezi rău ochiul, atunci el se face 
pentru tine îndemn spre necurăţie si desfrânare. 

Limba ţi s-a dat ca să lauzi şi să preamăreşti pe Domnul Dumnezeu. Iar 
dacă o vei întrebuinţa rău, atunci ea se face ajutătoare la hulirea lui Dumnezeu. 

Mâinile ţi s-au dat ca să le întinzi către Dumnezeu întru rugăciune. Iar 
dacă tu nu vei fi cu priveghere asupra ta, le vei întinde şi la lăcomia averii si la 
răpire. 

Picioarele ţi s-au dat ca să alergi cu dânsele la lucrurile cele bune. Insă 
dacă tu eşti leneş şi uşuratic la minte, vei alerga cu dânsele şi la răutăţi. 

Aşadar, vezi că celui leneş şi uşuratic la minte toate îi sunt vătămătoare. 
Ceea ce pentru alţii este doctoria cea mai vindecătoare, lui îi aduce moarte. 
Aceasta însă nu vine de la doctorie, ci de la om şi de la slăbiciunea lui. 

Dumnezeu a făcut cerul cel înstelat pentru ca tu să admiri pe 
Făcătorul şi să te închini Lui. Insă unii au lăsat pe Făcătorul şi s-au închinat 
stelelor. Aceasta iarăşi provine de la uşurătatea minţii şi de la nebunia lor. Dar 
ce vorbesc eu despre făptură ? Poate oare să fie ceva mai mântuitor decât Sfânta 
Cruce ? Şi însăşi crucea s-a făcut sminteală celor slabi. „Cuvântul crucii este 
celor pieritori nebunie, iară celor ce se mântuiesc, puterea lui Dumnezeu este", 
precum zice Apostolul (I Cor. 1, 18). Şi iarăşi: „Noi predicăm pe Hristos cel 
răstignit, iudeilor sminteală, iară păgânilor nebunie" (I Cor. 1, 23). 

Şi cine a fost mai iscusit în predicarea Evangheliei decât Pavel şi 
Apostolii ? Şi totuşi Apostolii au fost multora „miros de moarte" (adică pricină 



de pierzare veşnică). Pavel zice aşa: „Unora suntem mireasmă a morţii, spre 
moarte, iar altora mireasmă a vieţii, spre viaţă" (II Cor. 2, 16). Aşadar, vezi că 
unui slab chiar Pavel poate să-i aducă vătămare, pe când pe cel tare nici Satana 
nu poate să-1 vatăme vreodată. 

Trebuie oare să vorbim şi de Hristos ? Ce se poate asemăna cu mântuirea 
ce vine de la Dânsul ? Ce este mai binecuvântat decât venirea Lui pe pământ ? 
Insă tocmai această arătare mântuitoare şi binefăcătoare a Domnului, pentru 
mulţi s-a făcut pricină de o mai mare pedeapsă. însuşi Domnul adevereşte 
aceasta: „Spre judecată am venit Eu în lumea aceasta - zice El - ca cei ce nu vad 
să vadă, şi cei ce văd să fie orbi" (In. 9, 39). Ce va să zică aceasta ? S-a făcut 
oare lumina pricină a întunericului ? Negreşit nu, nu lumina, ci slăbiciunea 
ochilor, adică a ochilor celor duhovniceşti, care nu puteau primi lumina, aceea a 
fost pricina orbirii. Deci vezi că celui slab toate i se fac spre pagubă, celui tare 
toate spre folos, iar în păcatele noastre şi în pierderea noastră nu Satana, ci 
propria noastră voinţă este vinovată. Toate vin de la voie. 

Noi admitem că la foarte multe păcate Satana ne ademeneşte; însă la cele 
mai multe noi înşine ne dedăm, prin trândăvia şi lenevirea noastră. Nicăieri nu 
zice Sfânta Scriptură că, la fratricidul lui Cain Satana ar fi fost în joc. Dar să 
presupunem că Satana a şoptit lui Cain gândul cel rău, totuşi vinovăţia păcatului 
rămâne asupra aceluia care a primit şoptirea, a urmat ei şi i-a dat cel dintâi prilej 
de a se apropia de sufletul său. 

De asemenea, nici amăgirea Evei nu se poate în totul prescrie Satanei, ci 
femeia a fost înşelată şi de propria ei poftă. Aceasta o arată însăşi Sfânta 
Scriptură prin cuvintele: „Şi a văzut femeia că bun este pomul la mâncare, şi 
plăcut ochilor la vedere, şi luând din rodul lui, a mâncat" (Fac. 3, 6). 

însă zicând eu acestea, nu voiesc să eliberez pe Satana de ocară, că el 
pândeşte pe fiii omeneşti, ci voiesc să zic numai că, dacă noi n-am păcătui cu 
propria noastră voinţă, nimeni n-ar putea să ne arunce în pierzare. Iară cel ce se 
lasă amăgit aşa lesne ca Eva, sau precum Cain, acela de dinainte trebuie să fi 
fost uşuratic la minte şi nu cu destulă pază asupra sa, căci Satana n-ar fi avut 
atâta putere dacă sufletul ar fi fost priveghetor şi cu îngrijire de mântuirea sa. 

2. însă dacă vrei să ştii, diavolul poate să ne fie nouă chiar folositor. Dacă 
noi vom şti să ne servim bine de dânsul, el ne foloseşte şi noi câştigăm prin-tr- 
însul nu puţin. 

Dar cum putem noi trage folos de la diavol ? 

a) El ne ţine în priveghere şi ne înspăimântă de păcat. Diavolul ne 
foloseşte când noi ne temem de turbarea lui, de pândirile lui cele de-a pururea şi 
de răutăţile lui, care totdeauna se repetă, când nu lăsăm sufletul nostru să 
dormiteze, ci suntem deştepţi şi totdeauna gândim la Dumnezeu. Dar ca să 
vedeţi că această învăţătură nu este numai a mea, ci şi a Apostolului Pavel, 
ascultaţi-1 pe dânsul cum, aproape cu aceleaşi cuvinte deşteaptă pe credincioşii 



care dormitează. Aşa, în Epistola sa către Efeseni, el zice: „Lupta noastră nu este 
împotriva trupului şi a sângelui, ci împotriva începătoriilor şi a domniilor şi a 
stăpânitorilor întunericului veacului acestuia, împotriva duhurilor răutăţii" (Efes. 
6, 12). Zicând el acestea, n-a avut scopul de a descuraja duhurile ascultătorilor 
săi, ci a voit a le deştepta, încă şi Sfântul Petru zice: „Fiţi treji, privegheaţi, 
pentru că potrivnicul vostru diavolul, ca un leu răcnind umblă, căutând pe cine 
să înghită; căruia staţi-i împotrivă, întăriţi fiind în credinţă" (Ptr. 5, 8). Aceasta a 
zis el, spre a ne aduce mai aproape de Dumnezeu. Căci cel ce vede pe vrăjmaş 
venind, aleargă mai tare la acela care poate să-1 ajute si se lipeşte de dânsul. Aşa 
fac şi copiii. De văd ceva, de care se tem, aleargă în braţele mamei, se apucă de 
hainele ei, şi cu aceasta se apără. Şi adeseori se ţin aşa de tare, încât cineva nu 
poate să-i desprindă. Dimpotrivă, dacă ei nu se sperie de nimica, adeseori nu se 
duc la mama lor, chiar când îi strigă şi voieşte ca ei să vină la dânsa. Tocmai aşa 
se întâmplă şi cu noi. Când Satana ne înfricoşează şi ne înspăimântă, ne facem 
cuminţi, năzuim la Dumnezeu cu mai multă râvnă. 

b) Dumnezeu n-a nimicit pe Satana pentru ca să te facă pe tine mai tare, 
pentru ca mai mult să preamărească pe luptător si să-i dea mai multe prilejuri de 
a arăta vitejia sa. Aşadar, când cineva întreabă pentru ce n-a stârpit Dumnezeu 
pe diavolul, răspunde-i că celor priveghetori şi păzitori de sine, Satana nu numai 
că nu le face vătămare, dar le foloseşte; nu pentru că aceasta ar fi propria lui 
voinţă, căci el este rău, ci folosul acesta decurge din vitejia celor priveghetori, 
care răutatea lui o întorc în folosul lor. Aşa s-a luptat el cu cucernicul Iov, deşi 
nu pentru a-1 face mai mărit, ci pentru a-1 răsturna. Acest scop si acest plan 1-a 
avut el, pentru că este rău şi voieşte a pierde pe oameni. Cu toate acestea el n-a 
putut să vatăme pe cel drept; mai vârtos acesta a tras folos din luptă. Diavolul a 
arătat numai răutatea sa, iară cel cucernic vitejia sa. Dar totuşi Satana biruieşte 
pe mulţi, vei zice tu. Negreşit, însă nu tăria lui, ci slăbiciunea acelora este 
vinovată de aceasta. 

c) In sfârşit, Satana trebuie să ne chinuiască pentru ca să ne facem mai 
buni. Cum că Satana poate să folosească oamenilor, putem încă să învăţăm de la 
Apostolul Pavel, când el scrie aşa despre amestecătorul de sânge de la Corint: 
„Daţi-1 pre unul ca acela Satanei, spre chinuirea trupului, pentru ca duhul să se 
mântuiască" (I Cor. 5, 5). Iată, aici Satana este pricină de mântuire, negreşit nu 
după voia lui, ci prin înţelepciunea Apostolului. Precum adeseori doctorii fac 
leacuri clin lucrurile cele vătămătoare, plante otrăvitoare, aşa a făcut şi 
Apostolul. El a de la Satana ceea ce este la el folositor, adică îndemânarea lui de 
a pedepsi pe cineva. El adeseori s-a slujit cu Satana ca un călău sau slugă la 
schingiuire. însă călăii schingiuiesc pe făcătorii de rele cum voiesc ei, sau după 
propria lor părere, ci şi după cum poruncesc judecătorii. Căci călăul la 
îndeplinirea pedepsei trebuie să se conducă după voia celui ce a rostit hotărârea. 
Vezi cât de mare este vrednicia şi însemnătatea Apostolului ? El, o fiinţă 



trupească, se slujea de alta fără de trup ca de un rob. Şi precum Domnul 
Dumnezeu a poruncit diavolului pentru Iov: „Atinge-te de trupul lui, iară de 
sufletul lui să te fereşti" (Iov 2, 6), ca să-i pună margine şi hoctar, pe care 
Satana, această fiară sălbatică, să nu le poată trece, aşa urmează şi Apostolul. 
Când a dat Satanei pe amestecătorul de sânge, a zis: „Spre pieirea trupului" (I 
Cor. 5, 5), adică sufletul lui nu trebuie să-1 piardă Satana. Vezi câtă putere are 
robul lui Dumnezeu ? Aşadar, nu te teme de Satana, căci el este căzut si slab. 
Dimpotrivă, nimeni nu este mai tare decât omul care are o îmbucurătoare 
încredere în Dumnezeu. 

Toate acestea le zic eu nu pentru a scăpa pe Satana de toată ocara, ci 
pentru a ne scăpa pe noi ele neîngrijire şi ele uşurătatea minţii. Satana doreşte 
foarte ca noi să aruncăm asupra lui vinovăţia păcatelor noastre, şi prin aceasta să 
ne amăgim şi să ne adormim pe noi înşine, să săvârşim tot felul de păcate şi 
necurmat să înmulţim şi să mărim pedeapsa noastră, pierzând toată iertarea. 

Noi, însă, să nu facem una ca aceasta, ci să ne venim întâi cunoştinţa de 
noi înşine. Să învăţăm a cunoaşte rănile noastre, şi atunci vom nimeri si leacul 
cel cuvenit; dimpotrivă, când cineva nu-şi cunoaşte boala sa, nu se îngrijeşte nici 
de vindecarea ei. Noi am săvârşit multe păcate, ştiu aceasta; noi toţi ne numărăm 
între cei vinovaţi, însă noi totdeauna trebuie să nădăjduim iertarea si totdeauna 
putem să ne pocăim. Tu eşti bătrân şi stai la capătul vieţii. Să nu crezi că pentru 
tine n-ar mai fi timp de pocăinţă, nici să te deznădăjduieşti de mântuirea ta, ci 
gândeşte la tâlharul care chiar pe cruce s-a mântuit. 

Ce este mai scurt decât un minut, si totuşi el a fost de ajuns spre a-i face 
mântuirea ? De eşti tânăr, nu te bizui pe tinereţea ta si nu-ţi închipui că ai să 
trăieşti îndelung. „Ziua Domnului vine ca furul noaptea" (Tes. 5, 2) şi 
Dumnezeu a ascuns ceasul morţii noastre pentru ca noi să arătăm râvna şi 
îngrijirea noastră pentru mântuire. Nu vezi tu, oare, cum în toate zilele mulţi 
sunt răpiţi de moarte înainte de vreme. De aceea Sirah ne sfătuieşte: " Nu 
întârzia a te întoarce la Domnul şi nu lăsa din zi în zi"( Sirr. 5, 8), ca nu cumva, 
în întârzierea ta, să fi smuls. Sfătuirea cea de mai sus trebuie să o bage de seamă 
bătrânul, pe aceasta din urmă tânărul. 

Dar poate că tu trăieşti în siguranţă, eşti bogat, ai toate cu prisosinţă şi nu 
te apasă nici o nenorocire. Dar ascultă pe Apostolul Pavel, care scrie: „Când vor 
zice: pace si linişte, atunci fără de veste va veni peste dânşii pieirea" ( I Tes. 5, 

3). 

Soarta omenească totdeauna este supusă schimbării, iar ceasul morţii 
noastre nu stă în voia noastră. Dimpotrivă, în voia noastră este orice faptă bună , 
şi unde ea se află, diavolul nu poate avea nici o putere, nici moartea nu ne va 
găsi nepregătiţi. Fie ca Hristos să ne dăruiască aceasta, căci El, Domnul nostru, 
este bun şi plin de iubirea de oameni. Amin. 



Cuvânt 
la Duminica a doua a Sfântului si Marelui Post 

"Cine eşti tu?" 
(In. 1, 19) 

Folosul mărturisirii si al cercetării conştiinţei în toate zilele 

De vreme ce noi, ori aici, ori în viaţa cea viitoare, neapărat trebuie să ne 
întristăm pentru păcatele noastre, apoi este mai bine ca noi să facem aceasta aici 
decât în acea lume. De unde reiese aceasta ? Din cuvintele Psalmistului, precum 
şi din Evanghelie. Adică Psalmistul zice: „Cine în iad se va mărturisi ţie ?" (Ps. 
6, 6). El cu aceasta voieşte să spună că cineva nu se va putea mărturisi Domnului 
în iad, ci că această mărturisire acolo nu va putea ajuta la nimic. Acelaşi lucru 
ne-a învăţat Hristos într-o pildă (Le. 16, 19 şi urm.). Era un sărac, cu numele 
Lazăr, peste tot plin ele bube şi ele umflături, şi cuprins de o boală nevindecată. 
Şi era un bogat, care nu da nimica săracului, măcar din firimiturile sale. Dar ce 
trebuie să povestesc eu toată pilda? Voi o cunoaşteţi cu desăvârşire: 
nemilostivirea bogatului, cum el nu hrănea pe sărac, dar şi nevoia şi foamea 
acestuia, cu care el de-a pururea avea a se lupta. Aşa s-a petrecut cu dânşii în 
viaţa aceasta. Iară după ce amândoi au murit, bogatul acela a văzut pe cel sărac 
în sânul lui Avraam. Si ce a zis ? „Părinte Avraame", a zis el, "trimite pe Lazar 
să-şi întingă vârful degetului său în apă, şi să-mi răcorească limba mea, că mă 
chinuiesc în văpaia aceasta" (Le. 16, 24). Vezi răsplătire ? El nu dăduse aceluia 
nici măcar firimiturile şi ele aceea acum nu primeşte nici o picătură ele apă; 
„căci cu ce măsură veţi măsura, zice Hristos, cu aceeaşi vi se va măsura şi vouă" 
(Mc. 4, 24). Şi ce a răspuns Avraam la rugămintea bogatului ? „Fiule! i-a zis el, 
tu ai primit cele bune în viaţa ta, iară Lazăr cele rele. Iară acum acesta se 
mângâie, iară tu te chinuieşti (Le. 16, 25). 

Dar să ne întoarcem iarăşi la propunerea noastră, că cineva trebuie să se 
pocăiască de păcatele sale încă în viaţa aceasta. Aşa că vă poftesc, vă rog şi vă 
conjur, ca aici să plângem pentru păcatele noastre, aici să suferim pentru 
dânsele. Aici trebuie să ne arunce în întristare cuvintele cele de pedeapsă ale 
preotului, ca să nu ne înspăimânte în acea lume adevăratele pedepse ale lui 
Dumnezeu. Aici trebuie să ne rănească predicarea, pentru ca să nu ne roadă în 
acea lume viermele cel neadormit. Aici arde-ne dojana şi mustrarea, pentru ca să 
nu ne ardă acolo focul iadului. Este drept ca aceia care suferă aici, acolo să se 
mângâie, iară aceia care aici trăiesc în desfătări şi cu uşurătatea minţii, şi nu le 
pasă nicidecum de păcatele lor, este drept ca acolo, neapărat, să plângă şi să se 
vaiete şi să scrâşnească din dinţi. 



Aceste cuvinte nu sunt ale mele, ci sunt tocmai cuvintele Aceluia care are 
să ne judece în acea lume. El zice: „Fericiţi cei ce plâng, că aceia se vor 
mângâia; dar vai vouă, care râdeţi acum, că veţi plânge şi vă veţi tângui" (Le. 6, 
25). Aşadar, este mult mai bine a schimba un necaz scurt si o durere scurtă pe 
nişte bunuri şi bucurii veşnice şi nepieritoare, decât a se desfăta cineva şi a fi 
uşuratic la minte în această viaţă scurtă şi trecătoare, iar apoi a cădea într-o 
pedeapsă veşnică. 

Dar poate că te ruşinezi a-ţi mărturisi păcatele tale ? 

O, ce nebunie ! Mai vârtos trebuie să te ruşinezi de a săvârşi păcatele ! 
Noi însă facem dimpotrivă. Noi săvârşim păcatul fără nici o ruşine şi fără 
groază, dar când trebuie să ne mărturisim, atunci ne ruşinăm şi stăm pe gânduri, 
pe când ar trebui să fim voioşi şi gata la aceasta. Căci nu este ruşine a se pârî 
cineva pe sine pentru păcat, ci este o faptă dreaptă şi îmbunătăţită. Dacă aceasta 
nu ar fi o faptă dreaptă şi bună, Dumnezeu n-ar fi îngăduit răsplătire pentru 
dânsa. Iară, cum că mărturisirea păcatelor se răsplăteşte ele Dumnezeu, poţi a te 
încredinţa de la Profet, când zice: „Spune tu fărădelegile tale întâi, ca să te 
îndreptezi" (îs. 43, 26). 

Şi cine poate să se ruşineze de mărturisirea păcatelor sale, prin care 
tocmai are să se libereze de păcate ? Sau nu cumva Dumnezeu ne porunceşte a 
mărturisi păcatele noastre, pentru ca să ne poată pedepsi ? Nici vorbă că El nu ne 
porunceşte aceasta pentru ca să ne poată pedepsi, ci pentru _ca să ne poată ierta. 

La judecătoriile lumeşti, într-adevăr, se întâmplă că după mărturisirea 
vinovăţiei, urmează pedeapsa. Pentru ca cineva să nu tăgăduiască de frica pe- 
depsei păcatele sale şi înaintea lui Dumnezeu, de aceea Psalmistul a zis: 
"Mărturisiţi- vă Domnului, că este bun, iar mila Lui este veşnică" (Ps. 106, 1). 
Nu cumva El nu ştie păcatele tale, dacă tu nu I le mărturiseşti ? Iară dacă El le 
ştie, atunci ce-ţi foloseşte tăcerea ? Sau poţi tu oare să te ascunzi cumva ele ochii 
Lui ? Chiar de n-ai mărturisi tu păcatele tale, 
El totuşi le ştie. Iară dacă le mărturiseşti, El le uita. 

„Iată, zice El, Eu sunt Dumnezeu, Cel ce şterg fărădelegile tale şi păcatele 
tale nu le voi mai pomeni" (îs. 43, 25). Vezi ? El zice: „Nu le voi mai pomeni". 
Prin aceasta arată El iertarea. Tu însă trebuie să pomeneşti păcatele tale pentru 
ca să ai prilej de a te îndrepta. Sfântul Pavel, ştiind aceasta, totdeauna amintea 
păcatele sale deşi Dumnezeu nu le mai pomenea, şi zicea: „Nu sunt vrednic a mă 
chema apostol, pentru că am prigonit Biserica lui Dumnezeu." (I Cor. 15, 9); şi: 
„Hristos a venit în lume pentru ca să mântuiască pe cei păcătoşi, dintre care cel 
dintâi sunt eu." (I Tim. 1, 15). El nu zice „am fost cel dintâi", ci „sunt cel dintâi": 
deşi Dumnezeu îi iertase păcatele sale, totuşi la Pavel niciodată nu s-a stins 
pomenirea păcatelor sale celor iertate. Cele pe care Dumnezeu le ştersese, el 
însuşi le făcea cunoscute. Dumnezeu 1-a numit pe Sfântul Pavel „vas ales", (F. 
A. 9, 15). Iară el se numea pe sine „cel dintâi între păcătoşi". Deci, fiindcă el în- 
suşi necontenit pomenea păcatele sale, poţi tu să judeci cât de mult a pomenit 
Dumnezeu faptele cele îmbunătăţite. 



Dar ce zic eu, că nu este ruşine a-şi mărturisi cineva păcatele sale 
pomenirea păcatelor noastre este cu mult mai mărită decât pomenirea faptelor 
noastre celor bune. 

Pomenirea faptelor noastre celor bune nu numai că nu ne dă vreo 
strălucire, ba chiar aduce asupra noastră ruşine şi osândire; pe când pomenirea 
păcatelor noastre ne umple de o veselă asigurare şi îndreptare la Dumnezeu. 
Cine ne spune aceasta ? Fariseul şi vameşul. Acesta din urmă şi-a mărturisit 
păcatele sale şi s-a dus îndreptat de dânsele; iară celălalt şi-a numărat faptele 
sale cele bune şi s-a pogorât mai jos decât vameşul. Vezi câtă vătămare se aduce 
când cineva pomeneşte faptele sale cele bune şi cât folos se pricinuieşte când 
cineva nu uită păcatele sale ? Si aceasta nu este de mirare. 

Căci cine pomeneşte faptele sale cele bune, cade în mândrie şi semeţie, 
dispreţuindu-i pe ceilalţi oameni, ca fariseul acela. El n-ar fi ajuns la o fală aşa 
de mare şi n-ar fi zis: "nu ca ceilalţi oameni" (Le. 17, 11) dacă n-ar fi pomenit 
postul şi zeciuielile sale. Dimpotrivă, pomenirea păcatelor noastre smereşte 
duhul nostru, ne învaţă a fi cumpătaţi, si prin cumpătare ne dobândeşte bună- 
voinţa lui Dumnezeu. Ascultă numai, cum ne porunceşte Hristos să nu pomenim 
faptele noastre cele bune: "Când aţi făcut toate, ziceţi: robi netrebnici suntem" 
(Le. 17, 10). El vrea să zică: mărturiseşte tu numai că eşti un rob netrebnic, iar 
Eu nu te voi face aşa, dacă tu vei mărturisi înjosirea ta, ci te voi mări şi te voi 
încununa. 

Ai văzut tu oare dovezile cele multe ce ţi-am înfăţişat, că pomenirea 
păcatelor noastre ne este ele folos, că pomenirea faptelor noastre celor bune ne 
este foarte păgubitoare; pe de altă parte, că noi vom fi pedepsiţi dacă nu vom 
pomeni păcatele noastre şi că, dimpotrivă, vom primi răsplătire dacă vom pierde 
din pomenire faptele noastre cele bune ? Trebuie oare să vă mai arăt şi în alt 
chip că tocmai pomenirea păcatelor este cea mai mărită faptă bună ? Ascultă pe 
cucernicul Iov ! Cum el, printre altele, a fost mărit şi strălucit cu deosebire prin 
mărturisirea păcatelor sale, când zicea: „Nu m-am ruşinat de mulţimea gloatei ca 
să nu mărturisesc păcatele mele" (Iov 31, 33-34). El cu aceasta voieşte să zică: 
nici când mulţimea oamenilor celor asemenea mie nu m-a adus la aceea, ca să 
mă ruşinez de mărturisirea păcatelor. Si ce ar folosi a ascunde păcatele înaintea 
oamenilor, când Judecătorul ştie toate ? Si ce poate vătăma, când oamenii ştiu 
păcatele mele, dar Judecătorul mă liberează de pedeapsă ? 

Chiar de m-ar osândi toţi, iară Judecătorul mă iartă, nu-mi pasă de toate 
osândirile lor! Şi iarăşi, de m-ar lăuda şi m-ar admira oricine, iară Acela, 
Judecătorul, m-ar osândi, nu mi-ar fi de nici un folos hotărârea cea priitoare a 
tuturor celorlalţi. La El, la Judecătorul cel dumnezeiesc, trebuie să ne uităm 
pretutindeni şi de-a pururea, făcând cu păcatul tocmai aşa cum facem cu averea 
noastră, în toate zilele ne chemăm slugile înaintea noastră şi le cerem socoteală 
de ceea ce au cheltuit, şi noi putem vedea ce ne-a mai rămas. Si dacă vedem că 
ne-a rămas prea puţin, ne silim în tot chipul a spori veniturile noastre, ca să nu 
ajungem la lipsă şi nevoi. Aşa sa facem şi în privinţa faptelor noastre. Să che- 



măm conştiinţa noastră, ca să ne dea socoteală de-spre vorbele şi faptele, despre 
gândurile şi poftele noastre. Să ispitim dacă aici toate sunt curate şi dacă nu s-a 
făcut ceva spre vătămarea noastră, să cercetăm ce cuvânt rău s-a rostit spre hulă, 
spre ruşine şi spre batjocură; să cercetăm ce gând a ademenit ochiul nostru la o 
privire necurată şi ce plan am făcut noi spre vătămarea noastră, fie cu mâinile, 
fie cu limba, fie cu ochii. Să ne lăsăm de risipele cele netrebnice, iar ce am 
cheltuit cu fără socotinţă, să împlinim în alt chip. 

In locul cuvintelor celor nefolositoare, în viitor să facem rugăciune, în 
locul privirii celei necurate să punem postul şi milostenia. 

Dacă noi nu vom aduna comoară în chipul acesta şi nu vom depune în 
această comoară fapte bune, vom cădea în cea mai mare sărăcie a sufletului şi ne 
vom arunca în osânda focului celui veşnic. Când e vorba de averea noastră, noi 
adeseori dimineaţa facem socoteală, când suntem singuri şi nimeni nu ne 
împiedică, nici nu ne tulbură. Atunci să dăm noi înşine socoteală de toate cele ce 
am făcut şi am vorbit ziua. Dacă vedem că am păcătuit, să înfrânăm sufletele 
noastre, să pedepsim inima noastră, iar duhul nostru să-1 umplem cu chinul 
pocăinţei, pentru ca după ce ne vom scula iarăşi, niciodată să nu mai cutezăm a 
ne arunca în aceeaşi prăpastie a păcatului, căci se vor simţi încă urmele pedepsei 
din ziua trecută. 

Pe lângă aceea, nici un timp nu este mai potrivit pentru această 
îndeletnicire cu cercetarea conştiinţei ca timpul serii. Ascultă ce zice Psalmistul: 
"Cele ce ziceţi întru inimele voastre, întru aşternuturile voastre vă umiliţi" (Ps. 
4,5). 

Multe se întâmplă cu noi în curgerea zilei, care noi am dori să nu se fi 
întâmplat; prietenii noştri ne jignesc, slugile ne duc la mânie, femeia ne supără, 
fiul ne necăjeşte, vuietul grijilor şi al treburilor vremelnice şi lumeşti ne 
înconjoară din toate părţile. Dar când noi suntem liberi de toate acestea, seara, 
când suntem singuri si în linişte, atunci să ne judecăm pe noi înşine, pentru ca 
prin aceasta să facem pe Dumnezeu milostiv către noi. Căci precum focul repede 
mistuie si stârpeşte spinii, aşa de uşor sufletul stârpeşte păcatele sale, când cu 
osârdie gândeşte la dânşele. 

Iară Dumnezeu, al cărui har este mai mare decât păcatele noastre, El, care 
şterge fărădelegile noastre, să ierte şi greşalele noastre şi să ne facă părtaşi îm- 
părăţiei cerurilor, prin harul şi iubirea de oameni a Domnului nostru Iisus 
Hristos, căruia, împreună cu Tatăl şi Sfântul Duh, se cuvine cinstea, acum şi în 
vecii vecilor! Amin. 



Cuvânt 
la Ziua Sfinţilor Patruzeci de Mucenici 



" Venind cei dintâi, socoteau că vor lua mai mult, 
şi au luai şi ei câte un dinar" (Mt. 20, 10) 



Contra lăcomiei de avere 



Cine este pricina atâtor rele din lume ? 

Iubirea de bani, pofta cea fără de minte a bogăţiei, această boală nelecuită, 
acest foc ce nu se stinge niciodată, acest despot care asupreşte pe toată lumea. 
De aceea, eu de multe ori v-am sfătuit să vă feriţi de lăcomia averii, şi nu voi 
înceta de la aceasta, deşi poate mulţi mă ocărăsc şi zic: nu va mai conteni el oare 
a se lupta cu limba sa împotriva celor bogaţi şi a da război asupra lor? în adevăr, 
însă, nu eu tăbărăsc asupra bogaţilor, nu eu sunt vrăjmaşul lor, ci, din contra, eu 
fac şi vorbesc toate numai spre binele lor; pe când ei înşişi ascut sabia asupră-le, 
fiindu-şi sieşi vrăjmaşi. 

Bogăţia este un rob necredincios, care fuge de la domnul său. Totuşi ar fi 
bine dacă ea numai ar fugi de la stăpânul său, dacă nu l-ar duce şi pe dânsul la 
pieire! In faptă însă, ea nu numai că fuge de la stăpânul său, ci adeseori şi pe 
dânsul îl aruncă în nenorocire, fâcându-se vânzătorul lui şi vătămându-i mai 
mult tocmai pe acel stăpân care mai tare a iubit-o. 

Aşa bogăţia este un rob necredincios, un ucigaş, un vrăjmaş- neîmpăcat, o 
fiară sălbatică, o beznă înfricoşată, prăpăstioasă, o stâncă ascuţită acoperită de 
valuri, o mare plină de furtuni, un stăpân aspru şi despotic, mai nesilnic decât un 
barbar, un duşman, un protivnic neîmpăcat, care niciodată nu curmă ura sa. 

Cu totul altminteri este sărăcia . Ea este un loc sigur de scăpare, un liman 
liniştit, o siguranţă nedezminţită, o bucurie fără primejdie, o plăcere curată, o 
viaţă fără nelinişte, muma înţelepciunii, frâu contra semeţiei, mijloc de mântuire 
de pedeapsă şi rădăcină a smereniei. Dar spune-mi, pentru ce tocmai de dânsa 
fugiţi voi aşa de tare şi pentru ce o socotiţi voi inferioară bogăţiei, acestui 
duşman, acestui ucigaş de oameni, acestei fiare răpitoare ? Căci aşa trebuie 
cineva să numească lăcomia de avere şi pofta cea fără de minte după comori ! 
Dar pentru ce oare voieşti a-ţi face casnic al tău pe un vrăjmaş neîmpăcat? 
Pentru ce întărâţi o fiară, pe care ar trebui să o domoleşti ? 



Dar vei întreba poate, în ce chip ea s-ar putea îmblânzi? Eu pot să vă spun 
aceasta, dacă veţi lua seamă la cuvintele mele. Cum se poate ea îmblânzi ? 
înainte de toate trebuie să ştim cât este ea de sălbatică. Dar cât de sălbatică este 
ea ? După chipul leilor, al pardoşilor şi al urşilor. Dacă ei se închid într-un loc 
întunecat şi deosebit, ei se fac mai cumpliţi şi mai furioşi. Tocmai aşa se 
întâmplă şi cu bogăţia. Dacă se închide, atunci ea face zgomot şi se înfurie mai 
rău decât leul. Iară dacă o scoţi din închisoarea cea întunecoasă şi o împărţi la 
săraci, atunci această fiară sălbatică se face blândă ca o oaie, vânzătorul se face 
acum apărătorul şi mijlocitorul tău, stânca cea primejdioasă se preface într-un 
liman sigur şi furtuna într-o drăgălaşă linişte . 

Ceva asemenea poţi să vezi la corăbii. Dacă ele sunt prea încărcate cu 
mărfuri, se scufundă, iară dacă povara lor este măsurată, atunci ele aleargă cu 
uşurinţă peste valuri. 

Aşa ni se întâmplă şi nouă. De ai grămădit prea multă bogăţie, se cere 
numai o mică furtună, sau o neizbutire neaşteptată, şi corabia ta se prăpădeşte 
împreună cu oamenii săi (adică împreună cu sufletul tău). 

Iară dacă tu strângi numai atâta avere pe cât îţi este de trebuinţă, poate să 
vie şi o furtună puternică, tu vei trece valurile cu uşurinţă. Aşadar, nu dori mai 
mult decât ai trebuinţă, ca să nu pierzi totul, aduna mai mult decât este neapărat, 
ca să nu ţi se ia şi cele neapărate, si să nu păşeşti peste marginile cele cuvenite, 
ca să nu te lipseşti de toate. 

Descotoroseşte-te mai ales de prisosinţă, pentru ca, cel puţin, să ai de 
ajuns cele de nevoie. Nu vezi tu că şi vierii taie viţa, pentru ca puterea ei să nu 
iasă prin frunze şi prin curpeni, ci să rămână în rădăcină, aducând cu atâta mai 
bune roduri. Fă şi tu asemenea. Taie frunzele şi curpenii ce sunt de prisos şi 
întoarce toată puterea la aducerea de roade. Dacă tu nu faci aceasta câtă vreme 
eşti norocit, negreşit ai să te aştepţi ca nenorocirea să vie asupra ta. Deşi este 
încă linişte, totuşi tu trebuie să te temi de furtună. 

Măcar că eşti sănătos, trebuie să gândeşti la boală, măcar că eşti bogat şi întărit, totuşi 
trebuie să gândeşti la sărăcie. 

Sfânta Scriptura zice lămurit: "Adu-ţi aminte de foamete în vremea 
saturării, şi de sărăcie şi lipsă în zilele avuţiei" (Sir. 18, 25). 

Dacă tu vei cugeta aşa, atunci te vei folosi de bogăţie cu cumpătare şi 
înfrânare, şi vei suporta sărăcia cu mare statornicie. Când vine o nenorocire 
neaşteptată, ne aruncă în confuzie, iară când vine una aşteptată mai dinainte, nu 
ne poate zgudui şi mâhni în aşa mare grad. De aceea, totdeauna când vei aştepta 
sărăcia şi nenorocirea, vei avea două foloase deodată: nu te vei sumeţi în 
norocire şi în nenorocire nu te vei tulbura, nici nu te vei arunca la pământ. 

O nenorocire aşteptată este ca şi când ai fi încercat-o. Eu socotesc aşa: 
de eşti bogat, aşteaptă în toate zilele să fii sărac. Pentru ce ? O astfel de aşteptare 
poate să-ţi aducă cele mai mari foloase. Adică cel ce aşteaptă sărăcia, nu se va 
îngâmfa întru bogăţie, nu va fi molatic, nici dezmierdat, nici nu va pofti avere 
străină. Căci aşteptarea unită cu frica îi slujeşte în loc ele pedagog, îl face dibaci 



şi cuminte, înfrânează simţirea lui, nu lasă să-i crească plantele cele rele ale 
lăcomiei de avere, ci le taie cu frica de nenorocire, ca şi cu o secure. 

Acesta este un folos neobişnuit de mare pe care îl câştigi prin aşteptarea 
sărăciei. Nu mai mic este încă şi al doilea folos, ce urmează din acesta, adică, 
când cu adevărat se iveşte sărăcia, tu nu deznădăjduieşti. Aşadar noi totdeauna 
să ne temem de a ajunge la sărăcie, pentru ca să nu simţim amărăciunea sărăciei. 

Adesea tocmai de aceea vine sărăcia asupra noastră, căci noi n-am 
aşteptat-o; căci chiar aşteptarea nenorocirii ar fi îndreptat pe om, şi nenorocirea 
însăşi n-ar fi venit asupra lui. 

Dovadă de aceasta dau locuitorii Ninivei, fiindcă ei aşteptau nenorocirea 
cea grozavă pe care le-o prevestise profetul Iona, şi tocmai prin această aşteptare 
a piericiunii ce-i ameninţa, au îmblânzit mânia lui Dumnezeu. 

Dimpotrivă, iudeii, care n-au crezut profetului care a predicat pieirea 
Ierusalimului, au încercat într-adevăr această înfricoşată nenorocire. Solomon 
zice aşa: „înţeleptul, temându-se, se fereşte de rău; iară cel fără de minte, 
nădăjduindu-se în sine, se amestecă cu fărădelegea" (Pild. 14, 16). 

Cel ce având bogăţie gândeşte la sărăcie, acela nu va sărăci lesne. 

Când însă frica de sărăcie nu te cuminţeşte, atunci trebuie să vină asupră-ţi 
sărăcia însăşi, pentru ca să te aducă la dreapta socotinţă. 

Aşadar, de eşti bogat, aşteaptă sărăcia; de te afli într-o norocire şi 
prisosinţă, teme-te de foamea cea viitoare; de eşti cinstit, gândeşte că poate şi 
necinstea să vină asupra ta; de eşti sănătos, să ai totdeauna boala înaintea 
ochilor. 

Cumpăneşte de-a pururea firea lucrurilor omeneşti, care sunt schimbătoare 
şi trecătoare ca undele unui pârâu ce curge repede sunt iuţi ca fumul ce se pierde 
în aer, sunt nimicuri ca umbra ce piere degrabă. Dacă tu totdeauna vei fi plin de 
astfel de gândiri înţelepte, nici norocirea nu te va îngâmfa, nici nenorocirea nu te 
va putea dărâma. 

Dacă tu nu te vei lipi de bunurile cele de faţă, atunci nici pierderea lor nu- 
ţi va pricinui durere nemăsurată. Dacă vei obişnui duhul tău cu aşteptarea 
nenorocirii, tocmai prin aceasta vei scăpa de multe nenorociri, iară care te va 
ajunge, nu te va zgudui prea tare? 

Ca dovadă a celor zise de mine, am să vă povestesc o istorie din Vechiul Testament. 

Fericitul Iov era un bărbat vrednic de mirare, mare şi vestit pretutindeni, 
un luptător pentru cucernicie, un biruitor a toată lumea. El a suportat tot felul de 
lupte şi a ridicat mii de monumente ale biruinţei sale asupra Satanei. Si acest 
bărbat a fost bogat şi sărac, însemnat şi nesocotit, binecuvântat cu mulţi copii şi 
iarăşi lipsit de dânşii. El a locuit în palaturi împărăteşti, dar a şezut şi pe gunoi; a 
fost îmbrăcat cu haine strălucite, dar a fost şi acoperit peste tot cu lepră; a fost 
odinioară slujit de mulţi robi şi roabe, iar mai târziu atacat de multe batjocuri, 
când casnicii si prietenii îi făceau multe imputări, iar femeia sa îl defăima. 

La început îi curgeau toate bunătăţile cu prisosinţă, bogăţie mare, putere şi 
consideraţie, cinste, pace şi siguranţă, numeroase slugi, sănătate şi bucurie 



pentru copiii cei mulţi şi bine formaţi. Norocirea lui nu era tulburată de nimic. 
Bogăţia sa părea sigură, starea lui cea bună - trainică, şi drept, căci Dumnezeu 
din toate părţile îl păzea şi îl apăra. Dar mai pe urmă el a pierdut toate norocirile 
acestea. Mii de furtuni s-au înfuriat împotriva casei lui, lovire peste lovire şi cu o 
putere grozavă. 

Toată avuţia i s-a răpit. Robii şi fiii lui au murit năprasnic, pierzându-şi 
viaţa în timpul prânzului, nu prin sabie, ci prin Satana, care a răsturnat casa peste 
dânşii. Curând s-a înarmat contra dreptului femeia sa, casnicii şi prietenii lui l-au 
defăimat şi ocărât; el a trebuit să părăsească casa şi să locuiască pe gunoi, plin 
peste tot de bube şi de răni, acoperit de sânge şi de puroi, acest bărbat tare ca 
oţelul şi ca fierul. 

O durere venea peste alta, ispitirile erau nesuferite, noaptea mai grea decât 
ziua, iar ziua încă mai grozavă decât noaptea. El spunea aşa: „De mă culc, zic: 
când va fi ziuă ? Şi dacă mă scol, iarăşi: când va fi seară ? Si sunt plin de dureri 
de seara până dimineaţa" (Iov 7, 4). Pretutindeni nu erau decât bezne, nimeni 
care să-1 mângâie; din contră - mii de defăimători. 

Dar şi în aceste furtuni, şi în mijlocul acestor grozave valuri, Iov a stat tare 
şi nemişcat, şi pricina era, cum am zis, aceea că el, pe când a fost bogat a gândit 
la sărăcie, pe când era sănătos aştepta boala, iar pe când era tată a mulţi copii se 
credea a fi fără copii. De aceasta el se temea întotdeauna si această grijă 
niciodată nu a ieşit din inima sa, căci el cunoştea firea lucrurilor omeneşti şi 
gândea la nestatornicia lor. De aceea zicea el: „Frica de care m-am temut, mi-a 
venit mie, şi de ce m-am speriat, aceea m-a întâmpinat" (Iov 3, 25). 

Aşadar, el de-a pururea aştepta nenorocirea, si de aceea nu s-a tulburat, 
când ea a izbucnit. Pentru că el mai dinainte cumpănise în duhul său astfel de 
întâmplări rele şi de aceea când ele au năvălit în faptă, el le-a suportat cu 
nobleţe şi cu statornicie, iar fiindcă aceste lupte el mai dinainte le-a socotit şi le- 
a aşteptat, de aceea ele, când au sosit în faptă, n-au mai putut să-1 zdruncine. Iară 
cum că, pe câtă vreme a posedat el norocirea, inima lui n-a fost stăpânită de ea, 
poţi să te încredinţezi de la el însuşi, când zice: „Pus-am eu puterea mea în aur? 
Sau nădăjduit-am eu în pietrele cele scumpe ? (Iov 31, 24-25). Ce zici tu, omule 
? Nu te-ai bucurat de bogăţia care îţi curgea din toate părţile ? Negreşit nu, 
răspunde el. Şi pentru ce ? Pentru că cunoşteam deşertăciunea şi nestatornicia ei, 
ştiam că stăpânirea ei nu este trainică. De aceea el nu se bucura de bunurile 
pământeşti peste cuviinţă, iar la pierderea lor n-a fost cu totul zdrobit, căci el 
cunoştea firea si însuşirea lor. 

Auzind acestea, iubiţilor, să nu ne lăsăm înfrânţi de sărăcie, dar nici de 
bogăţie să nu ne mândrim şi să nu ne arătăm! Mai vârtos să rămânem 
neschimbaţi la schimbarea norocului şi să secerăm roadă înţelepciunii celei 
creştineşti, pentru ca chiar aici, pe pământ să fim într-adevăr norociţi şi să ne 
împărtăşim de bunurile cele viitoare, prin harul şi iubirea de oameni a Domnului 
nostru Iisus Hristos ! Amin. 



Cuvânt 
la Duminica a treia a Sfântului si Marelui Post 

Zis-a Domnul către iudei: 
„ Cine dintre voi Mă vădeşte pre Mine pentru păcat ? " 

(In. 8, 46) 

Conştiinţa noastră ne pâr aste pe noi 

Dumnezeu a pus în sufletul nostru un judecător neobosit şi priveghetor 
necontenit - conştiinţa. într-adevăr printre oameni nu este nici un judecător care 
să fie aşa de treaz, precum conştiinţa noastră. Dintre judecătorii omeneşti, unii se 
mituiesc, alţii se câştigă prin măguliri, alţii se intimidează prin frică, şi încă 
multe altele îi împiedică de la judecata cea dreaptă, însă tribunalul conştiinţei nu 
se biruieşte prin toate acestea, ci poţi să măguleşti, să dai daruri, să ameninţi sau 
să faci orice, această judecătorie pururea va rosti hotărârea cea dreaptă, chiar şi 
asupra gândurilor tale celor păcătoase. Si tocmai cel ce a săvârşit păcatul se 
osândeşte pe sine, chiar când nu-1 părăsesc alţii. Si aceasta nu se întâmplă o dată 
sau de două ori, ci foarte adeseori, în toată viaţa. De ar fi trecut oricât de mult 
timp, conştiinţa niciodată nu uită cele petrecute, atât în timpul când se săvârşeşte 
păcatul, cât şi înainte şi după săvârşirea lui, se ridică asupra noastră ca un pârâş 
complet, iară mai cu seamă după isprăvirea păcatului, în timpul săvârşirii 
păcatului, suntem beţi şi nu băgăm seama la conştiinţă aşa de bine, dar după ce 
păcatul s-a săvârşit şi s-a isprăvit, iar pofta s-a împăcat, atunci vine boldul cel 
amarnic al căinţei. Aici se întâmplă cu totul împotriva celor ce zice Sfânta 
Scriptură despre femeile născătoare, înainte de naştere pătimesc dureri multe şi 
nesuferite, iară după ce au născut, ele simt uşurare şi durerile trec (In. 16, 21). 
La păcat, dimpotrivă. Câtă vreme purtăm în noi voinţa cea păcătoasă, ne 
bucurăm şi suntem veseli, iar după ce am născut în lume copilul cel rău, adică 
păcatul, atunci cunoaştem urâciunea lui, atunci simţim durerile, atunci păţim 
chinuri mai mari decât femeile ce se află în durerile naşterii. De aceea vă 
îndemn, păziţi-vă chiar de la început, să nu zămisliţi în voi o poftă rea; iară dacă 
am zămislit-o atunci să înăbuşim în noi sămânţa cea rea. Dacă însă şi la aceasta 
am fost leneşi, atunci, îndată ce păcatul s-a arătat în faptă, să-1 omoram prin 
mărturisire şi lacrimi şi prin paza asupra noastră înşine. Căci nimic nu este 
pentru păcat aşa de omorâtor ca pâra asupra noastră înşine şi osândirea de noi 
înşine, unită cu pocăinţa şi cu lacrimile. De aceea osândeşte păcatul tău, şi te vei 
libera de o grea povară. 

După ce un părinte a pedepsit de multe ori pe fiul său, dar cunoaşte că 
acela rămâne neîndreptat, atunci el public se leapădă de dânsul, îl goneşte din 



casa sa şi-1 desparte de familie. Dar conştiinţa nu urmează aşa. După ce a grăit o 
dată, şi de două ori, şi de trei ori, şi de zece mii de ori, fără ca tu s-o fi ascultat, 
ea totuşi vorbeşte din nou şi nu încetează până la răsuflarea cea mai de pe urmă. 
Acasă, pe uliţă, la masă, la târg, pe cale, ba adeseori şi în visuri, pune înaintea 
ochilor noştri icoanele păcatelor noastre. 

Şi socoteşte înţelepciunea lui Dumnezeu ! Conştiinţa n-are trebuinţă să ne 
pârască necontenit, căci noi n-am putea purta povara când ea ar vorbi contra 
noastră neîncetat. Dar Dumnezeu n-a făcut conştiinţa aşa de slabă, încât să 
slăbească după întâia şi a doua amintire. Dacă ea în toate zilele şi în toate 
ceasurile ne-ar chinui cu boldul său, noi am fi înăbuşiţi de descurajare. Dacă din 
contră, după întâia sau a doua amintire ar înceta cu pâra sa, foarte puţin folos ne- 
ar aduce. De aceea Dumnezeu a rânduit aşa, ca să ne mustre conştiinţa de multe 
ori şi cu sârguinţă, dar totuşi nu neîncetat; de multe ori, pentru ca să nu cădem în 
uşurătatea minţii, ci până la moarte să rămânem treji; nu neîncetat şi fără răgaz, 
ca să nu ne descurajăm, ci câteodată să ne liniştim, să ne mângâiem şi să putem 
iarăşi răsufla. Pe cât de pierzător şi aducător de grosolană nesimţire ar fi daca 
păcatele nu ne-ar pricinui nici o durere, tot aşa de vătămător ar fi dacă ar trebui 
ca noi să suferim această muncă de-a pururea şi peste măsură. Căci covârşirea 
necazului poate lipsi pe om de minte, copleşindu-i sufletul şi fâcându-1 in- 
capabil de orice bine. De aceea conştiinţa ne mustră numai din timp în timp, căci 
ea este destul de aspră, chinuindu-1 pe păcătos mai cumplit decât strămutarea. 

Pe lângă aceasta, conştiinţa se deşteaptă şi strigă cu multă putere asupra 
noastră, nu numai când noi înşine păcătuim, ci şi când vedem pe alţii păcătuind. 
Când desfrânatul, tâlharul ş. a., măcar că nu se pârăşte pe sine, dar aude pâra 
asupra altora care au săvârşit aceleaşi păcate, se crede pe sine însuşi pedepsit, 
căci imputând altuia păcatele sale, iarăşi se înfăţişează cu vioiciune şi aceluia 
aducându-i aminte păcatele sale proprii. Acela se pârăşte, iar acesta, care a 
săvârşit aceleaşi păcate, nepârât de nimeni simte durerile pedepsei. 

Dar tot aşa se întâmplă şi cu faptele cele mărite. Când alţii se laudă si se 
încununează, se bucură toţi cei ce au făcut aceleaşi fapte nobile, ca şi cum lauda 
aceea i-ar privi pe dânşii. 

Deci cine poate fi mai nenorocit decât păcătosul care se doboară singur pe 
sine, când alţii se parase? Dimpotrivă, cine poate fi mai norocit, decât cel 
îmbunătăţit care se poate bucura împreuna şi atunci când alţii se laudă, căci 
lauda altora îi aduce aminte de faptele sale cele mărite. Aceasta este cu adevărat 
o întocmire care mărturiseşte înţelepciunea cea dumnezeiască, cu adevărat un 
semn al proniei lui Dumnezeu! Mustrarea conştiinţei, iubiţilor, este o ancoră 
sfântă a sufletului, care nu ne lasă să ne cufundăm cu totul în cursa păcatului. 
Căci nu numai când săvârşim păcatul, ci adeseori mulţi ani după aceea, 
conştiinţa iarăşi ne aminteşte nelegiuirile noastre cele vechi. 

Aşa s-a întâmplat feciorilor lui Iacov. Când Iosif a zis către dânşii: „Lăsaţi 
pe unul dintre voi aici, şi aduceţi pe fratele vostru, iară dacă nu, veţi muri". Ce 
ziceau ei atunci între dânşii ? „Noi suntem vinovaţi pentru fratele nostru, că nu 



ne-a fost milă, când se ruga de noi" (Fac. 42, 16-21). Aşadar, iată, după cât de 
multă vreme ei iarăşi şi-au adus aminte de păcatul acela. Ei spuseră tatălui lor: 
„O fiară sălbatică a mâncat pe Iosif" (Fac. 37, 33), şi acum, când Iosif era de 
faţă şi-i asculta, se înfăţişează păcatul lor. Ce poate fi mai minunat decât acesta ? 
Aici vedem noi o judecată fără jeluire, o apărare fără pâră, o dovedire fără 
martori, fiindcă făptuitorii singuri s-au pârât, iar cele făcute în taină le-au vădit 
la lumină. Cine i-a convins, cine i-a silit să atingă iarăşi ceea ce săvârşiseră de 
un timp atât de îndelungat ? Nu este oare limpede că conştiinţa acest judecător 
nemituit şi neamăgit de-a pururea, zguduia sufletele lor, umplându-şi inimile lor 
de nelinişte ? Aşa ni se întâmplă şi nouă adeseori cu păcatele noastre cele de mai 
înainte. Când suntem în nenorocire, iarăşi ne aducem aminte de vechile noastre 
călcări de lege. 

Până aici am văzut că conştiinţa este judecătorul cel mai nemituit şi 
neobosit; să cumpănim acum în scurt adevărul: conştiinţă bună este cea mai 
mare mângâiere în nenorocire. 

Pentru ce ne temem noi de moarte ? Pentru că nu avem o conştiinţă bună. 
Dacă noi am avea aceasta, nu ne-ar înspăimânta nici moartea, nici foametea, nici 
pierderea averii, nici orice alta. Căci pe cei îmbunătăţiţi nu-i poate vătăma nimic 
din toate acestea, nici nu le poate răpi norocirea lor cea lăuntrică. 

Cine se nutreşte cu nădejdile cele mai mărite, nimic nu-1 poate 
întrista. 

Sau cine poate face ceva care să poată nelinişti pe un asemenea om 
nobil? Presupuneri că cineva îi răpeşte averea. Dar el are o comoară în cer! 
Cineva îl izgoneşte din patrie. Dar el are patria sa în cer ! Poate că cineva îl 
ferecă cu lanţuri. Dar el are o conştiinţă liberă, şi nu bagă în seamă 
închisoarea cea din afară ! însă poate că cineva ucide trupul lui. Totuşi el 
iarăşi va învia. 

Precum cel ce se lupta cu umbra si bate aerul nu poate răni pe 
nimeni, asa si cel ce se lupta împotriva celui drept, se lupta numai cu 
umbra, cheltuieşte zadarnic puterea sa, si nu poate sa aducă aceluia nici o 
lovire. 

Daca poţi tu să-mi asiguri dobândirea cerului, atunci poţi să mă omori 
astăzi, şi eu încă îţi voi mulţumi pentru aceasta, că tu aşa de repede m-ai pus în 
stăpânirea acelor bunuri mărite. Dar, va răspunde cineva, tocmai de aceea 
suntem noi îngrijiţi de moarte, căci din pricina mulţimii păcatelor noastre, avem 
puţină nădejde la împărăţia cerului. Dacă este aşa atunci încetează a te tângui 
împotriva morţii, tânguieşte-te mai vârtos asupra păcatelor tale, spre a te curaţi 
de dansele. Grozăvia morţii, aşadar, nu este însăşi moartea, ci conştiinţa cea rea; 
căci conştiinţa cea bună ridică chiar morţii groaza ei. Şi aşa este şi cu orice 
nenorocire. 

In sfârşit, să gândim ce dragoste mare ne-a arătat Dumnezeu prin aceea că 
ne-a dat conştiinţă! Fiindcă el cândva are să ne tragă la răspundere pentru 
păcatele noastre, de aceea a pus în inima noastră acest judecător nemituit, pentru 



ca el chiar aici pe pământ, să ne judece pentru păcatele noastre, să ne facă mai 
înţelepţi şi să ne mântuiască de înfricoşata judecată viitoare. Pentru aceasta zice 
şi Pavel: „De ne-am fi judecat pe noi singuri, nu ne-am fi osândit" (I Cor. 11, 
31). Deci, pentru ca să nu ne osândim acolo, ca să nu fim acolo traşi la răspun- 
dere, să intre fiecare în conştiinţa sa, să deschidă viaţa sa ca pe o carte, să 
urmărească cu amănuntul toate păcatele sale, să spună hotărârea cea de judecată 
a sufletului care le-a săvârşit, să pedepsească gândurile sale, să muncească şi să 
necăjească inima sa, iar pentru nelegiuirile sale singur să se supună la pedeapsă, 
osândindu-se pe sine, făcând pocăinţă aspră cu lacrimi, mărturisind păcatele sa- 
le, postind şi dând milostenie, săvârşind înfrânare şi fapte de dragoste, pentru ca 
noi încă de aicea să lepădăm păcatele noastre; şi să ne puterm duce în acea lume 
cu o veselă siguranţă, prin harul şi iubirea de oameni a Domnului nostru Iisus 
Hristos, căruia împreună cu Tatăl şi cu Sfântul Duh se cuvine cinstea în vecii 
vecilor! Amin. 



Cuvânt 
la Duminica a patra a Sfântului si Marelui Post 

„Iară fariseii grăiau: 

cu domnul dracilor scoate pe draci" 

(Mt. 9. 34; Le. 11, 15) 

Despre post şi despre patima defăimării 

Precum după sfârşitul iernii, când începe vara corăbierul duce în mare 
vasul său, ostaşul curăţă armele sale şi îşi pregăteşte calul său de război, lu- 
crătorul de pământ îşi ascute secera, călătorul începe cu curaj călătoria sa cea 
îndelungată şi luptătorul se găteşte pentru arena, aşa şi noi, când a sosit timpul 
postului, ca o vară a sufletului, precum ostaşii să curăţim armele noastre, precum 
lucrătorii de pământ să ascuţim secerile noastre, precum corăbierii împotriva 
valurilor, poftelor celor fără de rânduială să opunem cugetările cele sfinte, 
precum călătorii să începem călătoria la cer şi precum luptătorii să ne gătim 
pentru luptă. Căci creştinul este un lucrător de pământ, un corăbier; un ostaş, un 
luptător şi un călător. De aceea zice şi Apostolul Pavel: „îmbrăcaţi- vă cu toate 
armele lui Dumnezeu" (Efes. 6, 11-13). 

Dacă eşti tu luptător, trebuie sa păşeşti pe locul luptei dezbrăcat; dacă eşti 
ostaş, trebuie să te arăţi la bătălie înarmat. Cum însă sunt cu putinţă amândouă 
aceste deodată ? Totodată a fi dezbrăcat şi înarmat? Ascultă! Dezbracă-te de 
treburile lumeşti şi vei fi gol ca un luptător, armează-te cu armele duhului şi vei 
fi înarmat ca un ostaş; dezbracă grijile cele vremelnice, căci timpul postului este 
un timp de luptă, armează-te cu armele duhului, căci nouă ne stă înainte un greu 
război împotriva Satanei şi a puterii lui. De aceea noi trebuie să ne dezbrăcăm, 
pentru ca diavolul să nu se poată apuca de nimic, şi să fim înarmaţi din toate păr- 
ţile, pentru ca să nu putem fi răniţi de nicăieri. Lucrează acum ogorul sufletului 
tău, smulge spinii şi pălămida, seamănă în locul lor cuvântul lui Dumnezeu, 
pune şi sădeşte plantele cele frumoase ale înţelepciunii, şi atunci tu vei fi un 
duhovnicesc lucrător de pământ. Secera duhului tău, care se tocise prin 
necumpătare, prin post iarăşi se va ascuţi; pregăteşte-te de călătorie la cer, 
păşeşte pe calea cea aspră şi îngustă, căci cel subţiat prin post poate mai uşor să 
treacă prin uşa cea strâmtă. Furtuna patimilor trebuie acum să o linişteşti, 
valurile poftelor celor fără rânduială să le domoleşti, corăbioara sufletului tău să 
o scapi, să întrebuinţezi toată prevederea şi vei fi un cârmaci duhovnicesc. La 
toate acestea postul ne dă prilej şi învăţătură. Eu însă înţeleg nu postul cel 
obişnuit, ci postul cel adevărat, adică nu numai înfrânarea de la mâncare, ci încă 



şi înfrânarea de la păcate; căci nu, singur postul bucatelor în sine, ci numai 
postul cel adevărat poate mântui pe om. 

Aşadar, pentru ca noi să nu ne ostenim în zadar si să ni se răpească folosul 
postului, să cercetăm cum şi în ce chip trebuie să postim. Fariseul acela din 
Evanghelie încă postea (Le. 18, 10 şi urm.), dar aceasta nu i-a folosit la nimic, ci 
s-a întors deşert în casa sa, pe când vameşul, care nu postise, 1-a întrecut. 
Ninivitenii au postit şi iarăşi au dobândit harul lui Dumnezeu. Dar şi jidovii pos- 
teau, fără ca aceasta să-i fi mântuit. Să vedem acum ce însuşiri a avut postul 
ninivetenilor si prin ce au îmblânzit ei mânia cea mare a lui Dumnezeu. Era oare 
postul lor numai înfrânare de mâncare şi îmbrăcarea hainelor de jale ? 
Nicidecum, ci era o schimbare a toată viaţa lor. De unde ştim aceasta ? De la 
însuşi profetul. Când el vorbeşte despre mânia lui Dumnezeu şi despre postul 
ninivetenilor, şi despre iertarea dumnezeiească, cea dobândită, arată şi temeiul 
acestei iertări prin cuvintele: „Căci Dumnezeu a văzut faptele lor" (Iona 3, 10). 
Care fapte? Oare înfrânarea lor de la mâncare şi purtarea hainelor ele jale? Nu, 
ci tăcând despre aceasta, zice: „Fiindcă fiecare a părăsit calea sa cea rea, 
Domnului i-a părut rău de nenorocirea ce voia a aduce asupra lor". Aşadar, vezi 
că ninivetenii nu prin înfrânarea de la mâncare, ci prin schimbarea vieţuirii lor 
au scăpat de primejdia cea mare şi iarăşi au împăcat pe Dumnezeu. 

Dar eu zic aceasta nu pentru a înjosi postul, ci pentru a-1 cinsti cu 
adevărat, căci cinstea postului stă nu întru înfrânarea de la mâncare, ci întru 
înfrânarea de la păcate, iar cine mărgineşte postul său numai la a nu mânca, 
acela necinsteşte postul mai mult. 

Tu posteşti! Bine, dar arată-mi aceasta prin fapte ! Prin ce fapte ? - întrebi 
tu. 

Iată: când vezi un sărac, fie-ţi milă de dânsul; când vezi un vrăjmaş, 
împacă-te cu dânsul. De vezi pe aproapele tău norocit, nu-1 pizmui. Ţine ochii 
tăi în frâu, ca să nu arunce priviri poftitoare şi necurate. Nu numai gura ta 
trebuie să postească, ci încă şi ochii şi urechile, picioarele şi mâinile şi toate 
membrele trupului tău. Mâinile tale să postească rămânând curate de averea cea 
nedreaptă şi de lăcomia câştigului. Picioarele tale trebuie să postească 
nemergând la desfătările cele necuviincioase. Ochii trebuie să postească 
neuitându-se cu poftă şi cu aprindere. Privirea este mâncarea ochilor. Dacă 
privirea este neiertată, păcătoasă, vătăma postul, ducând tot sufletul la pierdere. 
Ar fi cea mai mare nebunie a opri gurii chiar mâncarea cea învoită, iară ochiului, 
dimpotrivă, a-i îngădui privirea cea păcătoasă. Tu te înfrânezi de carne. Bine. 
Dar nu-ţi lăsa nici ochii a căuta la pofta cărnii, încă şi urechile tale trebuie să 
postească. Dar postul urechii stă în a nu asculta clevetirile şi vorbele cele rele 
asupra cuiva. Căci se zice în Sfânta Scriptură: „Să nu asculţi vorbele cele 
mincinoase" (leş. 23, 1). încă şi gura trebuie să postească, înfrânându-se de la 
vorbele cele de ruşine şi de înjurături sau sudalme; căci ce ar folosi, dacă noi nu 
mâncăm carnea dobitoacelor, dar ca nişte fiare sălbatice sfâşiem numele cel bun 
al fraţilor noştri ? 



Defăimătorul, într-adevăr, sfâşie şi mănâncă pe aproapele său. Despre 
aceasta vorbeşte Pavel, când zice: „Iară de vă muşcaţi unul pe altul şi vă 
mâncaţi, căutaţi să nu vă mistuiţi unul de către altul" (Gal. 5, 15). Deşi nu ai 
înfipt dinţii tăi în carnea, nici în trupul aproapelui tău, dar ai muşcat sufletul lui 
cu clevetirea ta, l-ai rănit cu bănuiala ta cea rea, ţi-ai pricinuit ţie însuţi, lui şi 
multor altora înmiite daune. Căci tu, prin clevetirea aproapelui tău, ai făcut mai 
rău pe cel ce te-a ascultat; de este el un păcătos, acum va fi mai îndrăzneţ, căci 
cunoaşte un tovarăş al păcatului său; de este el un drept, acum uşor se va amăgi 
întru mândrie şi prin păcatul altora va ti împins a cugeta lucruri înalte despre 
sine. Tu eşti vinovat încă şi prin aceea că numele lui Dumnezeu se huleşte; căci 
precum prin vederea faptelor celor bune numele lui Dumnezeu se cinsteşte, aşa 
prin descoperirea păcatelor El se defăima şi se necinsteşte. Pe lângă aceasta, pe 
omul pe care îl defaimi, prin defăimarea ta l-ai făcut mai fără de ruşine şi 
totodată mai învrăjmăşit asupra ta. 

Să nu-mi zică nimeni că numai când ar vorbi cineva neadevărul despre 
aproapele său, atunci 1 -ar defăima, iară nu când vorbeşte adevărul. Nu, nu este 
aşa; căci si aceea este o călcare de lege, când cineva vorbeşte asupra aproapelui 
ceva de rau, care este adevărat. Fără îndoială şi fariseul acela numai adevăr a 
vorbit despre vameşul, şi totuşi aceasta nu i-a ajutat, iar toate faptele lui cele 
bune au fost zadarnice. Dar poate tu voieşti să îmbunătăţeşti pe fratele tău, 
văzându-i păcatele lui. Iată, dacă tu voieşti aceasta, atunci plânge, cere de la 
Dumnezeu ajutorul lui, ia pe fratele tău la o parte, sfătuieşte- 1 îndeosebi, 
povăţuieşte- 1 , mângâie- 1. 

Arată păcătosului că tu îl iubeşti, dovedeşte-i că numai din îngrijire pentru 
dânsul si pentru că voieşti binele lui, iară nu spre a- 1 ruşina, pomeneşti păcatele 
lui. Arată-i cea mai mare dragoste şi prietenie, fără să te ruşinezi a face toate, 
dacă ţinta ta este de a- 1 face mai bun. Aşa fac adeseori doctorii, care măgulesc 
pe bolnavii cei nesupuşi, spre a-i îndemna să primească doctoriile cele 
vindecătoare. Fă şi tu aşa şi arată preotului rănile aproapelui tău. Aceasta 
înseamnă a te îngriji de dânsul şi a te interesa ele îmbunătăţirea lui. 

Dar sfătuirea mea nu priveşte numai pe aceia care vorbesc rău de alţii, ci 
şi pe aceia care aud nişte asemenea vorbe. Pe aceşti din urmă îi sfătuiesc eu aş 
astupa urechile şi a urma psalmistului, care zice: „Urât-am pe cel ce grăieşte rău 
în ascuns despre aproapele său" (Ps. 100, 5). Voieşte cineva să-ţi spună ceva 
despre altul, zi-i: dacă voieşti, să lauzi pe cineva cu bucurie, voi pleca urechea 
mea. Iară de voieşti să vorbeşti rău despre cineva, eu voi astupa urechile mele la 
vorbele tale. Căci ce-mi va folosi mie a afla că acesta sau acela este un păcătos ? 
Mai zi defăimătorului: „Pentru noi înşine trebuie să ne îngrijim, cum am putea 
să dăm seamă de păcatele noastre şi să întoarcem grija la cercetarea propriei 
noastre vieţi". Căci cu ce ne-am putea noi dezvinovăţi şi afla iertare, când noi nu 
ne îngrijim de treburile noastre proprii, dar ne ocupăm aşa de mult cu cele 
străine ? Este necuviincios când cineva trece pe lângă o casă, a se uita înăuntru 



cu curiozitate, iscodind ce se face acolo. Dar încă mai necuviincios şi mai 
nemoral este a iscodi viaţa şi purtarea altor oameni. 

Oamenii aceştia, care pururea se îngrijesc de cele străine, săvârşesc însă si 
o altă nebunie foarte mare. Dacă iarăşi au iscodit ceva, îndată o spun altuia, dar 
opresc pe acesta cu asprime de a mai spune cuiva, şi tocmai prin aceasta dau a 
înţelege că ei au săvârşit ceva vrednic de prihănit. Căci, dacă tu doreşti ca ceva 
să nu se mai spună, ar fi trebuit tu însuţi mai întâi de toate să nu spui. Voieşti tu 
ca ceva să nu fie cunoscut, atunci trebuie ca tu însuti să o faci mai întâi. Dar 
dacă tu însuţi nu poţi tăcea, în zadar îndemni pe alţii la tăcere. 

Dar poate tu vei zice: „Este foarte dulce şi plăcut a defăima pe altul". 
Dimpotrivă, a nu defăima este plăcut. Cine a defăimat pe altul, cade în încur- 
cături, se teme de urmările cele rele, se căieşte, şi adeseori şi-ar muşca limba; şi 
tremură, ca nu cumva ceea ce a spus să îi aducă o mare primejdie şi o cumplită 
daună. Dimpotrivă, cine stăpâneşte limba sa, este liber de toată această mâhnire 
şi trăieşte într-o linişte dulce. ,,De ai auzit ceva - zice înţeleptul Sirah, las-o să 
moară în tine; fii liniştit, nu vei crăpa din aceasta" (Sir. 19, 10). Ce vrea să zică 
aceasta: „Lasă-o să moară în tine" ? Aceasta vrea să zică: stârpeşte-o, îngroap-o, 
fă-o să nu mai iasă afară. 

Aşadar, înainte de toate, trebuie să te fereşti a asculta pe cel ce vorbeşte 
rău de aproapele tău. Iară dacă ai auzit ceva asemenea, îngroap-o, omoar-o în 
tine, dă-o uitării, ca să fie ca şi cum nu ai fi auzit-o. Atunci vei putea să petreci o 
viaţă liniştită, paşnică. Dacă defăimătorii vor vedea că dispreţul nostru îi ajunge 
mai degrabă pe dânşii decât pe cei defăimaţi, atunci ei curând se vor lăsa de 
obiceiul lor cel rău, vor părăsi păcatul lor, iar pe viitor vor grăi bine despre 
aproapele; iară despre noi vor spune cu laudă că suntem mântuitorii şi 
binefăcătorii lor. 

Deci să fugim, iubiţilor, de defăimări, şi să recunoaştem că patima 
defăimării este o cursă a Satanei şi o groapă plină de răutate şi de pândituri. 

Căci diavolul pentru aceea ne-a împins la acest obicei rău, pentru ca noi să 
nu ne îngrijim de mântuirea sufletului nostru, iar ca răspunderea noastră să o 
facă mai mare. Şi defăimarea nu numai pentru aceea este ceva rău, pentru că noi 
avem să dăm seamă despre fiecare cuvânt, ci şi pentru aceea că defăimarea ne 
răpeşte orice dezvinovăţire pentru păcatele noastre, făcându-le mai grele şi mai 
de osândit. 

Cine critică cu amărăciune păcatele altora, acela nu are a aştepta nici o 
iertare pentru păcatele sale. Căci Dumnezeu ne va judeca nu numai după mă- 
rimea păcatelor noastre, ci şi după cum am judecat noi pe alţii. De aceea Hristos 
a zis: „Nu judecaţi, ca să nu fiţi judecaţi" (Mt. 7, 1). 

Aşadar, păcatul nostru în acea lume se va arăta nu numai aşa cum este el 
în sine, ci, prin judecata noastră cea aspră despre aproapele, el se va face mai 
grozav şi mai vrednic de osândă. Dimpotrivă, cel domol, cel iubitor de oameni, 
cel blând micşorează mărimea păcatelor sale. 



Aşadar, în acest sfânt timp al postului să alungăm toată defăimarea din 
gura noastră, fiind convinşi, că de am mânca numai cenuşă, această viaţă aspră 
nu va putea folosi, dacă nu ne vom înfrâna totodată de prihanire şi de defăimare. 
Să postim deci, iubiţilor, în aşa chip, ca noi să ne înfrânăm nu numai de la 
mâncare, ci şi de la păcate. Atunci noi încă din viaţa de acum vom avea bună 
nădejde de mântuire, iară în viaţa cea viitoare ne vom apropia de Hristos cu o 
veselă încredere şi vom putea gusta bunurile cele negrăite ale cerului, de care fie 
să ne împărtăşim cu toţi, prin harul şi prin iubirea de oameni a Domnului nostru 
Iisus Hristos, căruia împreună cu Tatăl şi cu Duhul Sfânt se cuvine cinstea în 
vecii vecilor ! Amin. 



Cuvânt 
la Duminica a Cincea a Marelui Post 



"Cereţi si vi se va da" 

(In. 16,24) 



Puterea Rugăciunii 



"Desigur, nimic nu este mai puternic decât rugăciunea. Un imparat in 
haina de porfira nu e mai mărit decât rugătorul pe care ii impodobeste vorbirea 
sa cu Dumnezeu. Precum un om , vorbind cu imparatul in przenta intregii oştiri, 
a comandanţilor si a domnilor, prin aceasta atrage asupra-si ochii tuturor si 
capata insemnatate, asa se intampla si cu cel ce se roagă. Socoteşte numai ce 
inseamna când un om, in prezenta tuturor îngerilor, Arhanghelilor, Serafimilor, 
Heruvimilor si a tuturor puterilor cereşti, cu toata bucuria si siguranţa , se 
apropie de imparatul imparatilor si cutează a vorbi către Dansul? Care cinste s-ar 
putea asemăna cu aceasta? Dar nu numai cinste, ci si un mare folos urmează 
pentru noi din rugăciune, chiar inainte de a fi primit lucrul pentru care ne rugam. 

Adică indata ce ridica cineva mâinile sale la cer si cheamă pe Dumnezeu, 
deodată retrage inima sa de la toate lucrurile cele pământeşti si se strămuta cu 
duhul in viata cea viitoare. El atunci gândeşte numai la cele cereşti si in timpul 
rugăciunii nu are nimic comun cu viata cea pământeasca, daca inca se roagă 
bine. Daca cumva se atâta mania lui , ea uşor se potoleşte prin rugăciune; daca 
poftele lui se aprind, focul lui lesne se stinge; de l-ar chinui insa si pizma, el 
lesne o va alunga, intamplandu-se ceea ce zice profetul despre răsăritul soarelui. 
Dar ce zice el? " Pus-ai intuneric si s-a făcut noapte , când se mişca toate fiarele 
pădurii; puii leilor tipa după prada si cer de la Dumnezeu hrana lor; când când 
insa răsare soarele, ele fug si se tarasc in culcuşurile lor'Ts. 103,20-22). Deci 
precum la ivirea razelor soarelui toate fiarele pădurii o iau la fuga si se ascund in 
culcuşurile lor , tot as, când rugăciunea, ca raza soarelui, iese din gura noastră si 
se luminează sufletul nostru, fug toate patimile cele fara de minte si dobitocesti, 
ascunzandu-se in cotloanele lor, insa numai daca ne rugam cu râvna si trezvie. 

De ar veni atunci chiar satana, el va trebui sa se depărteze. Adică, precum 
stăpânul când vorbeşte cu o sluga a sa, nu cuteza o alta sluga a se apropia si a-1 
stingheri, asa cu atât mai puţin cutează duhurile cele rele a ne stinghericand 
vorbim cu Dumnezeu cu râvna cuviincioasa. 



Rugăciunea este un liman pentru cei zbuciumaţi de furtuna, o ancora 
pentru cei goniţi de valuri, un toiag pentru cel ce se clatină, o comoara pentru 
cei săraci, o siguranţa pentru cei bogaţi, un ajutor impotriva bolilor si o ocrotire 
pentru sănătate. 

Rugăciunea face nepieritoare bunurile ce le avem si cu toata graba goneşte 
relele ce ne bantuiesc. De vine vreo ispita, ea uşor se alunga, de se intampla 
pierderea averii, sau altceva ce tulbura sufletul, rugăciunea vindeca si aceasta 
curând. Rugăciunea este scăpare contra tristeţii, temelia veseliei, pricina de 
bucurie statornica, muma adevăratei intelepciuni. Cine se 

poate ruga cu toata puterea, fie el cel mai sărac om, el totuşi va fi cel mai bogat 
dintre toţi; aceluia insa, căruia ii lipseşte rugăciunea, de ar şedea chiar pe scaun 
imparatesc, tot este cel mai sărac dintre toţi. Ahab nu era oare imparat, nu avea 
el oare aur si argint cu prisosinţa? Dar fiindcă era lipsit de rugăciune, nu s-a dus 
el oare sa-1 caute pe Ilie, pe un om care nu avea locuinţa, nici alta haina decât un 
simplu cojoc? 

Vezi ca Ilie era mai bogat decât Ahab? Ca pana ce el a vorbit si a rugat ploaia 
de la Dumnezeu, imparatul cu toata oastea sa, se aflau in mare nevoie. Aceasta 
este puterea rugăciunii! Rugăciunea este arma cea mai tare, vistierie care 
niciodată nu se deşartă, bogăţie nesecata, liman fara valuri, temelia păcii, 
rădăcina, izvorul, mama tuturor bunătăţilor, mai puternica decât o imparatie. 

Adeseori domnitori impodobiti cu coroana au zăcut doborâţi de friguri, 
chinuiţi de arsita cea arzătoare; doctorii, soţiile, slugile si generalii stăteau 
imprejurul lor , dar nici meşteşugul doctorilor, nici altceva asemenea, n-a putut 
sa aducă vreo ameliorare bolnavului. 

Atunci venea un om care si-a pus increderea sa in Dumnezeu, numai se 
atingea de trupul celui bolnav săvârşind o rugăciune curata si toata boala se 
indeparta. Ceea ce nu putuse nici bogăţia, nici mulţimea slujitorilor, nici 
meşteşugul si cercarea doctorilor, nici mărirea puterii imparatesti, foarte 
adeseori a săvârşit rugăciunea unui singur sărac si nevboias. 

Asa puterea rugăciunii a stins si puterea focului, precum la cei trei tineri in 
cuptorul cel infocat; a domolit turbarea leilor, precum la Daniil, a pus capăt 
războaielor, a curmat bătăile, a alungat furtunile, a izgonit duhurile cele rele, a 
deschis porţile cerului, a spart cătuşele morţii, a alungat bolile, a abătut paguba 
si nenorocirea, a intarit cetăţile cele zguduite, a Maturat si ridicat pedepsele cele 
dumnezeieşti si panditurile cele omeneşti. 

Eu insa vorbesc de rugăciunea care nu zace numai pe buze, ci se ridica din 
adâncul inimii. Căci precum copacii cei inradacinati adânc nu se răstoarnă si nu 
se smulgnici de inmiitele năvăliri ale vijeliei, tocmai pentru ca rădăcinile cele 



infipte adânc in pamant sunt tari, asa si rugăciunea care se naşte din adâncul 
sufletului se suie cu siguranţa la inaltime, pt ca rădăcina sa e tare si nu poate fi 
răsturnata de nici o furtuna a gândurilor. De aceea zice si profetul: " dintr-un 
adânc am strigat către Tine , Doamne." Ps. 129,1. 

Dar atât mai sus se inalta rugăciunea când iese dintr-o inima stramtorata si 
evlavioasa. Precum apa când curge pe un câmp ses si se poate laţi pe o mai mare 
intindere, nu se suie la inaltime, dar când se strânge si se apasă, tasneste la 
inaltime mai iute ca săgeata, tot asa si duhul omenesc, când se indulceste de o 
liberare mare, se imprastie oricum; dar când se strânge sau se apasă prin vreo 
nenorocire, atunci transmite la inaltime o rugăciune curata si binesunatoare. 

Si, ca sa ştii ca rugăciunea care se săvârşeşte in nevoie mai intai decât 
toata ascultarea, asculta pe profetul ce zice: "In necazul meu am chemat pe 
Domnul si m-a auzit" (Ps. 1 19.1). 

Rugăciunea totodată uşurează sufletul cel necăjit. Căci daca cel necăjit 
capata oarecare alinare când el poate povesti altor oameni nenorocirea lui si a o 
descrie, fiindcă prin aceasta graire el depărtează oarecum patimile, apoi nu oare 
cu atât mai vârtos vei afla mare mângâiere si alinare, când vei spune Domnului, 
patimile sufletului tau? 

Unui om adeseori ii este impovarator cel ce se jeluieste de suferinţele sale 
si voieşte a plânge pe sânul sau ; se fereşte de el si ii impinge la sine; la 
Dumnezeu nu e asa , El lasă pe oricine , ba inca ii atrage; si cu cat mai 
indelungat ii vei povesti suferinţele tale , cu atât mai mult te iubeşte si se pleacă 
la rugăciunea ta. Aceasta ne-o spune insusi Hristos, când zice : " veniţi la mine 
toţi cei osteniţi si insarcinati, si eu va voi odihni" Mt.l 1,28. 

Aşadar El ne cheamă la Sine ne cheamă la Sine, pentru aceea nu ne lasă 
neascultati; ne atrage la Sine nu ne respinge ; si de am avea asupra- ne intunerice 
de păcate, cu atât mai grabnic sa alergam spre Dansul; ca El a venit nu ca sa-i 
cheme pe cei drepţi, ci pe cei păcătoşi (Matei 9,13). 

Numai noi insine sa ne predam Lui, numai noi sa alergam la Dansul si sa 
nu ne mai lăsam de El si ne vom incredinta cat de adevărat este graiul: ca nimica 
in lume nu ne poate in adevăr tulbura, când noi nu rugam cu râvna si cu 
sinceritate. 

Intampla-se orice, totul se va depărta uşor prin rugăciune. 

Si ce este de mirat ca rugăciunea poate depărta necazurile omeneşti, când 
ea asa de uşor stârpeşte si dezrădăcinează păcatul? Deci pentru ca noi sa 



petrecem cu norocire viata aceasta de fata, totodată sa ne eliberam de păcatele 
noastre si sa putem oricând cu bucurie a ne infatisa la scaunul Judecaţii lui 
Hristos, de-a pururea sa ne gătim noua pentru acest scop locul cel mântuitor al 
rugăciunii amestecandu-1 cu lacrimi, cu râvna, cu indelunga răbdare. Atunci noi 
vom dobândi o indestulare statornica si indulcirea de bunătăţile cele cereşti, de 
care fie ca noi toţi sa ne impartasim , prin harul si iubirea de oameni Domnului 
nostru Iisus Hristos, căruia impreuna cu Tatăl si cu Duhul Sfanţ, se cuvine lauda 
in vecii vecilor! Amin." 



Cuvânt 
la Duminica Floriilor 

„De-aifi cunoscut şi tu în ziua aceasta, 

cele ce sunt către pacea ta. " 

(Le. 19. 42). 

Păcătosul este cel mai nenorocit, 
când are pe pământ numai norocire 

Nimica nu nelinişteşte pe cei mai mulţi aşa de tare ca aceea că bogaţii cei 
mai prihăniţi se îndulcesc de multă norocire, pe când drepţii sau cei îmbunătăţiţi 
adeseori suferă cea mai amară sărăcie şi mii de alte răni care sunt încă mai 
cumplite decât sărăcia. 

De aceea mulţi zic: „Unde este pronia, unde este dreptatea cea 
dumnezeiască, unde este judecata cea dreaptă ? Cel înfrânat si cel îmbunătăţit 
sunt nenorociţi, pe când cel desfrânat şi cel rău sunt norociţi; acesta este admirat, 
celălalt nesocotit, acesta trăieşte în îndestulare şi desfătare, celălalt este certat de 
sărăcie şi de mizeria cea mai mare". 

Aşa vorbeşte cel nepriceput, dar în adevăr păcătosul este omul cel mai 
ticălos şi mai nenorocit din lume, chiar când nu se pedepseşte îndată; el tocmai 
atunci este cel mai nenorocit când nu se pedepseşte şi când nu i se întâmplă 
nimic potrivnic. 

La boli şi la rele noi nu deplângem pe cel ce se lasă a se vindeca, ci pe 
acei ce sunt nevindecabili. Iară ce este boala si rana pentru trup, aceea este 
păcătui pentru suflet. Şi ceea ce este tăietură şi doctorie pentru trupul cel bolnav, 
aceea este nenorocirea pentru un suflet bolnav. 

Ati înţeles ce zic eu ? Fiţi cu luare aminte, căci eu voiesc să vă comunic o 

învăţătură de adevărată înţelepciune. Presupune că tu vezi pe cineva care are o 
buba rea, din care ies viermi şi curge puroi, iar acela îşi neglijează rana şi buba; 
dar mai vezi încă pe un altul, care suferind de aceeaşi boală, se slujeşte de mâi- 
nile doctoricesti, lasă a se arde şi a se tăia, şi bea doctorii amare. Spune-mi mie, 
pe care din aceştia doi vei deplânge tu, pe bolnavul care nu se supune vindecării 
sau pe acela care întrebuinţează leacurile ? Fireşte că pe acela care nu se lasă a 
se vindeca. De asemenea, înfăţişează-ţi doi păcătoşi, căci şi păcătosul este un 
bolnav; unul dintre ei se pedepseşte pe pământ, celălalt nu. Deci să nu zic că 
acest din urmă este un norocit, căci este bogat, căci poate jefui sărmanii, căci 
împilează văduvele, se află bine, cu toate răpirile sale, se îndulceşte de cinste şi 
de consideraţie, are dregătorie şi putere, şi nu cunoaşte nici una dintre patimile 
cele obişnuite omeneşti, nici friguri, nici nenorocire, nici vreun fel de boală. Este 
înconjurat de-o grămadă de copii, se bucură de o vârstă norocită ş.a. 



Şi cu toate acestea,tocmai pe dânsul trebuie să- 1 deplângeţi mai mult, căci 
el este bolnav fără a primi vindecarea. Cum aşa ? îţi voi spune. Când vezi pe 
cineva suferind de idropică şi trupul lui umflându-se, iară el cu toate acestea nu 
aleargă la doctor, ci mai vârtos robeşte plăcerii de a bea, ţine o masă 
îmbuibătoare, se îmbată în toate zilele şi aşa tot mai mult sporeşte boala sa, 
spune mie, îl lauzi tu oare pe acesta ca pe un norocit, sau îl socoti nenorocit? 
Dacă, dimpotrivă, vezi pe un altul, care de asemenea este idropic, însă caută 
ajutorul doctorilor, rabdă foamea, trăieşte foarte cumpătat, mănâncă şi bea 
neobişnuit de puţin si primeşte cele mai amare doctorii, care deşi pricinuiesc 
dureri, însă tocmai prin aceasta restatornicesc sănătatea, nu-1 vei socoti pe 
acesta mai norocit decât pe acela ? Negreşit, că unul este bolnav şi nu se 
vindecă, celălalt este bolnav şi se vindecă. Cura este grea, dar folositoare. Aşa 
este şi în viaţa noastră cea de acum. Numai că aici nu este vorba de un trup 
bolnav, ci de un suflet bolnav. Locul bolii îl ţine aici păcatul, doctoria cea amară 
fiind pedeapsa dumnezeiască. Adică ceea ce lucrează doctorul cu doctoria, cu 
tăierea si cu arderea, Dumnezeu lucrează cu pedepsele. Precum la boli fierul si 
focul cele adeseori întrebuinţate, deşi ard dureros, opresc cangrena şi stârpesc 
buba şi sunt foarte mântuitoare, tot aşa la un suflet bolnav, foamea şi bolile şi 
alte rele de tot felul se întrebuinţează în locul fierului şi al focului, spre a 
împiedica întinderea cangrenei sufletului şi a- 1 vindeca. 

Gândiţi iarăşi la doi desfrânaţi, unul bogat, altul sărac. Care din doi dă mai 
multă nădejde de mântuire ? Negreşit cel sărac. De aceea, nu zice că cel bogat 
este norocit, pentru că trăieşte în desfătare şi prisosinţă; mai vârtos trebuie să 
socoteşti norocit pe acela care, fiind desfrânat, este sărac şi se chinuieşte de 
foame, căci sărăcia este pentru dânsul dascălul unei vieţi mai bune. Aşadar, când 
vezi un păcătos norocit, plângi, căci răul lui este îndoit; el este bolnav şi totodată 
nevindecabil. Iară când vezi un păcătos în nenorocire, mângâie-te, atât pentru că 
el prin nenorocire se va îmbunătăţi pentru viitor, cât şi pentru că el prin aceasta 
curăţă multe dintre păcatele săvârşite de dânsul. 

Unii oameni se pedepsesc numai aicea pe pământ, alţii se curăţă în această 
lume, şi primesc pedeapsa deplină în această lume; şi apoi sunt şi din aceia care 
se pedepsesc şi în această lume şi în cealaltă. Pe care din cei trei oameni îi 
socotiţi voi cei mai norociţi? Desigur, pe cei dintâi, căci ei încă aici se curăţă de 
păcatele lor, iar acolo se fericesc veşnic. Iară după aceştia, pe care? Poate pe 
aceia care nu se pedepsesc aicea, dar în cea lume suferă pedeapsa deplină ? 
Nicidecum aceştia nu sunt cel de al doilea în nenorocire, ci mai vârtos aceia care 
se pedepsesc şi aicea şi acolo. Căci fmd ei şi aicea pedepsiţi, de bună seamă 
pedeapsa lor acolo va fi mai uşoară. Iară cine numai în acea lume va primi 
deplina pedeapsă, acela va trebui să sufere acolo un chin neîmblânzit, ca 
îmbuibatul cel bogat din Evanghelie, care nu putea dobândi nici măcar o 
picătură de apă, adică, nici cea mai mică mângâiere în munca sa, căci el aici nu 
curăţise nimic din păcatele sale. 



Si pe un asemenea om, care trebuie să sufere în acea lume o pedeapsă atât 
de grozavă, îl veţi socoti oare fericit pentru traiul bun de pe pământ ? 

Dacă unii se miră de norocirea celor prihăniţi, apoi judece ei, că si 
răpitorii, prădătorii de biserici, ucigaşii, corsarii (hoţii de mare), înainte de a fi 
traşi la judecată, trăiesc întru desfătare şi îndestulare, se îmbogăţesc prin 
nenorocirea altora, adună comori nedrepte şi în toate zilele se îmbuibează. Iară 
când judecătorul rosteşte hotărârea asupra lor, atunci se pedepsesc pentru toate 
acestea. Tot aşa se întâmplă şi celor ce ţin femei posadnice, mănâncă la mese 
îmbuibătoare, semeţii care înalţă sprâncenele şi batjocoresc pe cei săraci. Când 
Unul Născut Fiu al lui Dumnezeu va veni la Judecată cu îngerii Săi şi va şedea 
pe tronul Său, şi toată lumea se va aduna împrejurul Lui, atunci ei vor fi aduşi 
goi şi lipsiţi de toată mărirea lor, nu vor afla nici un mijlocitor şi fără milă vor fi 
aruncaţi în râul cel de foc. De aceea, nu-i lăuda ca pe nişte norociţi pentru traiul 
lor cel bun pe pământ, ci deplânge-i pentru pedeapsa viitoare. Iar pe cel drept să 
nu- 1 socoteşti nenorocit, chiar de-ar fi sărac, ci laudă- 1 ca pe un norocit, pentru 
viitoarea sa bogăţie cerească. 

Dar cum de nu este nici unul, veţi zice voi, care să se îndulcească de 
repaus atât aici cât şi dincolo ? Aceasta, iubiţilor, nu poate să fie, numărându-se 
lucrurile cele cu neputinţă. Căci, desigur, nu se poate ca pe acea lume să se 
îndulcească de cinste cel ce trăieşte aici fără grijă, în siguranţă şi în desfătare, cu 
necumpătare şi cu uşurătate ele minte. Cine voieşte a fi acolo părtaş la cinste, 
acela nu poate trăi aici fără cercare şi osteneală. Deşi nu l-ar apăsa sărăcia, 
totuşi el are a se lupta de-a pururea împotriva poftelor, iar aceasta nu este o mică 
muncă şi povară. Deşi nu l-ar chinui vreo boală, totuşi îl răneşte fierbinţeala 
mâniei; şi înfrânarea mâniei pricinuieşte dureri nu mici. Deşi n-ar veni asupra-i 
vreo nenorocire, totuşi el are a se lupta de-a pururea cu gândurile cele păcătoase; 
iară spre a înfrâna poftele cele nestăpânite, a birui ambiţia, a smeri semeţia, a se 
lepăda de dezmierdări şi a trăi cu o aspră înfrânare, se cere osteneală nu mică. 
Cine însă nu face aceste şi alte asemenea lucruri, acela nu se poate mântui. Prin 
urmare, cerul nu se poate dobândi fără osteneală, fără luptă şi încercări. 

Dar aud întrebând: pentru ce oare Dumnezeu pedepseşte pe unii încă în 
lumea aceasta, iară pe alţii în cealaltă ? Dacă ar pedepsi pe toţi încă din lumea 
aceasta, ar trebui să stârpească tot neamul omenesc, că toţi suntem căzuţi sub 
osânda judecăţii dumnezeieşti. Iară dacă aici n-ar pedepsi pe nimenea, atunci cei 
mai mulţi ar fi şi mai uşuratici la minte, ar tăgădui pronia şi cârmuirea dumneze- 
iască, şi la ce treaptă de răutate nu s-ar sui ei ? De aceea Dumnezeu pedepseşte 
pe unii, pentru ca ei acum să se lase de păcat, iar în acea lume să primească o 
pedeapsă mai uşoară, sau cu totul să se libereze ele ea. Totodată, Dumnezeu 
voieşte ca prin pedeapsa şi nenorocirea unora să facă pe alţi păcătoşi mai 
înţelepţi. Iară pe alţii nu-i pedepseşte, nu le trimite nenorocirea cea meritată, 
pentru ca ei, gândind la mărimea răbdării şi milostivirii celei dumnezeieşti, să se 
ruşineze şi să intre în sine şi să se libereze, atât de pedeapsa cea de acum, cât şi 
ele cea viitoare. Dacă însă ei totuşi rămân în păcatele lor, şi nici măcar prin 



îndelung răbdarea lui Dumnezeu nu se îndreaptă, atunci pe dânşii îi aşteaptă o 
pedeapsă cu atât mai mare pentru îngrozitoarea lor uşurătate de minte. 

Deci, iubiţilor, ştiind acum toate acestea, să luăm aminte la noi înşine cu 
toată stricteţea. Când Dumnezeu ne pedepseşte şi ne trimite o nenorocire, noi să- 
i aducem mulţumire; când ne aflăm bine şi norociţi, să gândim la siguranţa 
noastră şi, deşteptaţi prin nenorocirea altora, să lăudăm şi să mărim pe Domnul, 
prin pocăinţă, înfrângere şi mărturisirea păcatelor. Să lepădăm toate greşelile, pe 
care le-am săvârşit în lumea aceasta, cu toată râvna să ştergem toate petele 
sufletului si să rugăm pe Dumnezeu să ne ajute a ne despărţi de lumea aceasta şi 
a intra în cealaltă curaţi şi pregătiţi, ca acolo să nu ne însoţim cu bogatul cel 
îmbuibat, ci cu Lazăr în sânul lui Avraam, îndulcindu-le de bucuria cea nemu- 
ritoare. Căreia fie ca Dumnezeu să ne facă părtaşi, prin harul şi iubirea de 
oameni a Domnului nostru Iisus Hristos, căruia împreună cu Tatăl şi cu Duhul 
Sfânt se cuvine cinstea în vecii vecilor! Amin. 



Cuvânt 

despre Evanghelia de la Matei, 

care se citeşte în Sfânta si Marea Luni, la Liturghie 

(Mt. 24, 3-35) 

După ce Hristos a vorbit despre nenorocirea ce avea să vie asupra 
Ierusalimului şi despre aceea că Apostolii vor birui toate piedicile, iar 
Evanghelia se va predica în toată lumea, se întoarce iarăşi la descrierea ticăloşiei 
ce va veni peste iudei, pe când ucenicii vor predica strălucit Evanghelia în toată 
lumea. „Atunci cei din ludeea să fugă la munţi". Atunci, când ? Când acestea se 
vor întâmpla, când urâciunea pustiirii va fi în locul cel sfânt. El prin aceasta 
înţelege, oastea romană. Atunci, zice el, să fugiţi, căci nu va fi nici o nădejde de 
mântuire. Altădată iudeii din războaie grele se ridicaseră, ca în timpurile lui 
Sanherib şi ale lui Antioh. Oastea lor fusese împrăştiată, templul cucerit; însă s- 
au ridicat macabeii împotriva vrăjmaşului şi a urmat o deplină schimbare. Dar 
pentru ca ei să nu aştepte şi acum ceva asemenea, le curmă toată nădejdea. Abia 
viaţa singură, zice El, vor putea ei să-si mântuiască. De aceea, cei ce se vor afla 
pe acoperământul casei, să nu se mai pogoare în casă spre a-şi lua hainele. El 
prin aceasta le arată nenorocirea de care nu vor putea scăpa şi prin care oricine 
se va afla acolo neapărat va pieri. 

Pentru aceasta adaugă el: „Cel ce va fi în câmp să nu se întoarcă înapoi 
să-şi ia haina sa"; căci dacă cei ce se aflau în cetate trebuia să fugă din ea, cu atât 
mai puţin puteau să vină în ea cei ce se aflau afară din dânsa. „Vai celor 
însărcinate şi de cele ce vor alăpta în zilele acelea"; celor dintâi pentru că ele, cu 
povara pântecului lor, nu vor putea fugi atât de repede; iar celorlalte pentru că 
vor fi oprite de dragostea pruncilor lor şi nu se vor putea mântui. 

A părăsi banii şi hainele este uşor, dar cine va părăsi ceea ce i-a dat firea ? 
însemnând mai departe mărimea ticăloşiei. Domnul zice: „Rugaţi-vă ca să nu fie 
fuga voastră iarna sau Sâmbăta; căci va fi atunci necaz mare cum nu a mai fost 
de la începutul lumii până acum, şi nici nu va mai fi". Bagă de seamă că el 
vorbeşte către iudei şi lor le descrie nenorocirea ce are să vină asupră-le. Căci 
atunci când Vespasian s-a arătat cu ostile înaintea Ierusalimului, Apostolii nu 
mai erau acolo, şi nu serbau Sâmbăta. Pentru ce nu iarna sau Sâmbăta ? Nu 
iarna, pentru anotimpul cel rău; nu Sâmbăta, pentru că legea oprea a face o cale 
lungă, aşadar a fugi departe. Si când Hristos zice că n-a mai fost un necaz aşa de 
mare şi nici nu va mai fi, aceasta nu este o exagerare a lucrului. Cine citeşte 
cărţile istoricului iudeu losif Flaviu, care vieţuia pe atunci, va vedea că aceasta 
este adevărat. 

Si să nu zică cineva că el poate a spus minciună spre a înfăţişa profeţia lui 
Hristos ca fiind adevărată. Desigur, nu; căci el nu era unul dintre credincioşi, ci 
un iudeu foarte râvnitor. Iară el povesteşte că ticăloşia aceea a covârşit toată 
tragedia şi nici un război n-a nenorocit vreodată un popor, într-o ademenea 



măsură. Aşa de mare a fost foametea, încât mumele îşi sfâşiau copii şi se certau 
pe carnea lor, morţii se tăiau bucăţi şi se mâncau. Iudeii înşişi trebuie să spună, 
şi încă mai mult spune adevărul, că această grozavă nenorocire a venit asupra 
Iudeii pentru omorârea lui Iisus Hristos. 

Pentru că aceasta a fost cea mai mare fărădelege din câte s-au săvârşit pe 
pământ, de aceea şi necazul acela a fost cel mai mare din câte a văzut pământul. 
„Şi de nu s-ar fi scurtat zilele acelea, zice Domnul, n-ar mai scăpa nici un .trup, 
dar pentru cei aleşi se vor scurta zilele acelea". Prin aceasta El arată că iudeii ar 
fi meritat şi mai mare pedeapsă, iar sub „zilele acelea" înţelege El timpul 
împresurării, ceea ce va să zică: dacă războiul romanilor ar fi ţinut mai îndelung, 
toţi iudeii ar fi pierit. Şi el nu înţelege numai pe jidovii cei din ludeea, ci şi pe 
cei ce erau afară de această ţară, căci pretutindenea pe unde ei vieţuiau, au fost 
atuncea prigoniţi şi alungaţi, atâta erau ei ele urâţi. 

Dar pe cine numeşte Iisus în acest loc: „cei aleşi" ? Pe credincioşii care 
locuiau între iudei. Adică pentru ca iudeii să nu poată zice că acea nenorocire 
este o pedeapsă pentru predicarea şi închinarea lui Hristos, de aceea Domnul 
arată că credincioşii nu numai că n-au fost pricina acelei nenorociri a iudeilor, că 
mai vârtos aceştia ar fi pierit cu totul, dacă între ei n-ar fi fost nici un creştin. 
Căci dacă Dumnezeu ar fi lăsat războiul să dureze mai îndelung, n-ar fi rămas 
nici un iudeu, însă Dumnezeu a scurtat războiul, pentru ca cei credincioşi dintre 
iudei să nu piară împreună cu cei necredincioşi. Si cu privire la aceasta zice 
Domnul: „Pentru cei aleşi se vor scurta zilele acelea". Zice aceasta spre a da 
mângâiere credincioşilor ce locuiau printre iudei, ca să nu se teamă că şi ei vor 
pieri cu dânşii. Iar dacă Dumnezeu are o astfel de îngrijire pentru cei credincioşi, 
că pentru dânşii chiar si alţii s-au mântuit, şi pentru creştini au rămas în viaţă şi 
iudei, de ce cinste mare se vor împărtăşi ei în timpul cununilor (adică în cer) ? Şi 
el nu numai că îi mângâie, dar îi şi abate treptat de la obiceiurile iudaiceşti; căci 
când templul nu mai există, fireşte încetează şi legea. Aceasta însă nu o zice 
lămurit, ci numai arată la ea, vorbind despre pierirea Ierusalimului. 

Atunci de vă va zice vouă cineva: Iată, Mesia este aici sau dincolo, să nu- 
1 credeţi. Că se vor scula hristoşi mincinoşi şi profeţi mincinoşi, si vor da semne 
mari şi minuni, cât să amăgească, de va fi cu putiinţă, şi pe cei aleşi. Iată, mai 
înainte v-am spus. Deci de vă vor zice vouă: Iată este în pustie, să nu ieşiţi; iată 
este în cămări, să nu credeţi. Că precum iese fulgerul de la răsărit, şi se arată 
până la apus, aşa va fi şi venirea Fiului Omului". 

După ce Iisus a vorbit despre pierirea Ierusalimului, acum El aduce vorba 
despre venirea sa cea de-a doua şi descrie ucenicilor Săi semnele aceleia; dar nu 
numai lor, ci şi spre folosul nostru şi al neamurilor viitoare. El zice „atunci". 
Acest „atunci" nu va spună că cele următoare sunt legate după timp cu cele îna- 
inte mergătoare, sau au să se întâmple îndată după , aceea, ci numai că ele au să 
se întâmple în viitor. 

De asemenea, prin cuvintele: „în zilele acelea venit-a Ioan Botezătoml" 
(Mt. 2, 1), nicidecum nu arată timpul cel mai de aproape ce a urmat, ci arată 



ceva ce s-a întâmplat cu mulţi ani mai târziu. Cuvintele „în zilele acelea" nu 
înseamnă timpul în care s-au întâmplat cele dinainte, ci când s-au întâmplat cele 
următoare, pe care el voia să le povestească. în cele dinainte vorbise el despre 
naşterea lui Hristos, despre venirea magilor şi despre moartea lui Irod. La 
aceasta uneşte nemijlocit cuvintele: „în zilele acelea a venit Ioan Botezătorul", 
povestind ceea ce s-a întâmplat cu 30 de ani mai târziu. Acest chip de povestire 
adeseori se află în Sfânta Scriptură. Aşa şi aici ea lasă toată întinderea cea mare 
de timp dintre surparea Ierusalimului si sfârşitul lumii, povestind ceea ce are să 
se întâmple cu puţin înainte de pieirea lumii. 

Atunci, de va zice vouă cineva: „Iată aicea este Hristos, sau acolo", să nu 
credeţi. Când a grăit despre pieirea Ierusalimului, el a vorbit si despre profeţii 
cei mincinoşi, care vor amăgi oamenii în timpul Apostolilor; dar cu mult mai rău 
descrie el pe profeţii cei mincinoşi care se vor arăta cu puţin timp înainte ele 
pieirea lumii; „ei vor da semne mari şi minuni, cât să amăgească, de va fi cu 
putinţă, pe cei aleşi". Aici vorbeşte el de Antichrist şi de slugile lui, despre care 
şi Pavel zice: „a căruia venire este dinspre lucrarea Satanei, întru toată puterea şi 
semne şi minuni ale minciunii, şi cu toată amăgirea pentru cei pieritori" (II Tes. 
9,10). 

Domnul îndeamnă la pază. El zice: „Să nu vă duceţi nici în pustie, nici în 
cămări". El nu zice: „Duceţi-vă la dânsul, dar să nu-1 credeţi", ci „să nu ieşiţi", 
căci vicleşugul lui Antichrist este mai mare şi susţinut prin minuni. 

Mai departe El descrie cum va veni iarăşi, prin cuvintele: „precum iese 
fulgerul de la răsărit"... Aşadar, El nu va întrebuinţa nici un trimis, nici un ves- 
titor, ci într-o clipă Se va arăta El tuturor, în toată lumea. El zice: „Unde este 
stârvul, acolo şi vulturii"; aceasta însemnează că îngerii, Mucenicii şi Sfinţii îl 
vor înconjura. Mai departe pomenşte de semnele cele înfricoşătoare. 

„îndată după necazul zilelor acelora, soarele se va întuneca". Prin „zilele 
necazului" înţelege el pe cele ale lui Antichrist şi ale profeţilor lui mincinoşi, 
când mare necaz este de a fi mulţi amăgiţi. Dar acest necaz nu va dura îndelung. 
Căci, dacă pentru cei aleşi s-a scurtat şi războiul iudaic, cu atât mai vârtos se va 
scurta pentru dânşii şi acest necaz. De aceea zice el „îndată", căci mai toate se 
vor întâmpla deodată. 

Abia va sosi Antichrist şi profeţii săi, şi Hristos Se va arăta. „Soarele se va 
întuneca" aceasta nu va să zică se va desfiinţa, ci va fi covârşit de strălucirea 
venirii Sale; „şi stelele din cer vor cădea", căci ele atunci nu vor mai fi 
trebuincioase, nemaifiind noapte. 

„Si puterile cerului se vor clăti" pe bună dreptate, când ele vor vedea o aşa 
de mare schimbare. Căci dacă îngerii, precum zice Iov (Iov 38, 7), s-au uimit şi- 
au lăudat pe Dumnezeu când s-au făcut stelele, mai vârtos se vor uimi ei când 
vor vedea o aşa de mare prefacere; şi vor privi toată lumea înaintea scaunului 
judecăţii lui Dumnezeu şi, împreună cu slujitorii lor, pe acei oameni supuşi 
pedepsei. 



„Atunci se va arăta semnul Fiului Omului pe cer", adică crucea mai 
strălucită decât soarele. Soarele se va întuneca, iară crucea va străluci, căci ea 
este mai luminoasă decât razele soarelui. Si acest semn se va arăta spre a ruşina 
cu totul neruşinarea iudeilor. „Şi toate seminţiile lui Israel vor plânge", când vor 
vedea crucea, căci ele nu au tras nici un folos din moartea lui Hristos şi au 
răstignit pe Acela căruia ar fi trebuit să I se închine. 

Iar după ce a amintit crucea, adaugă: „Şi vor vedea pe Fiul Omului venind 
pe norii cerului, cu putere şi cu slavă multă". El va să zică: pentru că ai auzit de 
cruce, să nu crezi că a doua venire a lui Hristos va fi ceva trist, ci mai vârtos El 
va veni cu putere şi cu slavă multă. Iară crucea o poartă El, pentru ca prin ea 
păcatele acelora de sine să se osândească, aşa precum un bătut cu pietre ar arăta 
pietrele şi petele de sânge de pe haine. 

Şi vine pe nor, precum s-a înălţat la cer pe nor. Văzând acestea, seminţiile 
vor plânge, pentru că înşişi îşi rostesc hotărârea, înşişi se osândesc. „Şi va 
trimite pe îngerii Săi, cu glas mare de trâmbiţă, şi vor aduna pe cei aleşi al Lui 
din cele patru vânturi, de la marginile cerurilor până la celelalte margini". Când 
auzi aceasta, gândeşte la aceia care aşteaptă osânda, încă si aceasta auzind ei, va 
fi pentru dânşii o pedeapsă. 

Dar pentru ce îi cheamă El pe îngeri, când, precum zice, se va arăta 
tuturor de năprasnă ca un fulger? Pentru ca ei, cei aleşi, si prin aceasta să se 
cinstească. Pavel zice: „Ei se vor răpi în nori" (I Tes. 4, 16). El va zice aceasta 
când grăieşte despre înviere şi adaugă: „Domnul întru poruncă, cu glasul 
arhanghelului, se va pogorî din cer" (II Tes. 4, 15). Aşadar la înviere, îngerii vor 
aduna pe cei drepţi, şi adunaţi fiind, vor fi răpiţi în nori, iar acest lucru se va face 
într-o clipă. Dar la ce slujesc trâmbiţele si sunetele ? Spre deşteptare, spre 
arătare de bucurie, dar şi spre arătarea durerii celor osândiţi. 

Vai nouă în acea zi înfricoşată ! Pe când noi ar trebui să ne bucurăm de 
auzirea sunetului trâmbiţelor, ne umplem de tânguire şi zdrobire. „Eu am venit 
să slujesc, nu să Mi se slujească" zice Hristos (Mt. 20, 28). 

Eu sunt prietenul tău, capul tău, sunt fratele tău, soră, mamă, toate, şi nu 
voiesc alta decât să fii şi tu prietenul Meu. Eu am fost sărac pentru tine, cerşetor 
pentru tine, am fost răstignit pentru tine, am fost pus în mormânt pentru tine, în 
cer mă rog Tatălui pentru tine şi am venit pe pământ ca mijlocitor pentru tine la 
Tatăl. Tu eşti Mie totul, frate împreună moştenitor, prieten, membru. 

Ce doreşti mai mult ? 

Pentru ce te tragi îndărăt de la Acel ce atât de mult te iubeşte ? 

Pentru ce lucrezi tu numai pentru lumea aceasta ? 

Pentru ce torni tu apă într-un vas fără fund ? 

Căci aceea face cel ce lucrează pentru lumea cea de acum. 

Pentru ce voieşti tu să apuci focul şi să abaţi aerul ? 

Pentru ce alergi în zadar ? Toate au sfârşitul lor; arată-mi, deci, şi sfârşitul 
râvnei tale pentru lume. Dar tu nu poţi aceasta. Toate sunt deşertăciune. Să 
mergem la morminte; arată-mi pe tatăl tău, arată-mi pe nevasta ta cea moartă. 



Unde este cel ce purta haine împletite cu aur, cel ce şedea în trăsură pompoasă, 
cel ce avea putere pe viaţă şi pe moarte ? Eu nu văd nimic alta decât oase şi 
viermi. Toate acele sunt pulberi şi vis şi umbră, un chip sec, ba nici măcar un 
chip. 

Si dea Dumnezeu ca la sfârşit numai acesta să fie răul. Cinstea, traiul cel 
bun şi bogăţia sunt, negreşit, aici numai o umbră, dar cele ce au fost legate cu 
ele, cele ce au urmat din ele: zgârcenia, desfrânarea, acestea nu sunt umbre, ci 
sunt scrise în cer, fie cuvinte, fie fapte. 

Cu ce ochi vom privi noi la Hristos în Ziua Judecăţii ? 

Hristos, mai departe, aduce pilda smochinului, spre a însemna timpul. 
Precum vara este aproape,, când frunzele smochinului cresc, aşa şi sfârşitul 
lumii va fi aproape, zice el, când vor veni profeţii cei mincinoşi şi Antihrist, si se 
vor întâmpla acele senine. 

Totodată, aceasta înseamnă că viaţa din acea lume este pentru cei drepţi 
vara cea duhovnicească; pe când pe păcătoşi îi aşteaptă iarna. El zice mai 
departe: „Nu va trece neamul acesta până ce toate aceste se vor întâmpla". 

Ce înţelege El prin „toate acestea" ? Atât cele ce privesc Ierusalimul, 
războaiele, foametea, ciuma, cutremurele de pământ, hristoşii cei amăgitori, 
profeţii cei mincinoşi, răspândirea Evangheliei în toată lumea, cât şi celelalte 
numărate mai sus, care se vor săvârşi până la a doua venire a lui Hristos. 

Dar atunci, cum putea El să zică: „neamul acesta" ? El prin aceasta nu 
înţelege pe cei ce trăiau atunci, ci neamul credincioşilor; căci Sfânta Scriptură 
întrebuinţează zicerea „neam" nu numai spre a arăta o ştiută perioadă de timp, ci 
spre a rosti felul şi chipul cucerniciei şi al purtării, ca Psalmistul când zice: 
„Acesta este neamul celor ce-1 caută pe Dumnzeu" (Ps. 23, 6). 

Hristos voieşte să spună, că Ierusalimul va pieri şi o mare parte din iudei 
se vor prăpădi, dar neamul celor credincioşi va rămâne, nu se va birui de 
foamete şi de ciumă, de cutremure şi de războaie, de profeţii cei mincinoşi şi de 
amăgitori, în sfârşit, spre a-i întări şi mai mult în credinţă, El adaugă: „Cerul şi 
Pământul vor trece, iar cuvintele Mele nu vor trece", adică mai degrabă se va 
nimici cerul şi pământul, cu toată tăria lor cea mare, decât să nu se împlinească 
ceva din cuvintele Sale. El cu aceasta voieşte să arate, totodată, că Biserica, pe 
care El a întemeiat-o, este mai înaltă şi mai trainică decât cerul şi pământul, iar 
El este Plăsmuitorul a toată lumea, Domnul şi Stăpânul cerului şi al pământului. 



Cuvânt 
la Sfânta şi Marea Marţi 

„ Daţi lui Dumnezeu 

cele ce sunt ale lui Dumnezeu " 

(Mt. 22, 21) 

împotriva lenevirii de a veni la Biserică 

Ni se pare că n-am isprăvit nimic, când ne-am dat osteneala de a vă 
îndemna să fiţi mai osârdnici cu vizitarea adunării, unde se face slujirea cea 
dumnezeiească; căci iarăşi Biserica este deşartă şi părăsită de fiii ei. De aceea, 
eu iarăşi trebuie să vă îngreunez si să vă fiu povară, pe de-o parte dojenind pe 
cei de faţă, pe de alta probozind pe cei ce lipsesc. Pe aceştia din urmă, pentru că 
rămân în lenevire şi în uşurătatea minţii lor, iară pe voi, pentru că nu vă îngrijiţi 
cu râvna cuvenită pentru mântuirea confraţilor voştri. 

Eu iarăşi sunt silit să vă îngreunez şi să vă fiu povară, nu pentru mine şi 
pentru folosul meu, ci pentru voi şi pentru mântuirea voastră, care îmi este 
scumpă. Poate să se supere pe mine oricine vrea, poate să mă ocărască pentru 
aceasta şi să mă vorbească de rău, că totuşi nu voi înceta de a vă fi povară, în 
felul acesta, şi această împovărare este lucrul cel mai bun, pe care-1 pot eu face. 

Căci poate, poate că tocmai prin aceasta vă veţi sfii şi de acum înainte vă 
veţi îngriji pentru mântuirea fraţilor voştri, ca nu de-a pururea să fiţi proboziţi 
pentru unul şi acelaşi lucru. Căci ce-mi foloseşte mie, când voi lăudaţi predicile 
mele, dar nu umblaţi după fapta bună; şi ce mă va vătăma pe mine, când voi îmi 
veţi retrage lauda voastră, dar eu voi vedea că fapta bună şi cucernicia voastră 
cresc ? 

Nu aplauzele ascultătorilor, ci îndreptarea lor este adevărata laudă pentru 
un predicator. Cuvintele care plac pier repede în aer, iară îndreptarea 
ascultătorilor este pentru predicator şi pentru ascultători un folos durabil şi 
netrecător. Lauda voastră poate numai aici jos, pe pământ, să dea predicatorului 
însemnătate, iară îndreptarea sufletelor voastre îi va da lui duh de veselie, când 
se va înfăţişa la scaunul Judecăţii lui Hristos. 

A nu se îngriji cineva de mântuirea celorlalţi oameni nu este un păcat mic, 
ci acesta merită o pedeapsă aspră şi neînlăturată, cum s-a întâmplat robului 
aceluia din Evanghelie, care a îngropat talantul său în pământ. 

El a fost dojenit nu pentru vreo purtare fără de orânduială în viaţa sa 
privată, nici pentru vreo necesitate, căci el a întors totul neatins. Dar vinovăţia 
lui a stat în aceea că el n-a dobândit talantul, nu 1-a îndoit, iar pentru aceasta a 
fost vrednic de osândit. 

Din aceasta vedem că, spre a se mântui cineva, nu este de ajuns ca noi 
înşine să fim aprinşi ele râvnă pentru slujirea de Dumnezeu; cineva trebuie 
să îndoiască talantul său, iar aceasta se face când noi ne îngrijim nu numai 
de mântuirea sufletului nostru, ci şi de a confraţilor noştri. 



Sluga aceea, deşi a zis. „Iată, ce-i ai al tău" (Mt. 25, 25), totuşi aceasta n-a 
fost deajuns pentru apărarea sa, căci Domnul a zis către dânsul: „Se cuvenea ţie 
să fi dat argintul meu schimbătorilor". 

Socoteşte acum cât de uşoare sunt poruncile Domnului ! Adică omul cere 
de la sluga sa, care a împrumutat bani de la stăpânul său, ca ea să-i aducă iarăşi 
îndărăt; Dumnezeu însă nu face aşa; El cere numai ca talantul să fie dat cu 
împrumut, şi nu ne face răspunzători de înturnarea lui. Aceasta va să zică: 
îndeamnă pe aproapele tău, dă-i sfatul tău, fă numai datoria ta, iar a-1 
îndupleca nu stă în puterea ta. 

Dumnezeu cere numai ca tu să pui talantul tău şi să-1 dai la dobândă. 

Ce este mai lesne decât aceasta? Şi cu toate acestea, sluga aceea a numit 
pe Domnul său aspru şi nemilostiv. 

Aşa fac slugile cele rele şi leneşe, ele totdeauna aruncă greşalele lor 
asupra stăpânilor. De aceea a fost acela pedepsit şi legat şi aruncat în întunericul 
cel mai dinafară. Pentru aceea, ca să nu ne întâmpine si pe noi acelaşi lucru, să 
îndemnăm şi să sfătuim pe fraţii noştri, fie că ascultă ei cuvintele noastre sau nu. 
Dacă ei ne vor urma, se vor ferici şi pe dânşii şi pe noi; iară dacă nu ne vor 
urma, vor trage asupră-le cea mai grea osândă, fără ca noi, în ce ne priveşte, să 
suferim cea mai mică vătămare. 

Noi ne-am făcut datoria, le-am dat sfatul şi povăţuirea cea bună; ne- 
urmarea lor nu poate a ne aduce vreo vătămare. 

Nu atunci păcătuim noi, când nu câştigăm pe alţii, ci numai atunci când 
neglijăm de a le da îndemn şi povăţuire. Iară dacă noi totdeauna i-am îndemnat 
şi i-am sfătuit bine, de acolo înainte, Dumnezeu nu pe noi, ci pe dânşii are să-i 
tragă la socoteală. 

însă omul pe care cineva de-a pururea îl sfătuieşte şi- 1 învaţă, abia este cu 
putinţă ca la sfârşit să nu se îndrepteze şi să nu se facă râvnitor. Eu pot la aceasta 
să aduc o zicătoare cunoscută, care spune că apa, picând necontenit pe o piatră, 
la sfârşit o găureşte. Ce este mai moale decât apa şi ce este mai vârtos decât 
piatra ? Cu toate acestea, necontenirea picurării biruieşte firea cea vârtoasă a pie- 
trei. Iară dacă necontenirea poate birui chiar firea, cu atât mai vârtos va putea ea 
să biruiască voia; creştinătatea, iubiţilor, nu este o jucărie, un lucru de a doua 
mână. Aceasta noi o spunem de-a pururea, şi totuşi nimica nu isprăvim. Ce 
gândiţi voi, câte dureri simt eu, când observ că în zilele de sărbători mulţimea 
cea mare se aseamănă cu valurile cele nenumărate ale mării, iară acum nu se 
arată la slujirea de Dumnezeu nici a suta parte din acea mulţime ? 

Unde sunt acum aceia care ne îmbulzesc în zilele de sărbători ? Eu îi caut, 
îi jelesc acum, gândind câţi dintre dânşii iarăşi se duc la pieire după ce au fost 
mântuiţi odată, cât de mulţi fraţi văd eu lipsind, cât de mic este numărul celor ce 
doresc mântuirea şi ce mare parte a Bisericii se aseamănă unui trup mort şi 
nemişcat. Dar voi veţi zice, poate: ce ne pasă nouă ? 

Trebuie să vă pese foarte mult. Vai acelora care nu caută să mântuiască pe 
confraţii lor, nu-i îndeamnă, nu le dau sfat! Trebuie să vă pese vouă, celor ce nu- 



i siliţi şi nu-i întoarceţi de la uşurătatea minţii şi de la lenea lor. Cum că noi nu 
trebuie să ne îngrijim numai de noi, ci si pentru alţii, Hristos ne-a arătat-o 
lămurit, când ne-a numit sare, aluat şi lumină (Mt. 5, 13; 14 şi 13, 33). Căci 
anume aceste lucruri sunt folositoare şi avantajoase pentru alţii. 

Lumina luminează şi se arată nu pentru dânsa însăşi, ci pentru aceia care 
şed în întuneric. Şi tu eşti o lumină - nu pentru ca să ai lumină pentru tine singur, 
ci pentru ca să poţi întoarce şi pe cei rătăciţi. Căci la ce foloseşte lumina dacă ea 
nu poate sluji celor ce şed în întuneric ? 

Si ce foloseşte un creştin, dacă el nu câştigă pe nimenea şi nu întoarce pe 
nimenea în fapta cea bună? 

Tot aşa sărează sarea, nu pe sine însăşi, ci împiedicând alte trupuri ca să 
nu treacă în putrejune şi nelasându-le să se piardă. Asemenea trebuie să faci şi 
tu. Dacă Dumnezeu te-a făcut sare duhovnicească, tu eşti dator a săra şi a 
împrospăta membrele care trec în putrejune, adică pe confraţii tăi, care sunt 
leneşi şi cugetă cele pământeşti, a-i depărta de lene ca de putrejune; şi iarăşi a-i 
lega cu trupul Bisericii. 

Tot pentru aceasta Dumnezeu te-a numit aluat, încă şi aluatul nu se 
dospeşte pe sine însuşi, ci plămădeala, oricât de mare sau mică ar fi ea. Aşa 
trebuie să fiţi şi voi. Chiar de aţi fi puţini după număr, totuşi după credinţă şi 
după râvna cea cucernică trebuie să fiţi puternici şi tari. 

Deci, precum aluatul nu este slab, cu toată micimea lui, ci prin puterea sa 
cea lăuntrică covârşeşte toată plămădeala, aşa si voi puteţi întoarce la râvnă un 
număr mult mai mure, numai de veţi voi. 

învinovăţiţi vara, căci aud pe unii făcând aceasta şi zicând: „Căldura acum 
este prea mare, zăduful este nesuferit, nu putem să ne strângem şi să ne în- 
ghesuim într-o adunare prea mare, ne umplem de sudoare şi de năduşeală"; când 
ziceţi aceasta, în adevăr mie-mi este ruşine de voi, căci acestea sunt vorbe 
femeieşti, de nimica şi fără putere. 

Este o adevărată ruşine măcar a răspunde la astfel de dezvinovăţiri, dar 
totuşi trebuie să facem aceasta; căci dacă voi nu vă roşiţi a spune acestea, cu 
atâta mai puţin trebuie să roşim noi de a vă răspunde. Deci, ce să vă răspundem 
noi la aceste pricinuiri ? Eu vă voi aminti istoria celor trei bărbaţi din cuptorul 
cel cu foc, care în mijlocul flăcărilor ce-i înconjurau din toate părţile, ce se 
atingeau de gura şi de ochii lor şi ameninţau a-i năbuşi, totuşi n-au încetat a 
aduce Domnului Dumnezeu cântarea cea sfântă a laudei, în mijlocul focului îl 
lăudau mai veseli decât pe o drăgălaşă pajişte. 

Pe lângă aceasta vă voi aminti de Daniil şi de groapa leilor din Babilon, 
încă şi de o altă groapă plină de noroi, care era aproape să înăbuşească pe 
profetul Ieremia. Pe cei ce vor să dezvinovăţească nevenirea lor la Biserică prin 
arşiţă, îndată îi voi duce de la această groapă la temniţă şi le voi arăta cum Pavel 
şi Syla sunt încătuşaţi acolo, plini de vânătăi şi de răni, cu trupul sfâşiat de 
mulţimea loviturilor, cum ei totuşi în mijlocul nopţii cântau laude lui Dumnezeu 
şi săvârşeau prea sfânta lor priveghere. Toţi aceşti sfinţi din cuptorul cel înfocat, 



din groapa leilor, din temniţă, din câtuşi şi din tot felul de pătimiri nespuse, 
niciodată nu s-au îngreuiat de toate acestea, ci le-au suportat cu o râvnă 
neobosită, într-o evlavie arzătoare şi preamărire a lui Dumnezeu. 

Noi însă, care nici măcar o mică parte din pătimirile acelor sfinţi nu am 
răbdat, am vrea să ne lăsăm de îngrijirea mântuirii sufletelor noastre pentru 
căldură, pentru puţină arşiţă şi sudoare, a ne feri de adunările servirii 
dumnezeieşti, şi în locul lor să ne amestecăm în societăţile cele pierzătoare, care 
nu au în sine nimic sănătos ? Nu este aceasta o nebunie ? 

Cuvântul lui Dumnezeu este o rouă atât de plăcută şi drăgălaşă, iar tu 
vorbeşti de arşiţă ? Hristos zicea curat: „Apa pe care Eu o dau omului se va face 
într-însul izvor săltător întru viaţa cea veşnică" (In. 4, 1, 4); şi iarăşi: „Cel ce 
crede întru mine, precum a zis Scriptura - râuri de apă vie vor curge din 
pântecele lui" (In. 7, 38). 

Când ai tu izvoarele şi râurile cele duhovniceşti, spune-mi, te mai temi de 
arşiţa cea trupească ? Când este vorba de târg, unde este aşa de mare zgomot, aşa 
de cumplită înghesuială si aşa de nesilnică arşiţă, nu te aperi cu căldură, şi totuşi 
nu poţi zice, că în târg suflă numai vânt plăcut şi răcoros, iară aici în Biserică s-a 
strâns tot pripecul şi arşiţa. 

Mai degrabă este cu totul dimpotrivă, căci Biserica este podită cu pietre 
răcoroase, împotriva razelor soarelui ea este apărată prin ziduri şi acoperământ şi 
prin bolţi înalte, acolo, din contră, fiecare loc este expus razelor celor arzătoare 
ale soarelui, pe lângă aceea, acolo domneşte o înghesuială cumplită, mult fum şi 
praf, şi încă multe altele, care pricinuiesc greutăţi. Din aceasta vedem că astfel 
de pricinuiri şi dezvinovăţiri ale nevenirii la Biserică, precum le-am pomenit eu, 
trebuie a le însuşi lenevirii şi moleşirii sufletului care nu este încălzit de flacăra 
Sfântului Duh. 

Insă eu adresez vorba mea nu tocmai celor absenţi, ci mai vârtos vouă, 
care nu-i atrageţi aici, nu-i opriţi de la lenevirea lor şi nu-i faceţi să vină la 
această masă mântuitoare. Când slugile voiesc să săvârşească o lucrare 
împreună, cheamă pe toţi soţii lor; voi însă când aveţi să săvârşiţi o slujbă 
duhovnicească Domnului Dumnezeu, slujirea cea dumnezească, nu vă îngrijiţi 
de soţii voştri la slujire, ci-i lăsaţi a pierde acest mare câştig. Dar dacă ei nu 
voiesc? Va zice cineva: stăruieşte asupră-le, nu-i lăsa până ce vor voi! Dacă vor 
vedea că noi nu-i slăbim, ba necontenit îi zorim, vor voi şi ei. Dar toate acestea 
sunt numai o îndoială şi o dezvinovăţire de nimic. 

Câţi părinţi sunt aici care n-au cu dânşii pe copiii lor ? Nu poţi tu oare nici 
pe copiii tăi să-i aduci aici ? De aici înţelegem noi că mulţi lipsesc din această 
adunare nu numai pentru lenevirea lor, ci şi pentru că voi nu v-aţi făcut datoria. 

Dacă voi până acum nu aţi fost râvnitori la aceasta, trebuie să fiţi cu atât 
mai mult de acum înainte. Fiecare să aducă, de acum, la Biserică, împreună cu 
dânsul, pe vreunul dintre cei de aproape ai săi; tatăl să-şi aducă fiul, fiul pe tatăl 
său, bărbatul pe nevasta sa, femeia pe bărbatul său, stăpânul pe sluga sa, fratele 
pe frate, prietenul pe prieten; unul să încurajeze şi să îndemne pe altul a se arăta 



toţi aici. Ba nu numai pe prietenii noştri, ci încă şi pe vrăjmaşii noştri să-i 
invităm la această comună comoară ele norocire. Şi când vrăjmaşul va vedea 
această grijă a ta pentru mântuirea sufletului său, desigur îi va trece ura asupra 
ta. 

Zi celui ce nu voieşte să meargă la Biserică: nu te ruşinezi tu oare de 
jidovi, care cu aşa mare stricteţe păzesc sâmbăta lor şi chiar înaintea serii acelei 
zile se opresc de orice lucru ? Vineri, când soarele se pleacă spre apus, ei curmă 
toate afacerile, cumpărarea şi vânzarea încetează. Jidovii încă şi acum păzesc 
legea lor atât de curat, măcar că vremea ei a trecut şi măcar că ea nu le ajută, ci 
mai mult îi vătăma; iară tu, care de la umbră ai trecut la lumină şi te-ai 
învrednicit a vedea soarele dreptăţii, tu, care ai dreptul de cetăţenie al cerului, si 
căruia ţi s-a încredinţat adevărul, tu nu vei voi oare să arăţi o râvnă aşa de mare 
ca jidovii? 

Numai pe o mică parte a zilei te chemăm aici şi tu nu vei voi oare nici 
această mică parte să o întrebuinţezi spre ascultarea cuvântului lui Dumnezeu ? 
Spune-mi, ce iertare poţi tu nădăjdui ? Cu ce poţi tu oare să te dezvinovăţeşti 
temeinic şi cuviincios ? Este cu neputinţă, aşa cum este cu neputinţă ca cineva, 
fiind atât de leneş şi uşuratic de minte, să dobândească iertare, chiar de ar făptui 
el mii de treburi şi isprăvi pământeşti. 

Nu ştii tu că, dacă vei veni aici şi te vei ruga lui Dumnezeu, atunci 
treburile tale vor merge mai bine ? 

Tu ai multe griji vremelnice ! Tocmai de aceea vino aici, pentru ca prin 
părtăşia ta la această adunare să câştigi ajutorul lui Dumnezeu şi, liniştindu-te, 
iarăşi să te duci de aici. Tu vei câştiga atunci pe Dumnezeu întru ajutorul tău şi, 
susţinut de mâna cea cerească, nu vei mai fi biruit de duhurile cele rele. 

Dacă tu iei parte la rugăciunea Episcopului, părintelui nostru, şi la evlavia 
obştească, dacă auzi cuvântul lui Dumnezeu, dacă cu chipul acesta dobândeşti 
ajutorul cerului şi ieşi de aici înarmat cu aceste arme, atunci nici Satana nu te va 
mai putea vătăma, nici vreunul dintre oamenii cei înrăutăţiţi, a căror ocupaţie 
este de a jigni şi de a cleveti pe alţii. 

Iară dacă tu fără aceste arme te duci de la casa ta la târg, lesne vei putea fi 
biruit de toţi cei ce te pândesc. De aici vine că multe din afacerile noastre, atât 
private, cât şi publice, nu merg după dorinţa noastră; de aici vine că noi nu ne 
grijim înainte de toate de suflet şi de duh, ci nesocotim orânduiala, pradă 
treburilor celor lumeşti. De aici vine că toate merg aşa pe dos şi fără de 
rânduială, si domneşte o confuzie aşa de mare. 

Mai zic încă o dată, socotiţi ce durere mare trebuie să simtă sufletul meu, 
când gândesc că în sărbători toată cetatea de la sine şi fără invitare se 
grămădeşte aici; iară dacă a trecut sărbătoarea, nimeni nu mai vine aici, chiar de 
m-aş osteni şi i-aş invita toată ziua ? 

Aceasta cu adevărat mi-a pricinuit mult necaz, şi eu am zis în sine-mi: 
sfatul şi îndemnarea sunt zadarnice, voi faceţi toate numai din obicei, şi prin 
predicarea mea nu vă faceţi mai buni şi mai râvnitori. în sărbători veniţi aici 



mulţime, iară dacă a trecut sărbătoarea, atunci se vede că predica mea nu a adus 
nici un folos. 

Nu dovediţi voi oare cu acestea, că predica mea, întrucât va priveşte pe 
voi, este nefolositoare şi de prisos? 

Poate că noi pe mulţi i-am supărat cu cuvintele noastre. Dar tocmai cei 
leneşi nu prea iau la inimă dojana noastră, altminterea ar trebui ca ei să lepede 
uşurătatea minţii şi să se facă mai osârdnici. 

Spune mie, poţi tu oare trage din vreo afacere lumească atât de mare 
folos, pe câtă pagubă îţi aduce lipsirea de la Biserică ? Este cu neputinţă de a 
trage din vreo altă societate atâta folos, pe cât din această sfântă adunare. 

Tu gândeşti poate la sala judecăţii, la casa sfatului, sau la palatul împă- 
rătesc. Este adevărat, noi aici în Biserică nu dăm nimănui vrednicii şi dregătorii, 
comandamente ori altele asemenea; dar noi dăm aici o vrednicie, care este mai 
mărită decât cea împărătească; de fapt nu noi, ci harul lui Dumnezeu dă aici 
această vrednicie. Dar care este acea mare vrednicie pe care o primesc cei ce vin 
aici ? Ei se învaţă a birui patimile cele nebuneşti, a stăpâni poftele cele 
păcătoase, a învinge mânia, a înăbuşi zavistia şi a subjuga deşertăciunea. 

Un împărat, care sade pe tronul său împodobit cu coroană, nu este aşa de 
mărit ca omul la care mintea sade pe scaun, domneşte peste patimile cele înjosite 
şi se împodobeşte cu această putere precum cu o coroană mărită. Spune-mi, ne 
folosesc oare porfira şi hainele cele pompoase, si coroana cea înfrumuseţată cu 
pietre scumpe, dacă sufletul este robul patimilor? 

Ce ne foloseşte nouă a fi liberi şi mari, dacă partea cea mai însemnată a 
noastră, sufletul, suspină într-o robie înjositoare ? Precum nu ne foloseşte nouă 
nimic, când trupul nostru din afară pare sănătos iară înlăuntru îl ard frigurile, aşa 
nu ne ajută nouă stăpânirea cea pământească, ba chiar nici tronul cel împărătesc, 
când înlăuntru sufletul este sfâşiat de poftele cele sălbatice şi duhul este 
răsturnat de pe tronul stăpânirii de către patimi, încât se gârboveşte de silnicia 
lor şi tremură de năpădirile lor. 

Deci pentru ca să nu ni se întâmple una ca aceasta, de aceea aleargă la noi 
Profeţii şi Apostolii, din toate părţile, cu Sfintele Scripturi şi cu îndemnurile şi 
sfâtuirile lor domolesc patimile noastre, îmblânzesc sălbăticia poftelor noastre, 
ajutându-ne a ajunge la o domnie care este mai mărită decât o împărăţie. 

Pentru aceasta am zis eu că cel ce se depărtează de la slujirea de 
Dumnezeu şi se lipseşte de aceste sfâtuiri, singur se răneşte pe sine de moarte, 
vatămându-se însuşi mai mult decât orice altă vătămare ar putea să fie pe 
pământ. Dimpotrivă, cei ce vin aici trag mai mare folos decât de oriunde de 
aiurea, precum am arătat în curgerea cuvântării noastre. 

Legea lui Moise a zis: „Să nu te arăţi înaintea Domnului Dumnezeului tău 
deşert" (leş. 23, 15) Deci, dacă fără de jertfă nici la templul Vechiului Testament 
nu se putea merge, cu atât mai mult trebuie a aduce cu sine jertfa, când cineva se 
adună cu fraţii săi la slujirea de Dumnezeu cea creştinească. 



Iară jertfa, pe care cineva trebuie să o aducă cu sine, este mai mărită şi 
mai nobilă decât aceea din legea veche, căci aici omul are să aducă jertfă lui 
Dumnezeu propriul său suflet. 

Nu ştii că sunt păsări care ademenesc la sine pe altele ? Aşa să facem şi 
noi, căci cum ne vom putea noi oare dezvinovăţi, când animale necuvântătoare 
ademenesc la sine pe altele de felul lor, iară noi, care suntem înzestraţi cu minte 
şi cu judecată, să neglijăm oare o astfel de prinsoare ? 

De aceea eu vă zic: mergeţi pe la casele confraţilor voştri, aduceţi-i cu voi 
la maica noastră cea obştească, la Biserică. 

Nu este de ajuns să auzim; trebuie să şi facem. Ba încă ne atragem o 
pedeapsă mai mare, când noi măcar că de-a pururea auzim sfătuirile, dar nu 
facem ce se zice. Apostolul zice aşa: „Nu cei ce aud legea sunt drepţi la 
Dumnezeu, ci cei ce împlinesc legea vor fi îndreptaţi" (Rom. 2, 13). 

Aceasta în ce-i priveşte pe cei ce ascultă. Dar nici predicatorul nu are nici 
un folos de la cuvântarea sa, dacă purtarea lui nu corespunde învăţăturii sale şi 
dacă nu pune în concordanţă viaţa sa cu cuvântarea sa. 

Ascultă ce zice Psalmistul şi Apostolul. Psalmistul scrie: „Păcătosului i-a 
zis Dumnezeu: pentru ce tu povesteşti dreptăţile mele, şi iei aşezământul de lege 
al Meu prin gura ta, iară tu ai urât învăţătura" (Ps. 49, 17-18). 

Iar Apostolul Pavel aşa grăieşte către cei ce se îngâmfează pentru 
învăţătura lor: „Tu te bizuieşti a fi povăţuitorul orbilor şi lumină celor din 
întunerec, îndreptător celor fără de minte, învăţător celor neştiutori; dar pentru 
ce înveţi numai pe alţii, iară pe tine însuţi nu te înveţi?" (Rom. 2, 19-21). 

Deci, fiindcă mie predicarea, iară vouă ascultarea nimic nu ne folosesc, 
dacă nu facem ceea ce se zice, ba încă prin aceea mai mult se măreşte osânda 
noastră, de aceea noi să nu ascultăm numai în linişte cuvântul lui Dumnezeu, ci 
să-1 şi aplicăm în fapte. 

Este foarte bine când cineva de-a pururea aude cuvântul lui Dumnezeu; 
dar oricât de bine este aceasta, totuşi rămâne fără folos, dacă nu unim cu ea şi 
ascultarea, care împlineşte voia lui Dumnezeu. Aşadar, să nu veniţi aici în zadar 
şi fără roadă, ci precum eu de multe ori v-am rugat, şi nu voi înceta de a vă ruga, 
puneţi toată râvna voastră, spre a-i aduce aici pe fraţii voştri; îndemnaţi pe cei 
rătăciţi si daţi-le sfat bun, nu numai cu cuvintele, ci şi cu fapta, că învăţarea prin 
fapte este cea mai puternică. 

Chiar de nu ai vorbi, dar dacă la ieşirea ta din Biserică vei arăta celor ce 
au rămas afară de ea, prin aerul tău, prin căutarea ta, prin glas, prin mers şi prin 
toată fiinţa ta, folosul ce ai câştigat de la Biserică, chiar aceasta este de ajuns, 
spre a-i sfătui şi îndemna şi pe dânşii să vină la Biserică. Adică noi trebuie să 
ieşim din Biserică, aşa cum am ieşi din locul cel mai sfânt, aşa cum am ieşi chiar 
din cer, mai îndreptaţi, mai înţelepţi, mai serioşi şi mai legiuiţi în toate cuvintele 
şi faptele noastre. 

Când femeia pe bărbat, tatăl pe fiu, fiul pe tată, sluga pe stăpân, prietenul 
pe prieten şi vrăjmaşul pe vrăjmaş se vad astfel ieşind din Biserică, atunci toţi 



trebuie să recunoască de ce mare folos ne-am împărtăşit noi aici; ei trebuie să 
recunoască folosul acesta, când vor vedea că noi ne-am făcut mai blânzi, mai 
răbdători şi mai cucernici. 

Gândeşte numai la ce taine ai fost de faţă în Biserică, că tu aici ai fost în 
ceata Serafimilor, ai fost în rândul cetăţenilor cerului, ai cântat cu îngerii, ai 
vorbit cu Domnul întru rugăciune şi te-ai unit cu Hristos. 

Dacă noi înşine suntem într-o întocmire dreaptă, nu avem nevoie de vorbe 
multe ca să îndemnăm a veni la Biserică pe cei ce lipsesc, ci mai vârtos ei vor 
pricepe, din folosul cel mare de care ne-am împărtăşit, pierderea pe care ei au 
suferit-o, iar pe viitor se vor grăbi a veni şi ei la Biserică, ca să se împărtăşească 
la rândul lor de acest folos. 

Când ei chiar din cele din afară ale voastre vor vedea frumuseţea 
sufletului vostru, ei de ar fi oricât de nesimţitori, totuşi desigur se vor aprinde de 
dorul unei asemenea frumuseţi. De aceea noi să împodobim omul nostru cel 
dinlăuntru, iar ceea ce am auzit aici în Biserică, în afară de ea să le punem în 
lucrare ! Precum luptătorul dă dovadă la săvârşirea luptei de cele ce a învăţat în 
şcoala de gimnastică, aşa şi noi în afacerile vieţii trebuie să arătăm cele ce am 
învăţat aici în Biserică. Amin. 



Cuvânt la Sfânta şi Marea Joi 

„ Cel ce mănâncă trupul Meu şi bea sângele Meu, 
întru Mine petrece şi Eu întru el" 

(In. 6, 56) 

Despre Sfânta Cină 

Noi avem de gând a ne apropia de masa cea prea sfântă, care umple pe 
fiecare de o sfială cucernică. Să ne apropiem dară de ea cu o conştiinţă curată. 
Să nu fie aici vreun Iuda, care poartă în inimă înşelăciunea împotriva aproapelui 
său, să nu fie vreun înrăutăţit, care ascunde în sufletul său otrava prihanei. 

Aici se află de faţă însuşi Hristos, spre a găti pentru noi această masă, căci 
nu omul a putut să prefacă pâinea şi vinul în trupul şi în sângele lui Hristos, ci 
preotul stă acolo numai spre a înfăţişa pe Hristos şi a săvârşi rugăciunea; numai 
harul şi puterea lui Dumnezeu lucrează acea prefacere. „Acesta este trupul Meu" 
(Le. 22, 19). Aşa se rosteşte cuvântul, care aduce acea prefacere. Precum glasul 
acela, care a zis: „Creşteţi şi vă înmulţiţi, şi umpleţi pământul" (Fac. 1, 28), deşi 
era numai un cuvânt, dar a trecut în faptă, şi a înmulţit omenirea, aşa şi la Cina 
cea Sfântă glasul acesta al lui Dumnezeu înmulţeşte harul la toţi cei ce se 
împărtăşesc din ea cu vrednicie. 

De aceea să nu fie părtaş la această sfântă masă nici un făţarnic, nici un 
înrăutăţit, nici un răpitor, nici un hulitor, nici un învrăjbit, nici un zgârcit, nici un 
beţiv, nici un lacom de avere, nici un desfrânat, nici un pizmăreţ, nici un fur, nici 
unul cu răutatea ascunsă în inimă, ca nu cumva el însuşi să-şi atragă judecata, 
adică hotărârea osândirii. Iată, Iuda s-a împărtăşit cu nevrednicie din Cina cea 
tainică, şi apoi de acolo s-a dus şi a vândut pe Domnul. De aici tu trebuie să vezi 
că diavolul tocmai asupra acelora are stăpânire, care cu nevrednicie se 
împărtăşesc din această Sfântă Taină, şi că ei înşişi se aruncă într-o osândă încă 
mai mare. 

Eu aceasta o zic nu pentru a vă înspăimânta de această sfântă masă, ci 
pentru a vă face mai cu luare aminte. Adică, precum hrana cea trupească, intrând 
într-un stomac bolnav, mai mult sporeşte boala, aşa hrana cea sufletească, 
gustându-se cu nevrednicie, mai mult măreşte răspunderea şi osânda. De aceea 
vă conjur să nu ascundem în sufletul nostru nici un gând păcătos, ci să curăţim 
inima noastră, căci noi suntem Biserica lui Dumnezeu, dacă facem aceasta! Aşa, 
să curăţim sufletele noastre, şi să facem aceasta curând. 

Cum şi în ce chip ? - întrebi tu. Iată cum: dacă tu ai ceva împotriva 
vrăjmaşului tău, stârpeşte mânia şi curmă duşmănia, pentru ca la această masă să 
dobândeşti iertarea păcatelor tale. Tu te apropii de jertfa cea prea sfântă, cea 
înaltă. Hristos este aici Cel jertfit. Socoteşte, deci, pentru ce Hristos S-a adus pe 
Sine jertfă ? El a pătimit de bună voie, pentru ca să surpe zidul ce era între 



Dumnezeu şi oameni, să împace cerul şi pământul, iar pe tine, din vrăjmaş lui 
Dumnezeu, să te facă iarăşi soţ al îngerilor. 

Hristos a dat viaţa Sa pentru tine, iară tu nu voieşti să curmi vrăjmăşia 
contra aproapelui tău ? Cum poţi tu aşa să te apropii de masa păcii ? 

Domnul nu a pregetat pentru tine a răbda toate patimile, iar tu pregeţi a 
te lepăda de mânia ta! 

Gândeşte, însă, că dragostea este rădăcina, izvorul şi muma a tot binele. 

Dar pentru ce nu voieşti tu să ierţi ? 

„M-a mâhnit foarte adânc, zici tu, mi-a făcut o nedreptate înmiită, m-a 
adus chiar la primejdie de viaţă". 

Dar ce sunt toate acestea ? El, totuşi, nu te-a răstignit, ca jidovii pe 
Domnul! Dacă tu nu ierţi mâhnirea pricinuită ţie de aproapele tău, nici Tatăl cel 
ceresc nu-ţi va ierta ţie păcatele tale; şi cu ce conştiinţă vei putea tu să te rogi şi 
să zici: „Tatăl nostru, care eşti în ceruri, sfinţească-se numele Tău", şi celelalte 
mai departe? 

Hristos tocmai pentru mântuirea oamenilor a dat însuşi sângele Său, pe 
care aceştia l-au vărsat. Ce poţi tu să faci, care să se asemene cu aceasta ? 

Când, tu nu ierţi pe vrăjmaşul tău, strici nu atât lui, cât ţie însuţi, gătindu- 
ţi pentru ziua cea viitoare a Judecăţii o osândă veşnică. 

Căci Dumnezeu de nimenea nu se îngreţoşază aşa de tare şi pe nimenea 
nu osândeşte aşa de mult ca pe cel ce rămâne neîmpăcat, a cărui inimă este 
umflată de mânie şi aprinsă ele izbândire. 

Ascultă, numai, ce zice Domnul: „Când aduci darul tău la altar, şi acolo îţi 
vei aduce aminte că fratele tău are ceva asupra ta, lasă darul tău înaintea altarului 
şi mergi de te împacă mai întâi cu fratele tău; apoi, venind, adu darul tău" (Alt. 
5, 23-24). 

Ce zici ? Trebuie oare eu să las darul şi jertfa ? Desigur, aceasta este jertfa 
păcii, iar dacă tu nu năzuieşti la pace, părtăşia ta la jertfă nu-ţi aduce nici un 
folos. 

Aşadar, dobândeşte mai întâi pacea, apoi vei putea să tragi şi folosul de 
la jertfă. Pentru pace este întemeiată această jertfă, căci pentru aceasta a venit 
în lume Fiul lui Dumnezeu, pentru ca iarăşi să împace neamul omenesc cu 
Tatăl, precum zice Pavel: „Acum El a împăcat toate şi a nimicit vrajba pe 
cruce" (Col. I, 22; Efes. 2, 16). Şi El însuşi nu numai că a venit ca să 
întemeieze pacea, ci ne şi fericeşte pe noi, dacă vom face şi noi la fel, când 
zice: „Fericiţi făcătorii de pace, că aceia fiii lui Dumnezeu se vor chema" (Mt. 
5, 9). 

Deci, precum a făcut Hristos, Fiul lui Dumnezeu, aşa fă şi tu acum, pe cât 
este aceasta omului cu putinţă, căutând a face pace ţie şi aproapelui tău. 

Dragostea este cea mai mare între faptele cele bune, pentru aceea Hristos 
pe împăciuitori îi numeşte „fii ai lui Dumnezeu"; şi pentru aceea El, în 
cuvântarea cea pentru lăsarea jertfei la altar, a pomenit numai de împăcarea cu 
aproapele. 



Gura ta primeşte acum trupul Domnului. De aceea păstrează limba ta 
curată de vorbele cele de ruşine şi semeţe, de batjocură şi de hulire; căci este 
foarte pierzător de a întrebuinţa la ocară şi batjocură şi la vorbe nebuneşti limba 
care a fost părtaşă acestor prea Sfinte Taine. 

Nu pângări cinstea pe care Dumnezeu ne-a dat-o în Cina cea Sfântă, ca ea 
să nu se facă pentru tine o mai mare răspundere şi păcat. Dar tu primeşti Taina 
cea Sfântă nu numai cu gura, ci şi cu inima; de aceea, să nu gândeşti rele şi 
viclenie asupra aproapelui tău, ci ţine sunetul tău curat de toată răutatea. 

Aş putea, iubiţilor, să vă vorbesc mai mult despre aceasta, dar şi cele ce s- 
au zis ajung pentru cei ce au primit întru sine sămânţa cucerniciei, cu luare 
aminte şi cu pricepere, dornici să urmeze celor zise. Aşadar, vă rog neîncetat să 
gândiţi la aceste cuvinte şi de-a pururea să vă aduceţi aminte de această sfântă 
unire, pe care o săvârşim noi acum, la masa Domnului! 

Aici sufletele noastre se curăţesc şi toţi ne facem mădulare ale lui Hristos; 
căci aici este un trup căruia toţi ne facem părtaşi. 

Aşa, prin aceasta, noi ne facem un trup, ca sfânta dragoste cea întru 
Hristos să lege toate sufletele noastre. 

Dacă vom face aceasta, atunci putem să gustăm hrana cea sfântă cu o 
siguranţă îmbucurătoare si ne vom face locaşuri ale păcii celei agonisite de 
Hristos. 

Dimpotrivă, dacă ne lipseşte împăcarea, atunci, de am avea mii de fapte 
bune, toate acelea vor fi deşarte şi zadarnice. 

Când Hristos S-a înălţat la Tatăl, în loc de bogăţie şi mărire, a lăsat uceni- 
cilor Săi altă moştenire, prin cuvintele: „Pacea Mea dau vouă, pacea mea las 
vouă" (In. 14, 27). însă ce bogăţie şi ce comoară poate să fie mai mare şi mai 
scumpă decât pacea lui Hristos, care este un bine negrăit, pe care nu-1 poate 
cuprinde cu desăvârşire nici o minte omenească ? 

Fiindcă si profetul Zaharia ştia acestea şi vedea ce mare nelegiuire este 
ne-pacea, de aceea a zis: „Ascultă poporul meu, fiecare să grăiască adevăr cu 
aproapele său şi nimenea să nu amintească întru inima sa jignirile suferite de la 
aproapele; fugiţi de cuvintele cele mincinoase şi nu veţi vedea moartea [cea 
sufletească], zice Domnul" (Zah. 8, 16-17). El vrea să zică: De veţi fi mincinoşi 
şi neîmpăcaţi, de veţi jura jurăminte mincinoase şi veţi uita poruncile mele, veţi 
muri (adică sufletele voastre se vor osândi). 

Deci, iubiţilor, ştiind noi toate acestea, să părăsim orice mânie, să ţinem 
pacea unii cu alţii, să smulgem rădăcina răutăţii, să curăţim conştiinţa noastră, să 
ne împărtăşim de înfricoşatele taine ale Sfintei Cine cu blândeţe şi cu bunătate, 
să ne apropiem de masa cea sfântă cu umilinţă, cu smerenie, cu frică şi cu 
lacrimi pentru păcatele noastre, pentru ca induratul Dumnezeu, privind din cer 
simţămintele noastre cele paşnice, dragostea noastră cea nefăţarnică şi 
conglăsuirea noastră cea frăţească, să ne facă părtaşi tuturor bunătăţilor celor 
făgăduite, prin harul si iubirea de oameni a Domnului nostru Iisus Hristos, 



căruia împreună cu Tatăl şi cu Sfântul Duh se cuvine lauda şi închinăciunea în 
vecii vecilor ! Amin. 



Cuvânt la Sfânta şi Marea Vineri 

„Părintele Meu, de este cit putinţă, treci de la Mine paharul acesta; 
însă nu precum voiesc Eu, ci precum Tu voiesti" 

(Mt. 26, 39) 



Eu cred că mulţi se întreabă pentru ce Hristos a grăit aceste cuvinte; si cei 
necredincioşi vor răstălmăci aceste cuvinte, spre a întinde cursă fraţilor noştri 
celor mai slabi. Deci pentru ca noi atât năvălirea acelora să o respingem, cât si 
pe fraţii noştri săi scăpăm de nelinişte şi de strâmtoare, să observăm aceste 
cuvinte mai de aproape, să ne oprim la tâlcuirea acestui loc şi să pătrundem în 
înţelesul lui cel adânc. 

Căci citirea şi audierea cuvintelor nu ajută la nimic, dacă ele nu se şi 
pricep încă şi vistiernicul acela al împărătesei Candakiei citea, dar cât îi lipsea 
ucenicul lui Hristos, care să-i tâlcuiască cele citite, el nu înţelegea. Ca nu acelaşi 
lucru să vi se întâmple si vouă, fiţi cu băgare de seamă la cuvintele noastre, 
aţintiţi-vă priceperea voastră şi primiţi cuvântarea mea cu suflet plin de luare 
aminte şi râvnitor. Ochiul vostru să se uite cu agerime, duhul vostru să fie aţintit 
şi sufletul vostru să se curăţească de toate grijile cele pământeşti, pentru ca noi 
să nu aruncăm cuvântul lui Dumnezeu în spini, nici pe piatră şi nici pe cale, ci să 
cultivăm un ogor gras şi roditor, spre dobândirea unui seceriş bogat. 

Dacă veţi asculta cuvintele mele aşa, veţi înlesni lucrarea mea, iar voi 
înşivă fără osteneală veţi afla cele despre vă vorbesc. Ce zice locul din Biblie, 
care astăzi ne preocupă ? „Părinte, de este cu putinţă, treacă de la Mine paharul 
acesta". 

Ce va să zică el cu aceasta ? Noi trebuie să dăm înţelesul cuvintelor, 
înainte de a le tâlcui mai departe. Aşadar, ce voieşte el să zică ? Voieşte să zică: 
„Părinte, de este cu putinţă, treacă de la mine". 

Ce zici tu ? Prin urmare, nu ştia El, oare, de este aceasta cu putinţă sau nu 
? Cine cutează a adeveri aceasta despre Hristos, măcar că cuvintele par a 
însemna aceasta ? însă nu trebuie să ne agăţăm de un cuvânt, ci să pătrundem în 
înţelesul, în scopul celui ce vorbeşte, să învăţăm a cunoaşte pricina şi timpul 
grăirii sale, şi toate acestea a le combina, spre a descoperi înţelesul cel ascuns. 
Dar cum putea înţelepciunea cea veşnică şi negrăită, cum putea Cel ce cunoaşte 
pe Tatăl, precum Tatăl cunoaşte pe Fiul, cum se putea ca Acesta să nu ştie de 
trebuie a pătimi sau nu? O astfel de ştiinţă, că cineva trebuie a pătimi, negreşit, 
nu este mai însemnată şi mai înaltă decât ştiinţa înţelepciunii celei lăuntrice şi a 
firii lui Dumnezeu, pe care numai singur Fiul le cunoaşte cu desăvârşire. El zice 
aşa: „Precum Tatăl Mă cunoaşte pe Mine, şi Eu cunosc pe Tatăl" (In. 10, 15). 
Dar ce vorbesc eu despre Unul-Născut Fiu al lui Dumnezeu ? Chiar profeţilor nu 
le era necunoscut, de trebuia să pătimească Iisus sau nu, ci ei au spus mai 



înainte, foarte lămurit si hotărât, că aceasta trebuia să se întâmple cu toată 
siguranţa. Ei au ştiut şi au predicat că Hristos va fi răstignit, pentru ce se va face 
aceasta şi ce binecuvântare va curge de aici pentru omenire, că El se va îngropa, 
dar va învia; a ştiut vânzarea Iudei, judecata cea nedreaptă şi celelalte, toate 
acestea descriindu-le întocmai. Şi Acela care a trimis pe profeţi şi le-a poruncit 
să vestească toate acestea, El însuşi să nu le fi ştiut oare ? Ce om cu judecată va 
zice aceasta ? Aşadar, tu vezi că acele cuvinte nu trebuie cineva să le înţeleagă 
cu uşurinţă. 

Dar nu numai partea aceasta dintâi a cuvintelor acelora dă de gândit, ci şi 
graiurile următoare, încă şi mai mult. El zice: „De este cu putinţă, treacă de la 
Mine paharul acesta". Aşadar, se pare că nu numai că nu ştia de este aceasta cu 
putinţă sau nu, ci pare încă a se feri de moartea cea de pe cruce. Căci cuvintele 
Sale par a avea acest înţeles: „De este iertat, aş voi să scap de cruce şi de 
moarte". Si cu toate acestea, când Petru, căpetenia Apostolilor, zisese lui 
Hristos: „Milostiv fii Ţie, Doamne, să nu fie Ţie una ca aceea, ca să fii omorât" 
(Mt. 16, 22), El 1-a mustrat cu cuvinte foarte aspre, zicându-i: „Du- te de aici, 
satano, că sminteală îmi eşti; că nu cugeti cele ce sunt ale lui Dumnezeu, ci cele 
ce sunt ale oamenilor" (Mt. 16, 23). 

Nu demult, Hristos fericise pe Petru pentru mărturisirea lui (Mt. 16, 17), 
iară gândirea de a nu fi răstignit I se păruse Lui aşa de nebunească, încât pe 
Apostolul, pe care îl fericise şi căruia îi dăduse cheile împărăţiei cerului, acum îl 
numeşte Satană, căci a zis: „Milostiv fii Ţie, Doamne, şi să nu se întâmple Ţie 
moarte pe cruce". Cum oare să nu voiască acum a fi răstignit Acela, care aşa de 
tare mustrase pe ucenicul Său şi aşa de aspru îl înfruntase, pentru că îi zisese: 
„Să nu te răstigneşti?". Şi cum putuse El, în pilda despre păstorul cel bun, să 
pună ca o faptă bună, de căpetenie, moartea Sa pentru oi ? El a zis aşa: „Eu sunt 
păstorul cel bun; iară păstorul cel bun îşi pune viaţa pentru oi" (In. 10, 11). 

Şi apoi adaugă la aceasta: „Iară năimitul, care nu este păstor, lasă oile şi 
fuge, când vede lupul venind". Dacă însuşirea păstorului cel bun este de a-şi 
pune viaţa, precum însuşirea nămitului este "de a nu face aceasta, apoi cum pu- 
tea tocmai Cel ce S-a numit pe Sine păstor bun să se roage a scăpa de moarte? 
Cum a putut El să zică: „Eu [sufletul] de la Mine însumi îl pun" (In. 10, 18)? 
Dacă pui tu sufletul tău propriu, de bună voie, cum poţi ruga pe altul să te apere 
de moarte ? încă şi în alt loc zice Hristos: „Pentru aceasta Tatăl Mă iubeşte, că 
Eu îmi pun sufletul Meu, ca iarăşi să-1 iau" (In. 10, 17). Iară dacă El nu voieşte 
a se răstigni, ci se fereşte şi roagă de aceasta pe Tatăl, apoi tocmai pentru 
aceasta, cum poate el să fie iubit de Tatăl ? 

Dragostea purcede tocmai din conglăsuirea voinţelor. Şi dacă Hristos nu 
ar fi voit să se răstignească, cum putea Pavel să zică: „Umblaţi întru dragoste, 
precum şi Hristos v-a iubit pe voi şi S-a dat pe Sine la moarte pentru noi" 
(Efes.5, 2)? însuşi Hristos zice că El voieşte să se răstignească: „Părinte venit-a 
ceasul, preamăreşte pe Fiul Tău" (In. 17, 1). Prin preamărire înţelege El 
răstignirea. Dacă El altădată ruga moartea de la Tatăl, cum de se fereşte El acum 



de dânsa ? Iară cum că prin preamărire înţelege El răstignirea, ascultă ce zice de 
aceasta Evanghelistul Ioan: „încă nu era Duh Sfânt, că încă nu se preamărise 
Hristos" (In. 7, 39). înţelesul acestor cuvinte este acesta: Harul lui Dumnezeu nu 
se dăduse, căci mânia lui Dumnezeu nu se ridicase deasupra oamenilor şi Hristos 
nu mersese încă la moartea cea de pe cruce. Adică crucea a stârpit mânia lui 
Dumnezeu asupra oamenilor, a lucrat împăcarea, a prefăcut pământul în cer, a 
unit pe oameni cu îngerii, a dărâmat tăria morţii, a surpat puterea diavolului, a 
stârpit puterea păcatului, a eliberat lumea din rătăcire, a reîntors adevărul, a 
speriat duhurile cele rele, a dărâmat capiştele idoleşti, a răsturnat jertfelnicele 
lor, a mânat fumul jertfelor, a sădit fapta cea bună şi a întemeiat bisericile. 

Crucea este voinţa Tatălui, cinstea Fiului, bucuria Sfântului Duh, dar şi 
mărirea Sfântului Pavel, care zice: „Să nu fie mie a mă lăuda, fără numai în 
crucea Domnului nostru Iisus Hristos" (Gal. 6, 14). 

Crucea este mai luminoasă decât soarele si mai strălucită decât razele 
soarelui. Chiar de s-ar întuneca soarele, crucea totuşi străluceşte; şi soarele se 
întunecă, pentru că se covârşeşte de sclipirea crucii. Crucea a rupt zapisul ce era 
asupra noastră (Col. 2, 14), a nimicit temniţa morţii şi ne-a dat cea mai 
desăvârşită dovadă de dragoste a lui Dumnezeu: „Căci aşa a iubit Dumnezeu 
lumea, încât pe Unul-Născut Fiul său L-a dat, ca tot cel ce crede în El să nu 
piară" (In. 3, 16). Şi Pavel zice: „Fiind noi vrăjmaşi, ne-am împăcat cu 
Dumnezeu prin moartea Fiului Său" (Rom. 5, 10). 

Crucea este o tărie nebiruită, o pavăză neînvinsă, siguranţa bogaţilor, 
norocirea săracilor, ocrotirea celor prigoniţi, înarmarea celor năpădiţi, liberarea 
de patimi, temelia faptei celei bune, semnul cel mărit si minunat. Crucea iarăşi a 
deschis raiul, a vârât într-însul pe tâlharul şi a introdus în cer neamul omenesc, 
care era aproape să se prăpădească, nici măcar de pământ nefiind vrednic. Aşa 
de multe bunătăţi ni s-au împărtăşit şi ni se vor împărtăşi prin cruce, şi Hristos să 
nu fi voit să se răstignească ! Spune-mi, cine ar putea adeveri aceasta ? Iară dacă 
El, într-adevăr, n-ar fi voit să se răstignească, cine l-ar fi silit, cine l-ar fi nevoit 
? Pentru ce oare a trimis El înainte pe Profeţi, ca să prevestească că El se va 
răstigni, şi că El voieşte aceasta; pentru ce i-a trimis înainte, dacă El nu voia să 
pătimească ? Si pentru ce a numit el crucea „pahar", dacă nu avea plăcere de 
dânsa? Căci prin aceste cuvinte El arată cât de mult doreşte crucea. Adică 
precum cel însetat pofteşte un pahar, tot aşa dorea El răstignirea. De aceea a zis 
El: „Eu doar am dorit să mănânc cu voi aceste paşti" (Le. 22, 15). Şi El a zis 
aceasta nu fără temei, ci pentru că după cină îl aştepta răstignirea. 

Deci cum putea Acela, care numise răstignirea preamărire şi pedepsise pe 
Apostolul Său pentru că voia să-L oprească de la moarte, cum putea Acela, care 
prin pilda păstorului celui bun arătase lămurit că va merge la moarte pentru oile 
Sale, care declarase că avea aşa mare dor de dânsa şi că se duce la moarte de 
bună voie, cum putea El să se roage ca să nu-1 atingă moartea ? Dacă El însuşi 
n-ar fi voit să moară, nu s-ar fi putut oare împiedica vrăjmaşii Lui de la 
prigonirea lor ? Dar tu vezi că El de bună voie merge întru întâmpinarea lor. Şi 



când ei L-au întâlnit. El i-a întrebat: „Pe cine căutaţi!". Ei l-au răspuns : pe Iisus. 
Şi El a zis către dânşii: „Eu sunt"; atunci ei s-au ferit şi au căzut la pământ (In. 
17, 4-6). Aşadar, după ce El mai întâi i-a lovit cu orbire şi le-a arătat că El putea 
scăpa, atunci S-a predat pe Sine lor, pentru ca tu să vezi că nu prin silă sau de 
nevoie, sau prin puterea prigonitorilor Săi, ci de bună voie şi nesilit a răbdat 
acestea, precum cu mult mai înainte se hotărâse. Pentru aceea profeţii au fost 
trimişi înainte, pentru aceea patriarhii au prevestit aceasta şi pentru aceea crucea 
cu mult mai înainte a fost arătată si preînchipuită, prin cuvinte şi prin fapte. 

Cu toate acestea, ceea ce acum urmează în cuvintele lui Hristos, ne pune 
pe gânduri şi mai mult. Adică, după ce Hristos a zis: „De este cu putinţă, treacă 
de la Mine paharul acesta", El adaugă: „însă nu precum voiesc Eu, ci precum Tu 
voiesti". Aici, chiar după literă, se întâlnesc două voinţe. Tatăl voind ca El să fie 
răstignit, iară El nu. Noi vedem în toate celelalte locuri ale Sfintei Scripturi că 
Hristos de-a pururea voieşte la fel cu Tatăl, de-a pururea este în conglăsuire cu 
Dânsul. Căci când El zice: „Părinte, păzeşte-i pe dânşii, ca să fie una, precum si 
Noi una suntem" (In. 17, 1 1), El cu aceasta nu zice alta decât că voinţa Tatălui şi 
a Fiului sunt cu desăvârşire asemenea. Si când zice: „Graiurile, care Eu le 
grăiesc, nu de la Mine le grăiesc, ci Tatăl este Cel ce grăieşte întru Mine" (In. 
14, 11), iar prin aceasta arată aceeaşi. Când zice: „Eu de la Mine însumi nu am 
venit" (In. 7, 28) şi: „Nu pot Eu să fac de la Mine nimic" (In. 5, 30), El nu 
voieşte să zică că n-are putere la aceasta, ci voieşte a arăta lămurit că în vorbele, 
faptele si în toate lucrurile voia Lui şi a Tatălui sunt cu desăvârşire deopotrivă. 

Căci cuvintele: „Eu nu grăiesc de la Mine" arată nu lipsa de putere, ci 
conglăsuirea lui cu Tatăl. De unde însă vine că El acum zice: „Nu precum voiesc 
Eu, ci precum Tu voiesti"; pentru ce oare Mântuitorul lumii zice aşa ? Vă rog să 
fiţi cu mare băgare de seamă. Era foarte greu de a crede în întruparea Fiului lui 
Dumnezeu. Această covârşire a iubirii Sale de oameni şi mărimea pogorârii Sale 
erau înspăimântătoare, cerându-se multe dovezi pentru ca ele să fie socotite 
adevărate. Căci gândeşte, numai, ce va să zică a auzi şi a afla că Dumnezeu cel 
negrăit şi netrecător, care nu se poate cuprinde cu mintea, nu se poate vedea cu 
ochii şi nu se poate pipăi, Acela „în mâna căruia sunt marginile pământului" (Ps. 
94, 4), care „caută spre pământ şi- 1 face a se cutremura, Cel ce se atinge de 
munţi şi ei fumegă" (Ps. 103, 32), a cărui strălucire, chiar când ei se pogoară, nu 
o pot suporta heruvimii, ci îşi acoperă feţele cu aripele lor, că Acesta care este cu 
mult mai înalt decât toate gândurile şi decât toate cugetele, întrecându-i pe 
îngeri, pe Arhangheli şi pe toate puterile cereşti, să voiască a se face om şi să 
primească trupul cel format din pulbere, să intre în pântecele fecioarei şi să 
petreacă acolo nouă luni, a se adăpa la pieptul ei si a suferi toate întâmplările 
omeneşti - nu este oare aceasta de cea mai mare mirare ? Iară pentru că ceea ce 
avea să facă era atât de miraculos şi neobişnuit, încât mulţi n-ar fi putut crede, de 
aceea Dumnezeu a trimis mai întâi pe profeţi ca să prevestească aceasta; şi a 
profeţit încă Patriarhul Iacov, când a zis: „Din vlăstare fiul meu te-ai înălţat, te- 
ai culcat şi ai adormit ca un leu" (Fac. 49. 9). încă şi Isaia a zis despre Dânsul; 



„Iată fecioara va zămisli şi va naşte fiu, şi se va chema numele lui Emanoil" (îs. 
7, 14). Şi în alt loc zice el: „Văzutu-1-am ca un prunc şi ca o rădăcină pe pământ 
însetat" (îs. 53, 2). încă şi David a vorbit despre venirea Lui în trup prin 
cuvintele: „Pogorî-se-va ca ploaia pe lână si ca picătura ce cad pe pământ" (Ps. 
72, 6), pentru că El a intrat în pântecele mumei sale fără a fi fost băgat în seamă 
şi fără vuiet. 

Insă toate aceste prevestiri ale înomenirii Sale nu erau încă de ajuns, ci 
pentru ca El să fie socotit om cu adevărat, s-a supus la toate cele omeneşti. De 
aceea nu s-a înfăţişat El deodată ca om crescut, ci s-a născut şi s-a nutrit de 
mumă- Sa, a crescut şi a sporit, pentru ca prin toate acestea să fie crezută 
omenirea Lui cea adevărată. Ba încă nu s-a oprit la această dovadă, ci a suferit 
cu trupul Său toate slăbiciunile firii omeneşti, a însetat şi a flămânzit, a dormit şi 
a ostenit, ba a mers şi la cruce şi a pătimit atât de mult, pe cât poate vreun om 
pătimi. 

De aceea a căzut de pe faţa Lui sudoarea ca picăturile de sânge, pentru 
aceea s-a întristat si s-a descurajat. Deci, precum El flămânzea si ostenea, dor- 
mea si mânca şi bea, tot aşa şi pregeta a muri, şi prin aceasta a arătat adevărata 
Sa omenire; căci dragostea către viaţă este sădită în firea omenească. Aşadar, 
spre a arăta că trupul, pe care El 1-a luat, nu este nălucire, nici părere, de aceea 
El a pus la iveală înaintea noastră patimile Sale. 

Acesta este un temei. Afară de aceasta, pot să vă mai aduc şi un altul, care 
este tot aşa de însemnat; care este acesta ? Hristos a voit să înveţe pe oameni 
toate faptele cele bune. Iară cine voieşte să dea învăţătură dreaptă, trebuie să 
înveţe nu numai prin cuvinte, ci şi prin fapte. Aceasta este învăţarea cea mai 
bună. Când cârmaciul stă lângă învăţăcelul său, arătându-i cum să ţină cârma, 
uneşte vorba cu exemplul; el nu numai vorbeşte, nici numai lucrează, ci le 
uneşte amândouă. La fel face şi zidarul. Pune pe învăţăcelul său lângă sine şi îi 
arată, prin cuvânt şi prin faptă, cum trebuie să zidească. Tot aşa fac şi ceilalţi 
meşteri, învăţarea şi exemplul sunt pretutindeni legate la un loc. Deci, fiindcă 
Hristos a venit ca să ne înveţe toate faptele cele bune, de aceea El învăţa ce 
trebuie a face şi totodată şi El însuşi făcea; căci El zice aşa: „Cine va face şi va 
învăţa aşa, acela mare se va chema întru împărăţia cerului" (Ml. 5, 19). 

Iată, El voia ca noi să fim smeriţi şi blânzi, şi a învăţat aceasta cu 
cuvintele, însă El a învăţat aceasta şi prin faptele Sale, căci după ce a zis: 
„Fericiţi cei săraci cu duhul, fericiţi cei blânzi" (Mt. 5, 3-4), a arătat prin faptele 
Sale cum trebuie a împlini această datorie. El a luat fota, s-a încins cu dânsa şi a 
spălat picioarele ucenicilor Săi (In. 13, 4-5). Ce a putut să fie asemenea acestei 
smerenii? Aşadar, El a învăţat această faptă bună nu numai cu cuvântul, ci şi cu 
fapta. Tot aşa a arătat El cu fapta blândeţea şi păciuirea Sa. Cum? El a fost lovit 
peste faţă de sluga arhiereului, dar zis numai atâta: „De am grăit rău, 
mărturiseşte de rău, iară de am grăit bine, de ce Mă baţi ?" (In. 18, 23). 

El a poruncit a ne ruga pentru vrăjmaşi, dar iarăşi ne-a învăţat şi aceasta 
prin faptele sale. Căci când spânzura pe cruce, a zis: „Părinte, iartă-le lor, că nu 



ştiu ce fac" (Le. 23, 34). Aşadar, precum El ne-a poruncit nouă să ne rugăm 
pentru vrăjmaşi, aşa s-a rugat şi El însuşi, măcar că şi fără de aceasta El putea 
să-i ierte, prin propria Sa putere. 

Iarăşi a poruncit El să facem bine celor ce ne urăsc, să binecuvântăm pe 
cei ce ne clevetesc. Si aceasta a făcut-o cu fapta, izgonind demonii din iudei, 
măcar că ei îl huleau, ca şi cum ar fi El însuşi cuprins de demon. El grămădea 
binefacerile asupra prigonitorilor Săi şi a introdus în împărăţia cerului pe cei ce 
au voit să-L răstignească. Mai departe zice El către ucenicii Săi: „Să nu purtaţi la 
brânele voastre nici aur, nici argint, nici aramă" (Mt. 10, 9); şi El a împlinit şi 
aceasta, precum singur zice despre Sine: „Vulpile au vizuini şi păsările cerului 
cuiburi, iară Fiul Omului nu are uncie să-Şi plece capul" (Mt. 8, 20). 

El ne-a învăţat şi cum să ne rugăm. Apostolii au zis către Dânsul: 
„Doamne, învaţă-ne să ne rugăm" (Le. 11, 1); şi de aceea El însuşi se ruga, 
pentru Ca ei să înveţe de la Dânsul a se ruga. El însă trebuia să le arate lor nu 
numai că trebuia a se ruga, ci încă şi cum să se roage. De aceea, El le-a dat şi 
formula rugăciunii: „Tatăl nostru, carele eşti în ceruri" şi celelalte. Fiindcă El 
ne-a poruncit a ne ruga: „si nu ne duce în ispită", adică în primejdie, ne învaţă 
aceasta însuşi şi cu fapta, când zice: „Părinte de este cu putinţă, treacă de la 
Mine paharul acesta", prin care învaţă pe toţi credincioşii a nu se arunca singuri 
în primejdii, ci a aştepta năpădirea vrăjmaşilor, iar atunci a arăta toată bărbăţia. 
Ei nu trebuie a se grăbi înşişi şi a se expune primejdiei. 

Aşadar, fiindcă El voia să înveţe pe ucenicii Săi a se ruga, se roagă şi El 
însuşi, după firea Sa cea omenească, nu însă după cea dumnezeiească. Iară ca 
om s-a rugat El, pentru ca să ne înveţe că trebuie să ne rugăm pentru izbăvirea 
noastră din primejdii. Iară dacă izbăvirea noastră va fi cu neputinţă, atunci să 
respectăm hotărârea cea dumnezeiească. De aceea a zis El: „însă nu precum 
voiesc Eu, ci precum voieşti Tu". Aceasta nu trebuie a se înţelege ca şi cum El ar 
avea altă voinţă decât Tatăl; şi cuvintele acestea trebuie să fie învăţătură pentru 
oameni, ca ei, chiar când sunt în necaz şi în primejdie, când tremură şi nu le 
place a muri, totuşi trebuie să supună voinţa lor voinţei Lui Dumnezeu. Pavel 
ştia aceasta şi a şi împlinit-o. El a rugat pe Domnul ca să depărteze ispitele de la 
dânsul şi a zis: „De trei ori pe Domnul am rugat" (II Cor. 12, 8), dar fiindcă 
aceasta nu era voia Domnului, el a adăugat: „de aceea binevoiesc întru 
neputinţă, în nevoi şi în prigonire" (II Cor: 12, 10). Voiesc să vă spun aceasta 
mai lămurit. 

Pavel era înconjurat de multe primejdii şi s-a rugat ca să se mântuiască de 
dânsele. Dar a auzit cum Dumnezeu i-a zis: „Destul îţi este harul Meu, că 
puterea Mea întru neputinţe se săvârşeşte" (II Cor. 11,9); şi după aceea el a ştiut 
care era voia lui Dumnezeu, supunându-şi voia sa voii lui Dumnezeu. 

Aşadar, Hristos amândouă acestea ne-a învăţat prin rugăciunea Sa, să nu 
ne aruncăm înşine în primejdii, ci să ne rugăm pentru depărtarea primejdiei. 
Dacă ea totuşi ne-a ajuns, să o întâmpinăm cu bărbăţie şi cu răbdare şi să 
supunem voinţa noastră voinţei lui Dumnezeu. Deci, ştiind noi acestea, să ne 



rugăm, ca să nu cădem în ispită: iară dacă am căzut în ea, să cerem de la 
Dumnezeu răbdare şi putere şi totdeauna să supunem voinţa noastră voinţei Lui. 
Atunci vom petrece viaţa aceasta de acum în linişte şi vom dobândi bunătăţile 
cele viitoare; cărora fie să ne învrednicim prin harul şi iubirea de oameni a 
Domnului nostru Iisus Hristos. căruia împreună cu Tatăl şi cu Duhul Sfânt se 
cuvine lauda, acum şi pururea şi în vecii vecilor ! Amin. 



Cuvânt la Sfânta şi Marea Joi 

Despre vânzarea săvârşită de Iuda 

Timpul de faţă ne aduce aminte a vorbi de grozava crimă a celui ce a 
vândut pe Hristos Domnul, în ziua de astăzi Iisus fu predat de ucenicul Său în 
mâinile iudeilor, însă voi, care auziţi aceasta, nu vă tânguiţi pentru Iisus cel 
vândut, ci mai vârtos tânguiţi şi jeliţi pe Iuda, vânzătorul Său. Căci Iisus, prin 
aceea că a fost vândut, a mântuit lumea, pe când Iuda, prin vânzarea sa, şi-a 
aruncat sufletul în pierzanie. Iisus cel vândut sade acum de-a dreapta Tatălui, în 
veci; iară Iuda vânzătorul îşi are locul în iad şi suferă pedeapsă veşnică şi 
nesfârşită. Aşadar, el trebuie tânguit, precum însuşi Hristos, când s-a uitat la 
Iuda, 1-a tânguit şi 1-a plâns. „Căutând la el, s-a turburat cu duhul şi a zis: Unul 
dintre voi Mă va vinde" (In. 13,21). Pentru ce însă s-a tulburat El ? 

Mai întâi spre a arăta cât de mare este iubirea de oameni a Sa, câtă 
îndurare, câtă bunătate a Domnului! Cel vândut plânge pentru vânzător! El îl 
plânge încă şi pentru ca să-i dea prilej de a se lăsa de vânzarea sa. Fiindcă însă 
sufletul aceluia nu mai primea sămânţa mântuirii, fiind nesimţitor la îndemnare 
şi deşteptare, de aceea, întunecându-se de patimă, s-a aruncat în prăpastie, 
îndelung-răbdarea şi sfătuirea Domnului Său nu i-au ajutat lui nimic. Şi de aceea 
mai mult plângea Iisus, căci vedea că Iuda, după o învăţătură aşa de mult repe- 
tată şi după îndesite sfătuiri, totuşi s-a aruncat în bezna pierzării. 

Pentru acesta Domnul simţea compătimire şi plângea; şi prin aceasta ne-a 
învăţat mai cu seamă pe aceia să-i plângem, care fac rele, iară nu pe acei ce 
suferă relele. Aşa, cel ce suferă nefiind vinovat, acela mai vârtos este de fericit. 
Pentru aceea a zis Hristos: „Fericiţi cei prigoniţi pentru dreptate, că a lor este 
împărăţia cerului" (Mt. 5, 10). Aşadar, vedeţi ce folos aduce suferinţa relelor. 
Dar priviţi şi la pedeapsa celor ce fac rele. După ce Pavel a vorbit despre 
făcătorii de rele, zice: „Sfârşitul lor va fi după faptele lor" (II Cor. 11, 15); şi în 
alt loc: „Mânia lui Dumnezeu a sosit, în sfârşit, asupra lor" (II Tes. 2, 16). 
Aşadar, vezi că făcătorii de rele moştenesc mânia lui Dumnezeu. 

însă eu, iubiţilor, nu vă spun aceasta în zadar, ci pentru ca pe viitor să nu 
vă mai mâniaţi pe cei ce vă fac rău, ci mai vârtos să-i jeliţi şi să-i plângeţi; căci 
tocmai aceia ce vă fac vouă rău pe nedrept, sunt cei mai nenorociţi. De aceea 
noi, după porunca Domnului, să ne rugăm pentru dânşii şi să cerem de sus 
ajutorul cel dumnezeiesc. Chiar pentru noi înşine trebuie să iertăm pe cei ce ne 
jignesc, căci prin aceasta noi primim mai mult decât dăm, când lăsăm să se 
pornească mânia noastră asupra aproapelui. Tu întrebi: în ce chip primesc eu mai 
mult decât dau ? Ascultă cu luare aminte: când tu ierţi vrăjmaşului gresalele pe 
care le-a făcut el împotriva ta, ţi se vor ierta şi ţie păcatele pe care le-ai săvârşit 
împotriva lui Dumnezeu. 



Acestea din urmă sunt multe şi abia de iertat, iară cele dintâi sunt chiar 
uşor de iertat. Păcatele tale împotriva lui Dumnezeu sunt cei zece mii de talanţi 
din Evanghelie; iară păcatele aproapelui împotriva ta sunt numai cei o suta de 
dinari. Dacă tu iei aproapelui tău cei o sută de dinari, se vor ierta şi ţie cei zece 
mii de talanti. 

Dar să ne întoarcem iarăşi la cuvântarea noastră despre crima Iudei şi să 
vedem cum Domnul nostru a fost vândut, însă, ca să cunoaştem bine turbarea 
vânzătorului, nemulţumirea ucenicului şi nespusa bunătate a Domnului, să 
ascultăm povestirea Evanghelistului însuşi. „Atunci, zice el, unul din cei 
doisprezece, care se numea. Iuda Iscarioteanul, mergând la Arhierei, a zis lor: 
Ce-mi veţi da mie, şi eu îl voi da pe El vouă?" (Mt. 26, 14-15). Aceste cuvinte se 
pare că sunt foarte lămurite şi că nu cuprind nimic alta ceva decât ceea ce se 
arată la întâia privire, însă, dacă se cercetează cu dinadinsul toate zicerile, atunci 
ele dau multă materie de gândire şi arată o bogăţie, de cugetări adânci. 

Mai întâi trebuie să socotim timpul. Evanghelistul nu zice simplu: „El s-a 
dus la Arhierei", ci adaugă: „Atunci s-a dus" etc. Pentru ce Evanghelistul în- 
seamnă mai amănunţit timpul ? Aceasta nu este în zadar. Mai înainte, adică, 
venise la Iisus o femeie cu un vas de alabastru şi vărsase unsoarea cea preţioasă 
pe capul Lui. Ea a arătat multă credinţă, multă stimă, multă supunere şi dăruire. 
Ea s-a lăsat cu totul de viaţa ei cea de mai înainte si s-a făcut mai bună şi mai 
morală. Deci tocmai când păcătoasa s-a îndreptat, atunci ucenicul a vândut pe 
învăţătorul său. Atunci când păcătoasa a vărsat asupra Domnului vasul cu mir şi 
a şters picioarele Lui cu părul său, a arătat lui Hristos mare respect, prin măr- 
turisirea sa stârpind toate păcatele sale, atunci ucenicul, care a văzut toate 
acestea, s-a dus spre a săvârşi vânzarea sa cea ruşinoasă. Aceea s-a ridicat din 
bezna păcatului la cer; iar acesta, măcar că văzuse mii de minuni şi de semne şi 
măcar că primise nenumărate învăţături, totuşi a căzut în bezna iadului. 

In astfel de mare nenorocire aruncă pe om uşurătatea minţii lui şi voinţa 
cea răzvrătită. De aceea zice Pavel: „Cel ce crede că stă neclintit, să ia aminte, 
ca să nu cadă" (I Cor. 10, 12) Dar ar putea cineva să zică: dacă Hristos a putut să 
atragă la Sine pe păcătoasă, pentru ce n-a putut El să atragă la Sine şi pe ucenic ? 
Negreşit, El putea să-1 atragă la Sine, dar n-a voit să-1 silească, ci a voit să-i lase 
voia lui cea liberă şi să nu-1 târască la Sine cu de-a sila. De aceea zice 
Evanghelistul: „Iuda s-a dus", adică el n-a fost chemat, n-a fost silit de cineva, 
nici sfătuit, ci de bună voie a întreprins acest pas, s-a grăbit de bună voie la fapta 
cea de ruşine, de nimic altceva împins la vânzarea Domnului Său, fără numai de 
răzvrătirea lui cea lăuntrică. 

Evanghelistul spune mai departe: „Unul dintre cei doisprezece s-a dus" 
etc. şi în aceste cuvinte zace o pâră nu mică. Adică de spun că unul dintre cei 
aleşi, care în toate zilele umblau cu Domnul şi se învredniciseră de o mare 
încredere, unul dintre aceştia L-a vândut. Aici tu vezi totodată o dovadă de 



bunătate şi de îngrijire îndelung răbdătoare a Domnului, care până în seara cea 
de pe urmă a suferit şi a îndemnat la îndreptare pe vânzătorul şi tâlharul. 

Ai văzut cum păcătoasa a dobândit harul, iară apostolul s-a dus în 
pierdere. De aceea, uită-te la păcătoasă şi nu te îndoi de iertate, dar uită-te şi la 
prăpăstuirea apostolului şi nu fii neîngrijitor şi nu te bizui; amândouă sunt 
pierzătoare! Inima noastră este foarte plecată spre păcat şi voinţa noastră este 
foarte schimbătoare; de aceea, noi trebuie să ne asigurăm şi să ne întărim din 
toate părţile. „Unul dintre cei doisprezece s-a dus". Vezi din ce societate 
stimabilă el a pierit şi ce mare nenorocire este uşurătatea minţii ? 

Evanghelistul zice mai departe că cel ce s-a dus se chema Iuda 
Iscarioteanul. Aşa îl înseamnă el mai întâi, spre a-1 deosebi de un alt Iuda, cu 
porecla Tadeu, frate Sfântului lacov cel tânăr. Dar pentru ce îl numeşte el, după 
locul naşterii sale, „Iuda, cel zis Iscarioteanul" şi pentru ce nu zice „Iuda 
vânzătorul" ? El face aceasta pentru ca să ne îndemne a ne ţine limba curată de 
vorbe de ocară şi de aceea se stăpâneşte a-1 numi „vânzătorul". Să ne învăţăm, 
deci, a nu vorbi rău despre nici unul dintre vrăjmaşii noştri. 

Dacă Evanghelistul chiar împotriva vânzătorului Domnului nu 
întrebuinţează nici un cuvânt aspru, cum am putea noi să aflăm iertare când 
hulim pe cei de aproape ai noştri? Ba încă noi batjocorim nu numai pe vrăjmaşii 
noştri, ci şi pe cei ce sunt către noi cu bune plecări. Vă conjur, să nu mai fie una 
ca aceasta ! Ascultaţi numai ce zice Apostolul Pavel: „Nici un cuvânt putred să 
nu iasă din gura voastră". (Efes. 4, 29). 

Iuda a zis către Arhierei: „Ce-mi veţi da mie, şi eu îl voi da pe El vouă ?". 
Ce glas nelegiuit, ce crimă nebună ! Noi, iubiţilor, tremurăm numai gândind la 
aceasta. Cum a putut o gură omenească să vorbească astfel, o limbă omenească 
să se mişte spre asemenea graiuri ? Cum s-a putut ca buzele să nu înţepenească 
şi înţelegerea să nu se clintească ? Spune, ludo, pentru ce ai vândut tu pe 
Domnul tău ? Aceasta a făcut-o iubirea de argint, această rădăcină a tuturor 
răutăţilor, această patimă care întunecă sufletele noastre; ea face să se uite chiar 
legile firii, răpind judecata cea sănătoasă şi stârpind toată amintirea de prietenie, 
de mulţumire ş.a.; când o dată iubirea de argint orbeşte ochii duhului nostru, 
atunci noi umblăm cu totul în întuneric. Ca să te convingi desăvârşit despre 
aceasta, socoteşte numai cât de multe lucruri în sufletul lui Iuda iubirea de argint 
le-a dat uitării. 

îndată ce ea a intrat în acest suflet, s-a uitat toată petrecerea cu Domnul, 
toată acea sfântă legătură şi societate, însăşi învăţătura cea admirabilă a lui 
Hristos, toate acestea au fost uitate. Pentru aceea, cu drept zice Pavel: „Rădăcina 
tuturor răutăţilor este iubirea de argint." (I Tim. 6, 10). „Ce-mi veţi da mie, a zis 
Iuda, ca eu să vi-L dau pe El vouă ?". 

ludo, tu trădai pe Cel ce prin cuvântul Său ţine împreună toată lumea, 
vinzi pe Cel nesfârşit, pe Făcătorul cerului şi al pământului, încă şi al nostru 
Făcător? Dar spre a arăta cum că El de bunăvoie s-a lăsat a se vinde, ascultă ce a 
făcut Hristos. Tocmai în timpul trădării, când ei au ieşit asupra Lui cu săbii şi cu 



ciomege, cu făclii şi cu felinare, El a zis către dânşii: „Pe cine căutaţi?". Ei nu 
cunoşteau pe cel ce voiau să-1 prindă. Aşadar, împotriva voinţei Lui cu atât mai 
puţin ar fi putut fi El trădat, căci ei nici nu-L cunoşteau, cu toate făcliile şi 
felinarele lor. Insă ei, îndată ce au auzit glasul lui Hristos, s-au retras 
înspăimântaţi şi au căzut la pământ. Ei n-au putut suferi nici glasul Lui şi, prin 
căderea lor, şi-au arătat slăbiciunea; dar Domnul însuşi s-a predat prin Sine lor, 
zicând: „Eu sunt". 

După ce Iuda a vândut pe Domnul şi a săvârşit crima sa cea turbată, a 
aruncat cei treizeci de arginţi şi a zis: „Greşit-am. că am vândut sânge nevi- 
novat" (Mt. 27. 4). Mai înainte el zisese: „Ce-mi veţi da mie, şi eu îl voi da pe El 
vouă?"; iară acum, după ce a săvârşit păcatul, 1-a cunoscut. De aici noi vedem 
că, dacă suntem uşuratici de minte şi neîngrijitori, nici o îndemnare şi sfătuire nu 
ne poate folosi la ceva; iară dacă suntem râvnitori şi priveghetori, putem iarăşi a 
ne ridica chiar din căderea în păcat. Priveşte numai: când Domnul îl sfătuia şi 
voia a-1 opri de la pravăţul lui cel rău, el nu auzea şi nu ţinea seamă de sfătuire. 
Acum însă, după faptă, când nimeni nu-1 sfătuia, acum s-a deşteptat conştiinţa 
lui şi, fără ca cineva să- 1 îndemne a aruncat cei treizeci de arginţi la picioarele 
Arhiereilor. 

Să socotim acum şi deosebirea între Iuda şi ceilalţi ucenici. Toate acestea 
ni le povesteşte Evanghelistul cu de-amănuntul. El ne spune că, atunci când se 
făcea trădarea, când Iuda vindea pe Domnul, când el încheia negoţul cel ruşinos 
şi căuta prilej de a-L trăda, pe atunci s-au apropiat ceilalţi ucenici de Domnul şi 
L-au întrebat: „Unde voieşti să gătim pasca ?" (Mt. 26, 17). Vezi pe unul, vezi şi 
pe celălalt! Acesta umbla după trădare, iară acela voia să slujească Domnului. El 
încheia negustorie şi voia să ia bani pentru sângele răscumpărătorului; iară ei se 
ocupau cu slujba Domnului. 

Şi el şi ei văzuseră aceleaşi minuni şi primiseră aceeaşi învăţătură; de 
unde, deci, această mare deosebire? Ea vine de la voinţă. Voinţa este pricina 
binelui şi a râului. Ucenicii întrebau: „Unde voieşti să gătim pasca". Care pască? 
Cea iudaică, care avea obârşia sa din Egipt, însă pentru ce ţine Hristos această 
pască? Precum El în toate împlinise legea, aşa voia să o păzească şi în punctul 
acesta. De aceea a zis El şi lui Ioan Botezătorul: „Se cade nouă a împlini toată 
dreptatea" (Mt. 3, 15). 

Aşadar, ucenicii voiau a găti nu pasca noastră, ci cea iudaică, însă pasca 
noastră, cea nouă, o gătea însuşi Hristos, ba El însuşi s-a făcut Mielul pascal, 
prin sfânta Sa patimă Dar pentru ce se duce la patimă ? Pentru a ne mântui de 
blestemul legii. De aceea a strigat Pavel: „Dumnezeu a trimis pe Fiul Său Cel 
născut din femeie, care s-a supus legii, ca pe cei de sub lege să-i răscumpere" 
(Gal. 4, 4-5). Deci, ca să nu poată nimenea zice că El a ridicat legea, pentru că n- 
a putut să o păzească pentru greutatea şi povara ei, de aceea El a împlinit-o în 
toate punctele, iar apoi a desfiinţat-o. Şi pentru aceasta a ţinut El şi pasca. Iară 
pasca cea iudaică era o preînchipuire a celei creştineşti. Ca să vezi aceasta, uita- 
te numai la asemănarea lor. Acolo este un miel şi aici este un Miel. Acolo se 



jertfea un dobitoc, aici însuşi Stăpânul vieţii. Acolo este umbră, aici Adevărul. 
Soarele mântuirii a răsărit şi umbra a dispărut, Jertfa mielului pascal al iudeilor 
nu era numai o preînchipuire a viitorului Miel pascal; care a pătimit pe cruce. 

Pe când ucenicii mâncau şi beau, a luat Iisus pâinea cu sfintele şi 
neîntinatele Sale mâini, a săvârşit rugăciunea cea de mulţumire, a frânt-o şi a zis 
către ucenici: „Luaţi şi mâncaţi; acesta este trupul Meu, care pentru voi se 
frânge, spre iertarea păcatelor". Şi după aceea a luat paharul, 1-a dat şi a zis: 
„Acesta este sângele Meu, care pentru voi se varsă spre iertarea păcatelor" (Mt. 
26, 26-28). Şi Iuda era de faţă pe când Domnul zicea toate acestea. Aşadar, o, 
ludo, acesta este sângele pe care tu l-ai vândut pentru treizeci de arginţi! Acesta 
este sângele pe care tu nu demult aşa de ruşinos l-ai târguit cu fariseii cei 
necucernici! 

Cât de mare este dragostea lui Hristos! Cât de mare este nerecunoştinţa 
Iudei! Domnul îl hrănea şi sluga vindea pe Domnul. El îl vindea pentru trezeci 
de arginţi şi Domnul îşi vărsa sângele Său; încă şi pentru vânzătorul Său 1-a 
vărsat, numai dacă el ar fi voit să se folosească de Dânsul. Si Iuda era încă de 
faţă la cină, pentru ca să nu aibă nici o dezvinovăţire, mai vârtos pentru ca 
judecata să vină asupra lui. Numai cel ce are conştiinţa curată să se 
împărtăşească din Cina cea Sfântă; nici un Iuda necredincios, nici un înrăutăţit, 
nici unul care are otravă în inima sa, să nu cuteze a se apropia de masa cea 
sfântă; căci Apostolul Pavel zice: „Oricare va mânca pâinea aceasta, sau va bea 
paharul Domnului cu nevrednicie, vinovat va fi trupului şi sângelui Domnului! 
(I Cor. 11, 27), de care grea vinovăţie să ne păzească harul lui Dumnezeu 
totdeauna ! Amin. 



Cuvânt la 
învierea Domnului nostru Iisus Hristos 

„Domnul a înviat cu adevărat" (Le. 24, 34) 

învierea lui Iisus Hristos se dovedeşte prin minunile Apostolilor 



Mulţi pun întrebarea: pentru ce Hristos nu S-a arătat iudeilor îndată după 
învierea Sa ? Dar aceasta este o întrebare de prisos şi nefolositoare. Dacă Hristos 
ar fi nădăjduit că ei prin aceasta s-ar fi întors la credinţă, negreşit El n-ar fi 
pregetat, după învierea Sa, a Se arăta tuturor. 

Cum că ei n-ar fi crezut nici când El li S-ar fi arătat după învierea Sa, o 
dovedeşte învierea lui Lazăr. Acesta murise de patru zile, aşa că putea şi trecuse 
în putreziciune. Dar Hristos 1-a rechemat la viaţă înaintea ochilor iudeilor, si 
iarăşi i-a deşteptat; însă cu toate acestea, El n-a putut a-i aduce la credinţă; 
dimpotrivă, i-a făcut mai mari vrăjmaşi ai Săi. Căci ei au venit si voiau pentru 
aceasta a-L omorî. Dacă ei n-au crezut în El când a sculat din moarte pe un altul, 
nu s-ar fi înfuriat ei oare asupra Lui mai tare, când El li S-ar fi arătat iarăşi ca în- 
viat ? Ei prin aceea negreşit nu s-ar fi îndreptat, ci necucernicia şi osânda lor ar 
fi sporit. Aşadar pentru ca El să-i scape de o tulburare de prisos, nu S-a arătat 
lor, ci numai ucenicilor Săi; căci El i-ar fi expus la o mai mare pedeapsă, dacă 
după răstignire S-ar mai fi arătat lor. 

Aşadar, El S-a retras de la ochii lor, pentru ca să-i cruţe, dar S-a arătat lor 
prin minunile Apostolilor Săi. Era totuna ori să fi văzut pe Cel înviat, ori să fi 
auzit pe Petru grăind slăbănogului: „în numele lui Iisus Hristos, scoală-te şi 
umblă" (F.A. 3, 6). 

In adevăr, aceste minuni ale Apostolilor, săvârşite în numele lui Hristos, 
erau dovada cea mai puternică despre învierea Domnului, convingând despre 
învierea Sa mai mult decât arătarea Sa personală. Aceasta se adevereşte din 
următoarele: Hristos a înviat şi S-a arătat ucenicilor Săi, dar totuşi şi între aceştia 
s-a găsit unul, care nu voia să creadă în învierea Domnului, adică Toma. El 
dorea chiar ca, înainte de a crede, să pună degetul său pe semnele rănilor şi cu 
mâna sa să poată pipăi coasta Domnului. Acest ucenic petrecuse cu Domnul în 
curgere de trei ani, mâncase cu Domnul de-a pururea la o masă, văzuse cele mai 
mari semne şi minuni, auzise pe însuşi Domnul vorbind, iar şi acum, când el a 
văzut, pe Domnul înviat, nu voia să creadă, până ce mai întâi nu a văzut semnele 
cuielor şi rana cea pricinuită de suliţă! Spune-mi mie, în asemenea împrejurări ar 
fi crezut oare toată lumea, dacă ar fi văzut pe Cel înviat ? Cine ar putea cuteza să 
afirme aceasta ? 

Dar noi putem încă şi din o altă împrejurare a dovedi că minunile 
Apostolilor ne conving despre învierea lui Hristos mai puternic decât privirea în- 



suşi a înviatului. Când poporul a auzit cum a zis Petru către slăbănog: „în 
numele lui Iisus Hristos, scoală-te şi umblă", au crezut mai multe mii (F.A: 4, 4). 
Acel Apostol, Toma, a văzut pe Cel înviat, şi totuşi nu voia să creadă; dar aceşti 
vrăjmaşi ai lui Hristos au văzut minunea lui Petru, şi pentru ea au primit 
credinţa. 

Aşadar, această minune a trebuit să-i fi convins despre înviere mai lămurit 
si mai puternic decât însăşi privirea. De aceea minunile şi semnele Apostolilor 
sunt dovada cea mai puternică despre învierea Domnului. De aceea zice El 
însuşi: „Adevăr, adevăr zic vouă, cel ce crede în. Mine va face aceleaşi, lucruri, 
pe care Eu le fac, ba încă şi mai mari va face" (In. 14," 12). Căci fiindcă între 
acestea urmase răstignirea si mulţi prin aceea se scandalizaseră, de aceea acum 
era trebuinţă de minuni mai mari. 

Dacă însă Hristos, după repausarea Sa, ar fi rămas întru mormânt, şi întru 
moarte, precum afirmă, iudeii, şi n-ar fi înviat, nici s-ar fi înălţat la cer, atunci 
nu numai că minuni mai mari nu s-ar fi putut face în numele Lui, dar nici una. 

Luaţi aminte, că în cele zise se cuprinde dovada cea mai îndestulătoare a 
învierii lui Hristos. Repet încă o dată: Hristos, în cursul petrecerii Sale pe 
pământ, a săvârşit semne şi minuni, a sculat morţi, a vindecat leproşi, a alungat 
duhurile cele rele, după aceea a fost răstignit şi, după cum afirmă iudeii, nu a 
mai înviat. 

Ce trebuie să răspundem noi acum iudeilor? Noi trebuie să le zicem: Dacă 
Hristos nu a înviat, cum pare după răstignirea Lui au putut să se facă în numele 
Lui încă mai mari minuni decât acelea pe care le-a făcut El însuşi? Niciodată n-a 
făcut cineva după moartea sa lucruri mai mari decât în viaţa sa; însă după 
moartea lui Hristos, numele Său a lucrat minuni care, după fel şi însuşire si în tot 
chipul au fost mai mari, căci niciodată în timpul vieţii Domnului umbra Sa n-a 
sculat morţi, dar umbra Apostolilor, prin puterea lui Hristos, a făcut aceasta de 
mai multe ori. 

Şi iarăşi minunile după înviere au fost mai mari, căci la minunile cele de 
mai înainte era însuşi poruncitorul, iară după răstignirea Sa, chiar slugile Lui 
numai cu numele Lui au făcut minuni încă şi mai mari şi mai înalte, aşa că prin 
aceasta puterea Sa a strălucit şi mai tare şi mai slăvit. Căci aceea, că un altul 
numai prin chemarea numelui lui Hristos a făcut minuni, este mult mai mare 
decât când El singur ar fi săvârşit minunile. Vedeţi, iubiţilor, că minunile 
Apostolilor după învierea Domnului au fost mai mari decât minunile lui Iisus 
Hristos însuşi? 

Nu este oare aceasta o îndestulătoare dovadă despre înviere? Căci precum 
am şi zis, mai adeverez o dată: dacă Hristos a murit şi nu a înviat iarăşi, atunci ar 
fi trebuit să înceteze şi minunile Lui; dar în fapt ele nu numai n-au încetat, ci au 
urmat încă şi mai mari şi mai slăvite, adică acele săvârşite prin Apostoli. Iară 
dacă Hristos nu-ar fi înviat, atunci nici Apostolii nu ar fi putut săvârşi în numele 
Lui astfel de minuni; căci era una şi aceeaşi putere a Domnului, care lucra 
minunile atât înainte, cât şi după răstignire, unele prin însuşi Domnul, altele prin 



Apostoli. Dar pentru ca dovada învierii să fie cu atât mai clară şi mai adevărată, 
de aceea a trebuit ca minunile cele de după înviere să fie mai presus decât cele 
dinainte. 

Dar de unde ştim noi, întreabă cel necredincios, că Apostolii au săvârşit 
astfel de minuni în numele lui Iisus? Din Sfânta Scriptură, răspund eu. Dar tu nu 
voieşti a primi această dovadă şi tăgăduieşti că Apostolii au făcut minuni; atunci 
recunoşti tu într-înşii o putere a lui Dumnezeu încă mai mare, căci ei atunci fără 
minuni ar fi întors tot globul cel mare al pământului la cunoştinţa dum- 
nezeieştilor adevăruri, în adevăr, aceasta ar fi fost cea mai mare si mai 
extraordinară minune, ca nişte oameni săraci, neînsemnaţi, neînvăţaţi şi nevoiaşi, 
în număr numai de doisprezece, să facă următori ai lor, fără minuni, aşa de multe 
cetăţi şi popoare, aşa de numeroase provincii, principi şi domnitori, învăţaţi şi 
oratori, ba mai tot globul pământului! 

Dar poate tu ai dori să vezi şi astăzi săvârsindu-se minuni ? Ei bine, eu îţi 
voi arăta nişte lucruri asemenea, ba încă şi mai mari decât cele de mai înainte, nu 
numai un înviat, nu numai un orb făcut să vadă, ci tot pământul, care s-a eliberat 
din întunericul amăgirii, îţi voi arăta nu numai un lepros care s-a curăţit, ci atâtea 
popoare întregi care s-au curăţit de lepra păcatului, prin baia renaşterii. 

Ce minune mai mare doreşti, tu, omule, când vezi o schimbare atât de 
mare şi aşa de repede urmată ? Voieşti tu să ştii cum a făcut Hristos tot globul 
pământului să vadă ? Iată: mai înainte oamenii priveau lemnul nu ca lemn şi 
piatra nu ca piatră; ei numeau dumnezei aceste lucruri fără de viaţă, dar credinţa 
i-a învăţat cine este Dumnezeu; căci numai prin credinţă poate fi pricepută 
această fiinţă veşnică şi fericită. 

Voieşti tu să mai ai încă o dovadă despre înviere ? Prefacerea cea mare, 
care s-a săvârşit în duhurile Apostolilor după înviere; această prefacere este o 
dovadă pentru învierea Domnului, încă mai mare decât faptele cele minunate ale 
Apostolilor. Este îndeobşte constatat că chiar omul care în cursul vieţii sale a 
fost iubit, după moartea sa adeseori nu se mai pomeneşte. Dar dacă cineva nu a 
fost cu destulă inimă bună către un om în viaţă, şi încă 1-a şi părăsit, cu atât mai 
sigur îl va uita după moarte. De acolo vine că nu este nimeni care în curgerea 
vieţii părăsind pe prietenul sau pe învăţătorul său, după moartea lui să- 1 prefere 
la orice alta şi să- 1 pună mai presus de toate, şi mai cu seamă când ar vedea că 
din această dedare şi din această râvnă a sa ar ridica asupră-şi mii de primejdii. 
Dar vezi că , aceea ce aiurea niciodată nu se face, s-a făcut la Hristos şi la 
Apostoli. Ei, pe când El încă trăia, s-au lepădat de El şi L-au părăsit, la prinderea 
Lui ei au fugit şi s-au depărtat, iar acum, după ce El a suferit nenumărate 
batjocuri şi defăimări, ba chiar şi moartea pe cruce, acum ei îl preţuiesc şi-L 
înalţă mai presus de toate, încât pentru mărturisirea numelui Lui ei cu bucurie 
jertfesc însăşi viaţa lor. 

Insă, dacă Hristos după moartea Sa nu ar fi înviat, cum ar fi fost cu putinţă 
ca aceia, care în timpul vieţuirii Lui fugiseră de primejdie, acum, după moartea 
Lui, de la sine să se arunce în primejdii nenumărate ? Toţi odinioară fugiseră, iar 



Petru se lepădase de Domnul de trei ori, chiar cu jurământ. Şi acest ucenic, care 
în timpul vieţuirii lui Hristos se temea de o biată slujnică, încât de trei ori se 
lepădase de Domnul său, la urmă chiar prin jurământ, acum, după învierea 
Domnului, aşa de neobişnuit s-a schimbat, încât el nu se înspăimântă nici de 
toată lumea, ci public, în mijlocul a tot poporul, predica, despre Cel răstignit şi 
îngropat, că a înviat a treia, zi din morţi şi S-a înălţat la cer. 

Aceasta o face el acum fără de nici o frică şi această schimbare a sa ne do- 
vedeşte nouă, în faptă, că într-adevărat el a văzut pe Cel înviat. De unde a 
dobândit Petru această bărbăţie ? De unde decât de acolo că el era deplin 
convins despre învierea lui Hristos ? Că el L-a văzut, a vorbit cu El şi L-a auzit 
vorbind de cele viitoare, de aceea înfruntă el acum toate ostenelile; ştiind că este 
vorba despre un Mântuitor viu, a dobândit acum un curaj mai mare şi o putere 
mai tare, încât chiar a si murit pentru Hristos, şi de voia sa a lăsat a se răstigni cu 
capul întors spre pământ. Aşadar, când tu vezi că, după moartea lui Hristos, încă 
mai mari minuni se fac în numele Lui decât mai înainte şi că ucenicii Lui acum 
îi sunt mult mai devotaţi decât înainte, că ei acum îndeobşte vădesc o mai mare 
siguranţă şi în toate ocaziile se arată o schimbare atât de măreaţă si aşa de ad- 
mirabilă, fă singur încheierea din aceste fapte şi întâmplări, că prin moartea lui 
Hristos n-a fost totul isprăvit, că mai vârtos El a înviat, trăieşte, si că El, Cel 
răstignit, pururea rămâne Dumnezeu cel viu şi nemuritor. 

Căci dacă El n-ar fi înviat, ucenicii lui n-ar fi putut, după moartea Sa, să 
facă minuni încă mai mari decât înainte. Cândva îl părăsiseră chiar Apostolii 
Lui, iar acum toată lumea aleargă la El, nu numai Petru, ci mii şi mii de alţii, 
care au vieţuit mai târziu şi nu au văzut ei înşişi pe Cel înviat, şi-au dat viaţa lor 
pentru Dânsul, au fost decapitaţi şi au suferit nenumărate patimi, spre a rămâne 
statornici în mărturisirea credinţei lor întru Dânsul şi a putea muri întru ea. 

Dar cum putea Acela, care după socotinţa ta, o, necredinciosule, a rămas 
în mormânt şi nu a mai înviat, cum putea acest mort a Se arăta aşa de tare şi aşa 
de puternic în următorii Săi, îndemnându-i să-L adore, şi mai bucuroşi a suferi şi 
a răbda toate decât a lăsa credinţa întru El ? Vezi tu cum toate acestea dovedesc 
nesmintit învierea Lui ? Minunile, care după moartea Lui s-au săvârşit şi încă şi 
astăzi se săvârşesc, dăruirea cea mare a ucenicilor, pe care au arătat-o ei atunci şi 
pe care o arată şi astăzi, primejdiile cărora s-au supus credincioşii, toate acestea 
sunt dovezi despre învierea Domnului. 

De aceea, iubiţilor, să nu încetăm niciodată a lăuda şi a proslăvi pe Cel 
înviat, ca să putem să ajungem la bunătăţile cele veşnice şi negrăite, prin harul şi 
prin iubirea de oameni a Domnului nostru Iisus Hristos, căruia împreună cu 
Tatăl şi cu de-viaţă-fâcătorul Duh se cuvine cinstea şi puterea, acum şi pururea 
şi în vecii vecilor! Amin. 

